Roma In Baikolhah Jehi2Landaa Eku Barca Semi Aai Gaathah - Vaguthu\nރޯމާ އިން ބައިކޮޅަށް ޖެހި ދެ ލަނޑާ އެކު ބާސާ ސެމީއާ ގާތަށް\nޗެމްޕިއަންސް ލީގުގެ ކުއާޓާފައިނަލްގެ ފުރަތަމަ ލެގުގައި ރޭ 1-4 އިން ރޯމާ ބަލިކޮށް މުބާރާތުގެ ސެމީފައިނަލާއި ގާތަށް ބާސެލޯނާ އިން ޖެހިލައިފިއެވެ.\nބާސާގެ ދަނޑުގައި ރޭ ކުޅުނު މި މެޗުގައި ރޯމާ އިން ވަރަށް ޑިފެންސިވް ގޭމެއް ކުޅުނު ނަމަވެސް މެޗުގެ 38 ވަނަ މިނެޓްގައި ބާސާ އިން ވަނީ މެޗުގެ ލީޑު ނަގާފައެވެ. މި ގޯލަކީ ރޯމާގެ މިޑްފީލްޑަރު ޑި ރޮސީ އަތުން ބައިކޮޅަށް ވަތް ގޯލެކެވެ.\nއަދި ދެވަނަ ހާފްގެ ކުރީކޮޅު ބާސާ އިން އެޓީމުގެ ދެވަނަ ގޯލު ކާމިޔާބުކުރިއިރު މި ގޯލަކީ ވެސް ރޯމާގެ ކުޅުންތެރިއެއްގެ އަތުން ބައިކޮޅަށް ވަތް ގޯލެއްކަން ފާހަގަކޮށްލެވެއެވެ. އެގޮތުން މެޗުގެ 55 ވަނަ މިނެޓްގައި މި ގޯލު ވަނީ ރޯމާގެ ޑިފެންޑަރު ކޮސްޓަސް މަނޯލަސް އަތުންނެވެ.\nއަދި މެޗުގެ 59 ވަނަ މިނެޓްގައި ބާސާގެ ތިންވަނަ ގޯލު ކާމިޔާބުކޮށްދިނީ އެޓީމުގެ ޑިފެންޑަރު ޖެރާޑް ޕީކޭއެވެ. މި ގޯލަށްފަހު ބާސާ އިން ވަރަށް ހަމަޖެހިލައިގެން ކުޅެމުންދަނިކޮށް މެޗުގެ 80 ވަނަ މިނެޓްގައި ރޯމާ އިން ވަނީ ގޯލެއް ކާމިޔާބުކޮށްފައެވެ. މި ގޯލު ރޯމާ އަށް ކާމިޔާބުކޮށްދިނީ އެޓީމުގެ ފޯވާޑް އެޑިން ޒެކޯއެވެ.\nމި ގޯލަށްފަހު ރޯމާ އިން އިތުރު ގޯލެއް ކާމިޔާބުކުރުމަށް މަސައްކަތް ކުރަމުން ދަނިކޮށް މެޗުގެ 87 ވަނަ މިނެޓްގައި ލުއިސް ސުއަރޭޒް ވަނީ ބާސާގެ ހަތަރުވަނަ ގޯލު ކާމިޔާބުކޮށްދީ އެޓީމުގެ ލީޑު ފުޅާކޮށްދީފައެވެ. ސުއަރޭޒްގެ މި ގޯލަކީ މި ސީޒަނުގެ ޗެމްޕިއަންސް ލީގުގައި އޭނާ ކާމިޔާބުކުރި ފުރަތަމަ ގޯލެވެ.\nޗެމްޕިއަންސް ލީގުގެ ސެމީފައިނަލާ ގާތަށް ބާސާ ޖެހިލާފައިވާއިރު މުބާރާތުގެ ސެމީ އަށް ބާސާ އެންމެފަހުން ދަތުރުކުރީ 2015 ވަނަ އަހަރުއެވެ. އެފަހަރު ބާސާ އިން ވަނީ މުބާރާތުގެ ޗެމްޕިއަންކަން ވެސް ހޯދާފައެވެ.\nބާސާ އާއި ރޯމާ ބައްދަލުކުރާ ދެވަނަ ލެގުގެ މެޗު އޮންނާނީ އަންނަ އަންގާރަ ދުވަހުގެ ރެއެވެ.\nމެސީގެ ހިތްގައިމު ހެޓްރިކާއެކު ބާސާއިން ސެވިއްޔާ ބަލިކޮށްފި\nސެވިއްޔާއިން ބައިކޮޅައްޖެހި ދެލަނޑުގެ ވާހަކަ ނުދައްކާ ގައިމަކު، އޯކޭ އަހަރެމެންނައް ރޯމާއިން ބައިކޮޅައްވަން ދެގޯލްނުލާވެސް އޮންނާނީ ތިން ޕޮއިންޓް ނަގާފަ، މެޑްރިޑް ފޭނުން ހަސަދަވެރިވިޔަސް ބޮޑުވަރުމީ..


Raheenukoh Aniyaakuri Meehaa Ah Faruvaa Dhenee ICU Gai - Vaguthu\nރަހީނުކޮށް އަނިޔާކުރި މީހާއަށް ފަރުވާ ދެނީ އައިސީޔޫގައި\nހދ. ކުޅުދުއްފުށިން މޫނުނިވާކޮށްގެެން ތިބި ބަޔަކު ކާރަކަށް އަރުވައިގެން ގެެންގޮސް އަނިޔާކުރި މީހާގެެ ބޮޑު އޮޕަރޭޝަނެއް އޭޑީކޭ ހޮސްޕިޓަލުން ކޮށްފިއެވެ.\nބުރާސްފަތި ދުވަހުގެެ ރޭ ކާރަކަށް އަރުވައިގެން ގެންގޮސް އަނިޔާކޮށްފައި ވަނީ 29 އަހަރުގެ ޒުވާނަކަށެވެ. އޭނާ އަށް ކުޅުދުއްފުށީ ރީޖަނަލް ހޮސްޕިޓލުގައި ފަރުވާދޭން ފަށާފައި ވަނީ އެރޭ 9:50 ހާއިރު ކަމަށް އެ ހޮސްޕިޓަލުން ވަނީ ހާމަކޮށްފައެވެ.\nމިވަގުތު އޭނާ އަށް ފަރުވާ ދެމުން އަންނަނީ މާލެެ ގެެނެސް އޭޑީކޭ ހޮސްޕިޓަލުގައެެވެ. އޭޑީކޭ ހޮސްޕިޓަލުގެެ މެެނޭޖިން ޑިރެެކްޓަރ އަހުމަދު އައްފާލް "ވަގުތު" އަށް ވިދާޅުވީ އެ ހޮސްޕިޓަލުން އޭނާގެެ ސާޖަރީއެއް ކޮށްފައިވާ ކަމަށެވެ. އަދި މިހާރު އޭނާއަށް ފަރުވާދެމުން އަންނީ އައިސީޔޫގައި ކަމަށް އައްފާލް ވިދާޅުވިއެވެ.\n''ވަގުތު'' އަށް މައުލޫމާތު ދެއްވަމުން ކުޅުދުއްފުށީ ރީޖަނަލް ހޮސްޕިޓަލްގެ މެނޭޖަރ އަހުމަދު ދާއޫދު ވިދާޅުވީ، މާރާމާރީގައި އަނިޔާވި ޒުވާނާގެ ބޮލަށް ވަނީ ވަރަށް ބޮޑަށް ގެއްލުން ލިބިފައި ކަމަށެވެ. އޭނާގެ ބޮލުގެ ކަނާތް ފަރާތުގެ ނާށިގަނޑު ފަޅައިގެން ގޮސް ސިކުނޑިއަށް ލޭ އެޅިފައިވާކަމަށް އޭނާ ވަނީ ވިދާޅުވެފައެެވެެ.


ކޯލިޝަން ހަދަންވާނީ މަގާމުތަކުން ބައި އަޅަން ޖެހޭނެކަން އެނގިތިބެ! | | Sangu News\nކޯލިޝަން ހަދަންވާނީ މަގާމުތަކުން ބައި އަޅަން ޖެހޭނެކަން އެނގިތިބެ!\n13 އޮކްޓޯބަރ 2020 - 18:58\nސަރުކާރު ކޯލިޝަންގެ އެންމެ އިސް ލީޑަރުން\nމިސަރުކާރު ވެރިކަމަށް އައީ މިއީ މިހާތަނަށް ރާއްޖޭގައި އުފެދުނު އެންމެ ވަރުގަދަ ކޯލިޝަންކަމުގެ ފޮނި ވާހަކަތަކާއެކުއެވެ. ދުވަހަކުވެސް ނުރޫޅޭނެކަމަށް ބުނެ ދެއްކި ވާހަކަތަކާއެކުއެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އިންތިޚާބުވިތާ ދެއަހަރު ދުވަސްވެގެން ދިޔައިރު، ކޯލިޝަން އޮތްހިސާބާއި މެދު މިހާރު ވަނީ ސުވާލު އުފެދިފައެވެ. ޚާއްސަކޮށް ވެރިކަން ކުރާ މައި ޕާޓީ އެމްޑީޕީގެ މެމްބަރުން ކޯލިޝަނާއިމެދު ދައްކަމުންދާ ވާހަކަތަކުގެ ސަބަބުން ކޯލިޝަންގެ މެދުގައި އިހަށް އޮތް ބަދަހި ގުޅުން ނެތްކަން ހާމަވެގެންދެއެވެ.\nކަމެއް ރަނގަޅަށް ކޮށްފިނަމަ، އެކަން ވަނީ އެމްޑީޕީގެ ވެރިކަމެއްގައި އެމްޑީޕީގެ ހިންގުންތެރިކަމުގެ ސަބަބުން ވާކަމަކަށެވެ. ކަމެއް ގޯހަށް ގޮސްފިނަމަ، އެއީ ކޯލިޝަނަށް ނިސްބަތްވާ އެހެން ޕާޓީއެއްގެ މެމްބަރެއްގެ ސަބަބުންނެވެ. އެއީ މިވީހާތަނަށް ފެނިފައިވާ މަންޒަރެވެ.\nކޯލިޝަން ހެދުމުގެ ކުރިން އެއް ޕާޓީ، އަނެއް ޕާޓީއާ ޚިޔާލު ތަފާތުކަން ކޮންމެވެސް އެއް ހިސާބެއްގައި އޮތް މަންޒަރު ވަނީ ފެނިފައެވެ. ބޮޑެތި ތުހުމަތުތައް ކުރެވި، ބޮޑެތި ދުޝްމަނުންގެ ގޮތުގައި ތިއްބެވި ބޭފުޅުން ކޯލިޝަންގެ ނަމުގައި ރިޔާސީ އިންތިޚާބަށް ނުކުތީ، ކަންކަން ހަމަމަގަށް އެޅުވުމުގެ ނަމުގައި ވެރިކަމުން ކޮންމެވެސް ބައެއް ބޭނުންވާތީއެވެ. އޭރުވެސް ކޯލިޝަން އުފެދިގެން އައިއިރު، އެގުޅުން އެގޮތަށް އޮންނާނީ ކިހާ ދުވަަހަކަށްތޯ އައީ ސުވާލު މެދު އުފައްދަމުންނެވެ.\nޚާއްސަގޮތެއްގައި، މިނިސްޓަރުންނާއި ކުންފުނިތަކުގެ އިސްވެރިންގެ ގޮތުގައި ތިއްބަވާ ބޭފުޅުންނަކީ އެމްޑީޕީ ނޫން ޕާޓީއަކަށް ނިސްބަތްވާ ބޭފުޅެއްނަމަ، ސަރުކާރުގެ ސްޕީޑް ލަސްވުމުގައި އެބޭފުޅުންގެ އިހުމާލު އޮންނަކަމަށް ބުނެ ވާހަކަތައް ފެތުރެއެވެ. ބައެއް ބޭފުޅުންގެ ނަން ފާހަގަކުރެއްވުމަށްފަހުވެސް، މިފަދަ ފާޑު ކިޔުންތައް އަމާޒުވެފައި އެބަހުއްޓެވެ.\nކޯލިޝަނެއްގައި ވެރިކަމަށް އައިއިރު، މަގާމުތައް ބަހާނެ ގޮތުގެ ކޮންމެވެސް ވަރެއްގެ އެއްބަސްވުމެއް ވާނީ ހެދިފައެވެ. އެކަމުގެ ހެއްކަކަށް ވަޒީރުންގެ މަޖިލީހުގައި ފުރަތަމަ ތިއްބެވި ވަޒީރުންނާއި މަގާމުތައް ހުރިގޮތުން އެނގިގެން ދާނެއެވެ. ވުޒާރާތައް ފަޅި ފަޅި ކުރަމުން، ގިނަވެގެން ދިޔުމުގެ ސަބަބުން، ވުޒާރާތަކުގެ މެންޑޭޓް އޮޅޭ ހިސާބަށް ކަންކަން ދިޔައެވެ. ހައުސިން މިނިސްޓްރީއަކާއި ޕްލޭނިން މިނިސްޓްރީއެއް އޮތެވެ. އެޑިޔުކޭޝަން މިނިސްޓްރީއަކާއި ހަޔަރ އެޑިޔުކޭޝަން މިނިސްޓްރީއެއް އެބައޮތެވެ. ޔޫތު މިނިސްޓްރީ އަކާއި، އާޓްސް އެންޑް ކަލްޗަރ މިނިސްޓްރީއެއް އެބަ އޮތެވެ.\nއޭރު ކޯލިޝަންގައި އޮތީ ބަދަހި ގުޅުމެކެވެ. ދުވަހަކުވެސް ނުކެނޑޭނެކަމަށް ބުނަމުންދިޔަ ވަރުގަދަ ގުޅުމެކެވެ. އެހެންނަމަވެސް، މިހާރު މަންޒަރު ވަނީ މުޅިން ބަދަލުވެފައެވެ.\nއޭރު ރައީސް މުހައްމަދު ނަޝީދުވެސް ބުނަމުންދިޔައީ ރައީސް މައުމޫން އަބްދުލްގައްޔޫމަށް މައާފްކޮށްފައިވާ ކަމަށެވެ. އެހެންނަމަވެސް، އީވާން ނަސީމްގެ މަރަށް މިއަހަރު 16 ފުރުނު އަހަރު ދުވަހު ފެނިގެންދިޔައީ އެއާ ޚިލާފު މަންޒަރެކެވެ. އެގޮތުން އީވާން ނަސީމް މަރާލި ދުވަހަކީ، ރައީސް މައުމޫންގެ އަނިޔާވެރިކަން ހައްދުފަހަނައަޅައި ދިޔަ ދުވަހެއްކަމަށް ވިދާޅުވެފައިވެއެވެ. ރައީސް މައުމޫނަށް މައާފަކޮށްފިކަމަށްބުނެ، ކޯލިޝަން ހަދައި އެކުގައި ވެރިކަމުގައި ތިބިއިރު، މިވާހަކަ މިގޮތަށް ދެއްކުމުގެ ބޭނުމެއް މިއަދު އެބައޮތްތޯ ސުވާލު އުފެދެއެވެ.\nޕާޓީގެ ޕާލިމަންޓްރީ ގްރޫޕް ލީޑަރު އަލީ އާޒިމްގެ ވާހަކަތައްވެސް ހުރި ގޮތުން ސީދާ ކޯލިޝަނާއި ދެކޮޅުކަން އެނގެއެވެ. އެގޮތުން އަންނަ ރިޔާސީ އިންތިޚާބުގައި އެމްޑީޕީ ނުކުންނާނީ ކޯލިޝަނެއްގައިތޯ ނުވަތަ ނޫންތޯ ވަރަށް އަވަހަށް ނިންމަންޖެހޭކަމަށް ދާދި ފަހުން އާޒިމް ވަނީ ވިދާޅުވެފައެވެ. ކޯލިޝަނެއްގައި ވެރިކަން ކުރަމުން އައި ކަމުގައިވިޔަސް، ހަގީގަތުގައި ވެރިކަން ކުރަމުން ދަނީ އެމްޑީޕީއިންކަން ރައްޔިތުން ގަބޫލުކުރައްވާ ކަމަށް އާޒިމް ވިދާޅުވެފަވެއެވެ. އަދި ސަރުކާރުގެ ކެބިނެޓްގައި ތިއްބަވާ އެހެން ޕާޓީތަކަށް ނިސްބަތްވާ މިނިސްޓަރުންގެ މަސައްކަތްތައް ހުންނަ ގޮތުން ފާޑުކިޔުން އަމާޒުވަމުންދަނީ އެމްޑީޕީއަށްކަމަށް އާޒިމް ވިދާޅުވެފައެވެ.\nވަޒީރުންގެ އިތުރުން ސަރުކާރުގެ ސިޔާސީ މަގާމުތަކުގައި އަދި ކުންފުނިތަކުގެ އިސްވެރިންގެ ގޮތުގައި ތިއްބެވި އެމްޑީޕީ ނޫން ބޭފުޅުން މަސައްކަތް ކުރައްވަމުން ގެންދަވަނީ އެބޭފުޅުން ނިސްބަތްވާ ޕާޓީތައް ވަރުގަދަކޮށް ތަފާތު އިންތިޒާމްތައް ހަމަޖައްސައި 2023 ވަނަ އަހަރުގެ ރިޔާސީ އިންތިޚާބަށް ތައްޔާރުވުމަށްކަމަށް އާޒިމް ވަނީ ތުހުމަތުކުރައްވާފައެވެ. މިކަމުގެ ސަބަބުން، އެމްޑީޕީއަށް ވަފާތެރި މެމްބަރުންވެސް ޕާޓީ މަތިން ފޫހިވަމުންދާކަމަށް ބުނެ އާޒިމް ވަނީ ކަންބޮޑުވުން ފާޅުކުރައްވާފައެވެ.\nމިއީ އެމްޑީޕީ މެމްބަރުން ކޯލިޝަނެއްގެ ތަޖުރިބާ ކުރާ ފުރަތަމަ ފަހަރެއް ނޫނެވެ. ކޯލިޝަނެއްގައި މަސައްކަތް ކުރަން ޖެހޭނީ ކިހިނެއްކަން، މަގާމުތައް ބަހާއިރު އެހެން ޕާޓީތަކަށް ބައި އަޅަން ޖެހޭނެކަން، އެހެން ޕާޓީއެއްގެ މެމްބަރެއް ކަމުގައިވިޔަސް، އެމެމްބަރަކުވެސް ތަމްސީލްކުރާނީ ސަރުކާރުކަން އެމްޑީޕީއަށް ވުރެ ރަނގަޅަށް އެނގޭނެ ޕާޓީއެއް އޮންނާނެކަމަށް ގަބޫލެއްނުކުރެވެއެވެ.\nކޯލިޝަން ސަރުކާރެއްގައި ތިއްބަވައިގެން ކޯލިޝަން ވެރިކަމަށް ފާޑުކިޔަމުން އަންނައިރު، މިއީ އެމްޑީޕިއިން ކޯލިޝަނެއްގައި ވެރިކަމަށް އައި ފުރަތަމަ ފަހަރެއްނޫނެވެ. 2008 ވަނަ އަހަރުގެ ރިޔާސީ އިންތިޚާބުވެސް ކާމިޔާބު ކުރީ ކޯލިޝަނެއްގެ ތެރެއިންނެވެ. 2018 ވަނަ އަހަރުގެ ރިޔާސީ އިންތިޚާބަށް ކޯލިޝަނެއްގައި ނުކުތީ ކޯލިޝަނަކީ ކޯއްޗެއްކަން އެމްޑީޕީއަށް ރަނގަޅަށް އެނގިތިބެއެވެ. މަގާމުތައް އެހެން ޕާޓީތަކަށް ދޭންޖެހޭނެކަންވެސް ހަމަ ރަނގަޅަށް އެނގޭނެއެވެ. އެހެންވީމަ، މިހާރު ކޯލިޝަނެއްގައި ތިބެގެން ކޯލިޝަނަށް ފާޑުކިޔުމަކީ ރީތި ސިފައެއް ނޫންކަަމަށް ގަބޫލުކުރެވެއެވެ.\nމިއިން ކޮންމެ ކަމަކުންވެސް ހާމަވަނީ އެންމެ ކަމެކެވެ! ކޯލިޝަނެއްގައި ވެރިކަމަށް އައުމަކީ އެކަމުގެ ނޭދެވޭ އަސަރު ޕާޓީތަކަށްވެސް އާންމު ރައްޔިތުންނަށްވެސް ކުރާނެ ކަމެއްކަމެވެ. އޭގެ ނަތީޖާއަކަސް ވެގެންދާނީ ފިތުނަ ފަސާދަ އުފެދިގެންން ދިއުމެވެ. ޝާއިރު ވިދާޅުވަނީ، ހިތުގެ ގަދަރެއް ނުވާ ލޯތްބަކީ ފިތުނައޭ، ފިތުނަވެރި ކަމުގެ އަލިފާނަކީ ކަރަނު ކަމުގައެވެ.


( 22 މެއި 2022 އާ ގުޅޭ )\n"ޝަހާއަށް ކެތްކުރެވޭނެތަ؟. އަހަރެން ކަހަލަ ނުފެންނަ މީހަކާއެކު ހުރި ހުރަސްތައް އަދި ޝަހާއަށް ނޭނގެނީ. އަހަންނާއެކު އެއްވެސް ކަމެއް ފަސޭހައެއްނުވާނެ." އައިރިކްއަށް ބުނެވުނެވެ. ހިސާބެއްގެ ހަރުކަށިކަން އެ އަޑުގައި ވިއެވެ.\nރަޒާއާއެކު މައިރާ ގޭތެރެއަށް ވަދެގެން އައެވެ. ރަޒާގެ މަންމައާއި ބައްޕައަކީ ވެސް ހުވަދު އަތޮޅު ދެކުނިބުރިއަށް ނިސްބަތްވާ ބައެކެވެ. ދެ ފަރާތުގެ ބޮޑު ޢާއިލާއެއް ރަށުގައި އޮވެއެވެ. ނަމަވެސް އޭގެ ދެމަފިރިން އަލަތު ދަރިފުޅު ގޮވައިގެން މާލެއަށް ޙިޖުރަކުރި ގޮތަށް އުފަން ރަށަށްވުރެ މާލޭގެ ފެނަށް ދިރި އެއްގޮތްވެއްޖެއެވެ.\nއިނާޔާއާއި ޖާބިރުގެ ރަޒާއާ ލައިގެން5ކުދީން ތިބެއެވެ. ޖާބިރަކީ ރިސޯޓެއްގެ ޝެފެކެވެ. ރިސޯޓުތަކުގައި މަސައްކަތްކުރާ އެހެން ބައްޕައިން ފަދައިން ޢާއިލާއާއެކު ހޭދަކުރާނޭ ވަގުތު ޖާބިރަށް ވެސް ލިބެނީ މާލެ އާދެވޭ ފަހަރެއްގައެވެ. ދަރީންނާއެކު ގިނަ ވަގުތު ހޭދަކުރަނީ އިނާޔާއެވެ. އެހެންވެ އެ ދަރީންގެ މައްޗަށް އެންމެ ބޮޑު ނުފޫޒެއް ވެސް އޮންނަނީ އޭނާގެއެވެ. އެމީހުންގެ އެންމެ ދޮށްޓަށް ހުންނަނީ 30 އަހަރުގެ މަމްދޫހެވެ. އަދި އެންމެ ހަގުކުއްޖާ ރީނާއަށް 18 އަހަރެވެ. ރަޒާއަކީ މަމްދޫހަށްފަހު އެ އާއިލާގައި ހުރި ހަމައެކަނި ފިރިހެން ކުއްޖާއެވެ. ދެންތިބީ ހުސް ވެސް އަންހެން ދަރީންނެވެ.\nމަމްދޫހު މަސައްކަތް ކުރަނީ ރިސޯޓެއްގައެވެ. ލިޔުޝާއާ ކައިވެނިކޮށްގެން އޭނާ މަންމައާ ވަކިވެގެން ނުދިޔައެވެ. މާލޭގައި އަނބިމީހާ ވަންނާނޭ ތަނެއް ނެތީމައެވެ. އަނެއްކޮޅުން އޭނާއަށް ލިޔުޝާގެ ގާތުގައި ހުންނާނޭ ވަގުތު ނުވާނެތީއެވެ. އިނާޔާ ވެސް ލަފާ ދިނީ އެމީހުންގެ ކައިރީ އޭގެ ދެމަފިރިން އުޅުމަށެވެ. މަމްދޫހު ނެތިސް ލިޔުޝާއަށް ކަމެއްދިމާވެއްޖެނަމަ އަޅާލާނޭ ބަޔަކު ތިބޭނީ އެ މީހުންގެ ގާތުގައި ހުރީވިއްޔާއެވެ. މަންމަގެ ބަސް އަބަދުވެސް މަމްދޫހު ޤަބޫލުކުރެއެވެ. އެމީހުންގެ ކައިވެންޏަށް3އަހަރުވީއިރު 1 އަހަރުގެ އަންހެން ކުއްޖަކު ވެސް އެބަހުއްޓެވެ.\nދެވަނައަށް ހުންނަ ޖުނާ މީހަކާ އިންގޮތަށް ފިރިމީހާގެ ގެއަށް ބަދަލުވީއެވެ. ޢާއިލާގެ އެހެންކުދީންނާ މިޒާޖު ތަފާތެވެ. އެ ޢާއިލާއާ ޚާއްޞަކޮށް މަންމައާ ވީހާ ވެސް ދުރުގައި އުޅެވޭތޯ އޭނާ ބަލައެވެ. ގެއަށް އަންނަނީ ވެސް ޚާއްޞަ ދުވަހެއް ފާހަގަކުރާނަމަ ނުވަތަ މުހިންމު ކަމެއް ގޭގައި ބާއްވައިފިނަމަ އެއްބަނޑުއެއްބަފާ ކުދީންގެ ދަޢުވަތަށެވެ. އެހެން އަންނައިރު އަންނާނީ ގިނަފަހަރު ފިރިމީހާ ވާހިދު ވެސް ނުލައެވެ. ބައިވެރިވެލާފައި އޭނާ އަވަހަށް ދާނީއެވެ. 29 އަހަރުގެ ޖުނާގެ ދެ ކުދީން ތިބެއެވެ. އަންހެންކުއްޖަކާއި ފިރިހެން ކުއްޖެކެވެ. ހާލަކުން ފަހަރަކުނޫނީ އެކުދީން ގޮވައިގެން ގެއަށް ނާންނާނެއެވެ. މާމަކުދީން ދެކޭ ހިތުން އިނާޔާ އާދޭސްކޮށް ރޯންފެށީމަ ނޫނީ ޖުނާ އިޖާބައެއް ނުދޭނެއެވެ. އެވެސް އޭނާގެ ހިތަށް އެރިއްޔާއެވެ.\n"ކޮބާ މަންމަ؟." ސިޓިންރޫމު ހުރަސްކޮށް އިނާޔާގެ ކޮޓަރިއާ ދިމާއަށް އަންނަނިކޮށް ދައްތަ އިރުފާ ފެނިގެން ރަޒާ އަހާލިއެވެ.\n"މަންމަ ގުޅީތަ؟." އިރުފާގެ މޫނުން ފާޅުވީ ހައިރާންކަމެވެ.\n"ވެއްޓިގެން އުޅޭ ވާހަކަ ބުނި." ރަޒާ ބުންޏެވެ. އިރުފާ ދެފަރާތަށް ބޯހޫރާލިއެވެ.\nރަޒާ އައިސް މަންމަގެ ކޮޓަރީ ދޮރު ހުޅުވާލިއެވެ. އެނދުގެ ބޯލާކޮޅު ފަޑީގައި ލެނގިލައިގެން އިނާޔާ އިނެވެ. ވައަތު ފައި އޮތީ ބާލީހެއް މައްޗަށް ލައި އުސްކޮށްލާފައެވެ. މަގަތުގައި ދޮންބެދައްތަ ލިޔުޝާ އިނެވެ. މަންމަގެ ފައިގެ ކުޑަހުޅުގައި އައިސް އަޅަނީއެވެ. ރަޒާ ކައިރިއަށް އައެވެ. މަންމަގެ ފަޔަށް ބަލާލިއެވެ. އެއްވެސް ދުޅަކަމެއް އެފަޔަކުނެތެވެ.\n"ތި ހިފައިގެން ދޭ." ރަޒާ ފެނުމާއެކު ލިޔުޝާއާ ދިމާއަށް އިނާޔާ ބުންޏެވެ.\n"ހޮސްޕިޓަލަށް ދާން ހިނގާ." ރަޒާ ބުންޏެވެ.\n"މީ އެވަރުކަމެއްނޫން. މިހާރު އައިސް އަޅާލީމަ ފަސޭހަވެއްޖެ. ކޮބާތަ މައިރާ. ކޮންތާކަށްތަ އެހާ ހެނދުނާ އޭނާ ދިޔައީ. ކޮންކޭކެއްތަ އަޅާފަ އެހުރީ." އިނާޔާގެ ވާހަކަތައް ދޮރު ކައިރީ ހުރި މައިރާއަށް އިވުނެވެ. އޭނާގެ ދެބުމަ ކައިރިވެލީ ފޫހިކަމާއެކުއެވެ.\n"މަންމައަށް އެހީވާން ދޮންބެދައްތައާއި ތިއްތަ ހުއްޓާތަ މައިރާ ގެންނަން ބުނީ. މަންމައަށް އެނގޭނެ މީ އަހަރެންގެ އޮފީސް ގަޑިކަން."\n"މައިރާ ނައީތަ؟." ރަޒާ ދެއްކިވާހަކަ އިވޭ ކަމަށް ނުހަދާ އިނާޔާ ބުންޏެވެ. އެ އަޑު އިވުމާއެކު މައިރާ އެ ކޮޓަރިއަށް ވަދެއްޖެއެވެ.\n"ހޮސްޕިޓަލަށް ނުދަންތަ؟. ބޭރުން ނުފެނުނަސް ކަމެއްވެފަ ހުރެދާނެ." މައިރާ ވާހަކަދެއްކިއެވެ.\n"ކޮންތާކަށް މާހެނދުނަކާ ނައްޓާލީ." އިނާޔާ އަހާލިއެވެ. މައިރާ ބަލާލީ ގާތުގައި ހުރި ރަޒާއަށެވެ.\n"ގެއަށް." މައިރާ ބުނެލިއެވެ.\n"އަހަރެމެން ދަނީ. މަންމަ ތިބުނީނު އައިސް އަޅާލީމަ ފަސޭހަވެއްޖެއޭ. މައިމެން ގޭގަ ކަމެއް އެބައޮތް. އޭނާއަކަށް މިއަދު ގެއަކު ނުހުރެވޭނެ. އަހަރެން ވެސް އޮފީހަށްދާން ޖެހޭނެ." ރަޒާ މިހެން ބުނުމާއެކު މައިރާގެ އަތުގައި ހިފައިގެން އެ ކޮޓަރިން ނުކުމެއްޖެއެވެ.\n"ކިހިނެއްވީ މަންމަ ވެއްޓުނީ." ސިޓިންރޫމު ސޯފާގައި ތިބި ލިޔުޝާއާއި އިރުފާއަށް ބަލާލަމުން ރަޒާ ސުވާލުކުރިއެވެ.\n"އެއީ ދޮގެއް. ނުއެއްވެއްޓޭ. ކައްސާލަން އުޅުނީ. ފަޔަށް އެއްވެސް ކަމެއް ނުވޭ. އެކަމަކު މަންމަގެ ހިތްހަމަޖެހުމަށް ދޮންބެދައްތަ އައިސް އަޅާދިނީ." އިރުފާ ބުންޏެވެ. އާދައިގެ މަތިން ލިޔުޝާ ބަހެއްނުކިޔާ މަޑުމަޑުން އިނީއެވެ.\n"ކޮންސައްލާއެއް. ތީ ނުދެވިގެން އުޅުނު މީހާ." ކޮޓަރިން ނުކުތީ އިނާޔާއެވެ. މައިރާއަށް ބަލާލެވުނީ މަންމަގެ ފަޔަށެވެ. އެއީ ވެއްޓިގެން ފައިނޭޅިގެން ރަޒާއަށް ގުޅާފައި މައިރާއާ ދެމީހުން އަވަހަށް އަންނަން ބުނި މީހާއެވެ. އިނާޔާދެކެ މައިރާ ފޫހިވަނީ އެހެންވެއެވެ. ކަންދެއްކުމާއި ބޮޑާކަން އިންތިހާއެވެ.\nރަޒާގެ އަތުގައި މައިރާ ހިފާލިއެވެ. އަނބިމީހާ ދިން ސިގްނަލް ރަޒާ ނަގައިގަތެވެ. މަޑުނުކޮށް ދެމަފިރިން އެކުގައި ބެލީ ގެއިން ނުކުމެވޭތޯއެވެ.\nރިންގުވާން ފެށި ފޯނު މާޔަލް ނެގިއެވެ. އިވާންގެ ކޯލެކެވެ. އޮފީހުގެ މަސައްކަތް ކުރާހިތް ނުވެގެން އުޅޭ ދުވަހެވެ. މާޔަލްގެ ގާތަށް އަންނަން އޭނާ ބޭނުންވަނީއެވެ.\n"ފިހާރައަށް އައިސް މިއިނީ. ދޮންތިއާއެކީ." އިވާންގެ ވާހަކައަށް މާޔަލް ބުންޏެވެ.\n"އޮފީސް ނިމޭގޮތަށް ދާނަން ބަލާ. ގެއަށް ގެންދަން... އައިމީ ގުޅިތަ؟" އިވާން ވާހަކަދެއްކިއެވެ.\n"އަދިވެސް ނުގުޅާ. ހަނދާންނެތުނީ ކަންނޭނގެ. ފިރިއަކު ހުރީމަ އެހެންވެދާނެއެއްނު." މާޔަލް ހީނލިއެވެ.\n"އަހަރެންވެސް ފިރިއަކަށްވާން ވަރަށް ބޭނުން." އިވާން ބުނެލިއެވެ. އެއާއެކު ހިނދުކޮޅެއްގެ ހިމޭންކަން ވެރިވިއެވެ. އިވާން އެކިގޮތްގޮތުން ކައިވެނި ކުރާން ބޭނުންވާކަން ހާމަކުރެއެވެ. ނަމަވެސް އެ ސުވާލަށް ޖަވާބެއް ނުދެވިގެން އުޅެނީ މާޔަލްއަށެވެ. އިވާންއާ ކައިވެނި ނުކުރަންވީ އެއްވެސް ސަބަބެއް ނެތެވެ. އެއީ އާދަޔާ ޚީލާފު ރީތިކަމެއް ލިބިފައިވާ ޒުވާނެކެވެ. ކިޔަވައިގެން ހުރި ރަނގަޅު ޢާއިލާއަކަށް ނިސްބަތްވާ ޒުވާނެކެވެ. މާޔަލް ގެންގުޅެވޭނެވަރުގެ ޒުވާނެވެ. ހުރިހާ ގޮތަކުން ބެލިޔަސް ފިރިއެއްގެ ކުފޫ ހަމަވެއެވެ. ލޯބިދޭން އިވާނަށް އެނގޭނެއެވެ. އެހެންވިޔަސް ކައިވެންޏޭ ބުނުމުން ހިތް ތެޅިލަނީ ޖެހިލުންވެގެންނެވެ. އިވާން ފިރިއަކަށްވާން ބޭނުންވިޔަސް މާޔަލް އަނތްބަކަށްވާން ތައްޔާރުބާއެވެ. އަމިއްލަ ހިތާ އޭނާއަށް އެ ސުވާލު ކުރެވެއެވެ. އިވާންދެކެ ލޯބިވިޔަސްއެވެ.\n"ކޮންއިރަކު މަސްދަތުރު އޮތީ؟." މާޔަލް ފެށީ މުޅީން އެހެން ވާހަކައެކެވެ.\n"ވިއްސާރަކަމުން އިހަށް މަޑުޖައްސާލީއޭ ބުނި. މިތާ އެކަމުގަ އުޅޭ މީހުންނަށް އެނގޭނީ. އެބަކިޔާ މަސްދަތުރު ފަހަށް ޖައްސާފަ ބާބެކިއުއެއް ވިލިމާލޭގަ ބާއްވަން. މާޔަލް ދާނަންތަ. ބޭނުން ގެންދަން." އިވާން ބުންޏެވެ.\n"ފެމެލީ ގެންދެވޭގޮތަކަށޭ އޮތީ. ނުދާނަންތަ. ޕްލީޒް." އިވާން އާދޭސްކޮށްލިއެވެ.\nމާޔަލް އެއްބަސްވިއެވެ. ފޯނުކޯލު ކުރުކޮށްލީ މާޔަލްއެވެ. އިވާން ގާތު އޮފީސް ވަގުތު އަމިއްލަ ކޯލުގައި އެހާ ގިނައިރު އިނުން ރަނގަޅެއްނުވާނޭ މާޔަލް ބުނީއެވެ. އަނެއްކޮޅުން ފިހާރައަށް ވަންތަން ފެނުނީ މައިރާއެވެ.\n"ދޮރުތަޅެއް ނުލަމެންނު." މައިރާ ވަދެގެން އަންނަމުން ބުންޏެވެ.\n"ހަނދާންނެތުނީ." މާޔަލް ނިކަން އަވަހަށް ބުންޏެވެ.\n"ވާރެޔާ ތެމުނީތަ." ހިސާބަކަށް ތެމިފައި ހުރި މާޔަލްގެ އިސްތަށިގަނޑާއި ހެދުން ފެނި މައިރާ އަހާލިއެވެ. އަވަސްއަވަހަށް އައިސް މާޔަލްގެ އިސްތަށިގަނޑުގައި އޭނާ އަތްޖައްސާލިއެވެ.\n"އެހާ ބޮޑަކަށްނޫން. ކިރިޔާ މީހަކު މަރުނުވީ... އޭނާ ސަލާމަތްކުރަން ހަދައިގެން ތެމުނީ." މާޔަލް ބުނެލިއެވެ. އެ ވާހަކައަށް މައިރާގެ ޝައުގުވެރިކަން ހުއްޓުނެވެ. ކަންތައްވީގޮތް މާޔަލް ކިޔާދިނެވެ.\nދައްތައާއެކު ވާހަކައިގަ އިންދާ އިވާންގެ ކޮއްކޮ އައިމީ ގުޅިއެވެ. ވީޑިއޯކޯލު ކުރީއެވެ. އެކުއްޖާގެ އަޑުގަދަކަމުން ފޯނުގެ "ވޮލިއުމް" މަޑުކުރަން މާޔަލްއަށް ޖެހުނެވެ. ފުރަތަމަ ވެސް އައިމީ އެހީ ހަވީރު އެގެއަށް މާޔަލަށް އަންނަތޯއެވެ. މަންމައާ ދެމީހުން ހެނދުނުއްސުރެ އިންތިޒާރުގެ ވަގުތުތައް ގުނަގުނާ ތިބިކަން ބުންޏެވެ. ފޯނު ހިފައިގެން ބަދިގެއަށް އޭނާ ވަނެވެ. އެތަނުގައި ހުރި އަސްމާއަށް ގޮވާ ފޯނު ދައްކާލިއެވެ. މާޔަލް ފެނުމާއެކު އަސްމާގެ ހުރިހާ ދަތެއް ސޭލްއަޅުވާލިއެވެ. އޭނާގެ ވާންއުޅޭ ޅީދަރިފުޅަށް އުފަންދުވަހުގެ ތަހުނިޔާކިޔެވެ. މާޔަލްއާއެކު ފެންނަން ހުރި މައިރާއަށް ވެސް އަސްމާ ގޮވާލިއެވެ.\n"ހަވީރު އިވާންއާ އެއްކޮށް އެގެއަށް ދާން ޖެހޭ." ވީޑިއޯކޯލު ނިންމާލުމާއެކު ދޮންތި ކައިރީ މާޔަލް ބުނެލިއެވެ.\n"ބެސްޓު މައިޓެއް މާއްކޮއަށް ލިބިފަ ތިހުރީ." ހިނިއައިސްފަ އިނދެ މައިރާ ބުންޏެވެ.\n"ތިހެންބުނީމަ ހަނދާންއެވީ. ރަޒާބެ މަންމަ ކިހިނެއް؟. ހާދައަވަހަށޭ ތިއައީ." މާޔަލް އަހާލިއެވެ.\n"ނަސީބަކުން ބޮޑުވަރެއްނުވޭ. ހޮސްޕިޓަލަށް ދާވަރެއްނުވެޔޭ ބުނީމަ އަހަރެމެން ނުކުތީ." ރަޒާގެ ޢާއިލާ ތެރޭގައި ކަންތައް ހުންނަ ގޮތުގެ ވާހަކަ މައިރާ ނުދައްކައެވެ. އިނާޔާ ޖެއްސި ޑުރާމާގަނޑުގެ ވާހަކަ ނުދެއްކީ އެހެންވެއެވެ. ކައިވެނިކޮށްގެން ރަޒާގެ ޢާއިލާ ގާތަށް މައިރާ ބަދަލުވީއްސުރެ އިނާޔާގެ ޑުރާމާގަނޑެއް ނުފެންނަ ދުވަހެއް ނުދޭވިއްޔާއެވެ. އިވާންގެ މަންމަ މާޔަލްއާ ހެދި އުޅޭވަރު ފެނުމުން މައިރާ އުފާކުރަނީ އެހެންވެއެވެ. ކޮއްކޮގެ ދިރިއުޅުމަށް އެކަމުގެ ސަބަބުން އަންނާނެ ހެޔޮ ބަދަލު އިހްސާސްކުރުވޭތީއެވެ. ދެމަފިރިން ހަމަޖެހިގެން އުޅޭން ފުރުސަތު ލިބޭނެތީއެވެ. މާޔަލްއާއި އިވާންގެ ޖޯޑަކީ މައިރާގެ ނަޒަރުގައި ނުހަނު ފުރިހަމަ ޖޯޑެކެވެ.\n"މަލް!... މަލް!... މަޑުކޮށްބަލަ." ރަޒާން ދުވަމުން އައިސް މަލަކްއާ އެއްވަރު ކުރިއެވެ.\n"ލަސްވެގެން މިއުޅެނީ." މަލަކް ނިކަން އަވަހަށް ސިޑީގެ ހަރުފަތްތަކުން އަރަމުން ބުންޏެވެ.\n"މަވެސް އެސައިންމެންޓް ލާށޭ މިދަނީ." ރަޒާން ބުންޏެވެ.\n"ކުލާސް ގަޑިއަކުނޫން. އަހަރެން ފަހުން ގުޅާނަން." މަލަކް ބުންޏެވެ. އެގޮތް ރަޒާނަށް ކަމަކުނުދިޔައެވެ. އޭނާ މަލަކްގެ އަތުގައި ހިފިއެވެ.\n"ރަ..ޒާ..ން." ދަތްކުނޑިވިކާލަމުން މަޑުމަޑުން މަލަކް ގޮވާލީ ގަޔާނުވިކަން އަންގަމުންނެވެ.\n"ސޮރީ... މިރޭ އަންނާނަންތަ." ރަޒާން ނިކަން އަވަހަށް މަލަކްގެ އަތުން ދޫކޮށްލާފައި ވާހަކަދެއްކިއެވެ.\n"ނޮޓް ޓުނައިޓް. ބުނީމެންނު ސިސްގެ ބާތްޑޭއޭ. މިއަދު އެއްކޮށް އަހަރެން ބިޒީވާނެ." މަލަކް ބުންޏެވެ. މާޔަލްގެ އުފަންދުވަހުގެ ޕާޓީއަށް ގާތް އެކުވެރީންނަށް ދަޢުވަތު ދިންއިރު ރަޒާނަށް ދަޢުވަތެއް ނުދެއެވެ. ދަރިވަރުންގެ މަންދޫބަށްވެފައި އެރޭ ދަރިވަރުންގެ މެދުގައި ބޭއްވޭ "ޑިނާނައިޓް"ގަ ރަޒާން ހުންނަން ޖެހޭނެކަން އެނގޭތީއެވެ. އަނެއްކޮޅުން ހެނދުނުގެ ބްރޭކްގަޑީގައި ފެނުނު މަންޒަރުން މަލަކް އަދިވެސް އެހެރީ ފޫހިވެފައެވެ.\nމަލަކް ފުރަތަމަ ކުއްޖަކާ ރައްޓެހިވީ އުމުރުން ނަވާރަ އަހަރުގައެވެ. އެއަށްފަހު އޭނާގެ ހަޔާތައް އެތައް ފިރިހެން ކުދީންނެއް އަތުވެއްޖެއެވެ. ނަމަވެސް އެތަނުން އެކަކުވެސް އޭނާ ގެންގުޅޭ ތައްގަނޑަށް ހެޔޮވަރު ނުވަނީއެވެ. "މިސްޓާރ ޕާފެކްޓް"އަށް ނުވަނީއެވެ. ކޮންމެ މީހެއްގެ ފުށުން ކޮންމެވެސް އުނިކަމެއް ފެންނާނެއެވެ. އެވީ ދެން އެމީހާ ވަކިވާށެވެ. ރަޒާންގެ ހުށަހެޅުން މަލަކް ބަލައިގަތީ ކޮލެޖުގައި އުޅޭ ފިރިހެން ކުދީންގެ ތެރޭ ފާހަގަކޮށްލެވޭ ޒުވާނަކަށްވީމައެވެ. ދަރިވަރުންގެ މެދުގައި މަޝްހޫރުވެފައި ރީތިވެގެންނެވެ. އެ ގުޅުމަށް އަދިވީ މަހެކެވެ. އެކަމަކު މިހާރު މަލަކްއަށް ރަޒާންގެ ހުރި އުނި ކަންތައްތައް ފާހަގަވާންފަށައިފިއެވެ.\nއެސައިންމެންޓް އޮފީހަށް ހަވާލުކުރުމާއެކު މަލަކް މަޑެއް ނުކުރިއެވެ. އޭނާ ކޮލެޖުން ނުކުމެ ސައިކަލުގައި ނައްޓާލީ ދައްތަމެން ގާތަށް ދާށެވެ. ތިންބެން އެކުގައި ސެލޯންއަށް ދިއުމަށެވެ. މަލަކް ގުޅިއިރު މައިރާއާއި މާޔަލް ތިބީ ފިހާރައިގައެވެ.\nފޭޝަލް ނިންމާފައި އިސްތަށިގަނޑު ދޮންނަން ކައިރިވެލި ހިނދު މާޔަލް އެކަން ކުރާން ހުރި ކުއްޖާގެ އަތުގައި ހިފެހެއްޓިއެވެ. އެހިނދު ޖެހިގެން ހުރި ގޮނޑީގައި އިން މައިރާ ނިކަން އަވަހަށް ވާހަކަދެއްކިއެވެ. މާޔަލްގެ ބޮލުގައި އެއްވެސް އެއްޗެއް ނުލާނޭކަމުގައި ބުންޏެވެ. ބޮލުގެ ފުއްކިބައާ ދިމާއިން ބާލާފައި ހުރުތަނުން އިސްތަށި ފަޅާފައި ހުރި ކުރުކޮށެވެ. އެތަނުގައި ހުރި ބޮޑު ލަކުނު ފެނުނީ މާޔަލް އިސްތަށިގަނޑު ހިއްލާލުމުންނެވެ. މައިރާއާއި މަލަކްގެ އިސްތަށިގަނޑު ރީތިކޮށް ނިމެންދެން މާޔަލް އިނީއެވެ.\nތިން ކުދީން ގެއަށް އަންނަންވާއިރަށް އާމާލް ހުރީ ޓެރެސްގެ ހިޔާކޮށްފައި ހުރި ބައިން ބައެއް ގަސްމުށިތައް ބޭރަށް ނެރި ޖާގަ ހަދައިދީފަ ހުއްޓެވެ. ވާރޭ ވެހޭއިރު ޓެރެސްގެ ބޭރުގައި ނުތިބެވޭނެކަން އެނގޭތީއެވެ. މާޔަލްގެ އުފަންދުވަހުގެ ޙަފުލާ ބާއްވަން ހަމަޖެހިފައި އޮތީ އެ ގޭގައެވެ. ގެއިން ބޭރުގައި ބާއްވަން މަޒްހަރު އެއްބަސްނުވީއެވެ. މާޔަލްގެ ހާލު މުޅީން ހަމައަކަށް ނޭޅޭތީއެވެ.\nގޭތެރެ ޒީނަތްތެރި ކުރުމުގައި މަލަކްއާއި މައިރާއާއެކު އުޅުނީ މަންމައެވެ. މާޔަލް ކޮޓަރިން ނުކުތަކަ ނުދިނެވެ. އޭނާގެ ކަމަކަށްވީ ކޮޓަރިތެރޭގައި އޭނާ ގެނައި ފިނިފެންމާތައް އެލުވުމެވެ. އެގޮތަށް ހިއްކާފައި ހުރި މާތައް އެ ކޮޓަރީގެ އެކި ދިމާލުން ފެންނަން ހުއްޓެވެ.\nއިވާން އަންނަން ވާއިރަށް މާޔަލް ތައްޔާރުވިއެވެ. ކަށިމައްޗަށްވުރެ ތިރިއަށް ހުރި ހުދުކުލައިގެ ކުރުތާއާ ގުޅުވާލީ ފައިކުރި ފުޅާ މަޑު ރީނދޫކުލައިގެ ހަރުވާޅެކެވެ. އިސްތަށިގަނޑު އަޔަށްކޮށްލާފައި ހުރުމުން ކުރީން ހުރި ރާޅުބާނިކަން ވަނީ ފިލާފައެވެ. ހަރުވާޅުގެ ކުލައާ ކަންފަތު މުދި ގުޅުވާލިއެވެ. އަތްދަބަސްތައް ހުރި ވަތްގަނޑުތަކުން އޭނާ ޚިޔާރުކުރީ ހުދުކުލައިގެ ކުޑަކުޑަ ކްލަޗްއެކެވެ. އޭނާ ފެންނަނީ ވަރަށް އާދައިގެކޮށެވެ. އިވާންގެ ޢާއިލާގެ ގާތަށް ދާއިރު އެހާ ހެދިގެން ދާން މާޔަލް ބޭނުންނުވީއެވެ. އަނެއްކޮޅުން އިވާންއާއެކު އޭނާ ބޭރަށް އެ ނިކުންނަނީ ވަރަށް ދުވަސްފަހުންނެވެ.\n"މަންމާ. އަންނާނަން އިރުއޮއްސެންވާއިރަށް. ކޭކު ގެންނަން ވެސް ޖެހޭނެ." މައިރާ ބުންޏެވެ.\n"ރަޒާ އައީތަ؟. އޭނާ ކައިރީ ބުނޭ ސައިބޮއެގެންދާން އަންނާށޭ." އާމާލް ބުންޏެވެ.\n"ވާއޮ!... ކުޑޫ ރީތިކަން." މަލަކްގެ އަޑަށް މައިރާއާއި އާމާލް ބަލާލިއެވެ.\n"މާޝާﷲ..." ނިކަން ހިނިއައިސްފަ އާމާލް ބުނެލިއެވެ.\n"ތޭންކްސް... މަންމާ! އިވާން އެބާދޭ. އެގެއިން ސައިބޯނީ. ދޮންތި ވެސް ދާންތަ ތިއުޅެނީ." މާޔަލް ފައިވަން ހަރުގަނޑާ ދިމާއަށް ދިޔައެވެ.\n"އާން. ތައްޔާރުވާންޖެހޭނެއެއްނު." މައިރާ ބުންޏެވެ.\nއިވާން އައިސްގެން މާޔަލް ތިރިއަށް ފޭބީއެވެ. ރަޒާއާއި މައިރާ ވެސް އާމާލްމެން ބައިން ސައިބޮއެގެން ގެއަށް ދާން ނުކުތެވެ. މަޒްހަރަށް ގެއަށް އާދެވުނީ އެކުދީން ދިޔަފަހުންނެވެ.\n"ރަޒާ ފާޚާނާއަށް ވަދޭ. އަހަރެން އަންނާނަން ކޭކު ރެޑީކޮށްލާފަ." ކޮޓަރިއަށް ވަން ރަޒާގެ އަތަށް އަތްދަބަސް ދިއްކޮށްލަމުން މައިރާ ބުންޏެވެ.\n"އަންނައްޗޭ އަވަހަށް. ދިއުމުގެ ކުރީން ޓައިމްކޮޅެއް އަހަރެން ބޭނުން." އެއްލޯ މަރާލަމުން ރަޒާ ބުންޏެވެ. މައިރާ ޖަހާލީ ހިނިގަނޑެކެވެ. ފިރިމީހާގެ ބަހުރުވަ ތަރުޖަމާކުރާން އޭނާއަށް އެނގުނެވެ. ތިރީތުންފަތުގައި ދަތްއަޅާލައިގެން ހުރެ މައިރާ އައިސް ބަދިގެއަށް ވަނެވެ. އަވަން ކައިރީ ބަހައްޓާފައި ހުރި ކޭކުޓްރޭ ހުރީ އޭނާ މަތިޖެހި ގޮތަށެވެ.\n"ނޯ!..." މަތި ހިއްލާލުމާއެކު މައިރާއަށް ބުނެވުނެވެ. އޭނާއަށް ވަގުތުން ގޭތެރެއަށް ބަލާލެވުނެވެ. ރަޒާމެންގޭ އެންމެ ހަގު ކުއްޖާ ރީނާ ސޯފާގައި އިނެވެ. މަތިގަނޑު އެއްފަރާތުގައި ބާއްވާފައި ބަދިގެއިން މައިރާ ނުކުތެވެ. (ނުނިމޭ)


Afrasheem, Rilwan adhi Yameen ge maruge massala fuluhun review kuranee | Mihaaru\nއަފްރާޝީމް، ރިލްވާން އަދި ޔާމީންގެ މައްސަލަ ފުލުހުން އަލުން ރިވިއު ކުރަނީ\nގެއްލިގެން ހޯދަމުން އަންނަ ރިލްވާން (ކ) އާއި މަރާލާފައި ޔާމީން: އެ ދެ މީހުންގެ މައްސަލަ އާއި ޑރ. އަފްރާޝީމްގެ މަރުގެ މައްސަލަ ރިވިއު ކުރަން ފުލުހުން ވަނީ ނިންމާފައި\n05 ނޮވެމްބަރ 2018 - 16:54\nފުލުހުން މިއަދު ކުރި ޓްވީޓެއްގައި ވަނީ އަފްރާޝީމާއި ޔާމީންގެ އިތުރުން ރިލްވާންގެ މައްސަލަ ރިވިއުކޮށް، އިތުރަށް ކުރެވެން ހުރި ކަންކަން ކުރަމުން އަންނަ ކަމަށެވެ.\nފުލުހުން ކުރި ޓްވީޓް\nއޮކްޓޫބަރު، 2012 ގައި އަނިޔާވެރި ގޮތަކަށް މަރައިލި ރައްޔިތުންގެ މަޖިލީހުގެ އުނގޫފާރު ދާއިރާގެ އޭރުގެ މެމްބަރު ޑރ. އަފްރާޝީމްގެ މަރުގެ މައްސަލާގައި ހ. ލޮބީ، ހުސައިން ހުމާމް އަހުމަދުގެ މައްޗަށް ކުށް ސާބިތުވެ، އޭނާ މަރަން ސުޕްރީމް ކޯޓުން ވަނީ ތާއީދުކޮށްފަ އެވެ. އެކަމަކު އެކަން ރޭވުމުގެ އަޑީގައި ތިބި މީހުން މިހާތަނަށް ވެސް ނުހޯދޭތީ އަފްރާޝީމްގެ އާއިލާ އިން ވަނީ ކަންބޮޑުވުން ފާޅުކޮށްފަ އެވެ.\nމިދިޔަ އަހަރު އަނިޔާވެރި ގޮތަކަށް މަރައިލި ޔާމީން ރަޝީދުގެ މަރުގެ މައްސަލާގައި ހަތް މީހެއްގެ މައްޗަށް ދައުވާކޮށް، ޝަރީއަތް ދަނީ ހިނގަމުންނެވެ.\nކުށްކުރުން ފުލުހުން މީހުން މެރުން ޑރ. އަފްރާޝީމް އަވަހާރަކޮށްލުން އަހުމަދު ރިލުވާން ޔާމީން ރަޝީދު މަރާލުން ގެއްލިގެން ހޯދާ މީހުން ކިޑްނެޕްކުރުން\nރިވިއުކޮށްބަލަ މައުމޫނު އަނިޔާދިން އެންމެންގެ މައްސަލަވެސް. ހައްގުން ކަމަކާއި ނުލައި ނަޝީދު ޖަލަށް ލީމީހުންގެ މައްސަލަ ތައްވެސް. ކިހާބޮޑު ކަމެއްމީ. ލައްޕާފައިވާ ފައިލްތައް ހުޅުވާނަމަ ތި ހުޅުވަނީ ނުބައި ދޮރެއް.\nރައިސް ނަޝީދު އައިމަ ހުރިހާކަމެއް އޯކޭ ވާތަން މިފެންނަނީ.\nތިވެސް ދެން ކަލޭމެން މީހުންގެ ލޮލުގައި އަނދުން އަޅުވަން ކުޅޭ ޑްރާމާ! ހެޔޮނުވާނެ މަރުވެފައިވާ މީހުންގެ ކަންކަން ކުޅިވަރަކަށް ނަހަދާ! ތިހުރީ ކުޅިވަރަކަށް ހަދަންވާކަހަލަ ކަންކަމެއް ނޫން!! ތިކަންކަމުގައި ކޮޅެއް މެދެއް ފެންނަނަމަ މިހާރު އޮތީހީ އެކަންވެފައި!!\nހުމާމު ސަލާމަތް ކުރަން މޑޕ ޖަހާ މަޅި.\nއަލްޖިބްރާ, އެގޮތަށް އަފުރާޝީމުގެ ގާތިލު އެކަންކުރުމަށްފަހު މެދުއިރުމައްޗަށް ގޮއްސިއޭބުނި މީހާއަށް އެކަން އެގުނުގޮތެއްވެސް ޖެހޭނެދޯ ބަލަން!\nތާއީދު! އެހެން ބުނި ބުނުމާއި، އެ ފުރައިގެން ދިޔަކަމަށް ބުނާ މީހަކީ ކޮބައިކަމާއި، އެ ގަތުލުގެ ފަހަތުގައިވަނީ ކާކުކަމާއި އަދި އެ ގަތުލުގެ މޯޓިވް ވެސް އެނގި ހާމަވާން ޖެހޭ!\nމިދުވަސްކޮޅު... 10 ވަރަކަށް ދުވަސް... ފައިލް ހުޅުވާލަނީ... ވަރައްގިނަ ސުވާލުބޮނޑިއެއް މިވާގޮތުން... ؟؟؟؟؟\nތިޔަކަން ފުލުހުން ނަކަށް ނުވިއެއްނު.އަފްރާޝިމް ގެ މަރުގެ މައްސަލަ ބަލަމުން އަންނަތާ6އަހަރު ތިތަހުގީގުތައް އަލުން ކުރަން އެންމެރަގަޅު ގޮތަކީ ކުރީގެ ސްޕްރީމްކޯޓް ފަނޑިޔާރު ފާއިޒް ފަދަ ބޭފުޅަކު ހިމަނައި ފަނޑިޔާރުން ގެ ކަމިޝަނެއް އެކުލަވާލުން\nއަނެއްކާ ލިޔެކިޔުންތައް ނައްތާނުލާތި. ނިކަންރަނގަޅަށް ނިކަންއަވަހަށް ކުރިޔަށް ގެންދެވޭތޯ ބައްލަވާދެއްވާ!\nފުލުންވެސް ހާދަކުރިއަކަށް ޖައްސާލައިފިޔޭ.\nޑރ. އަފްރާޝީމް އަލީއާއި ޔާމީން ރަޝީދުގެ މަރުގެމައްސަލަ އަދި ގެއްލިފައިވާ ނޫސްވެރިޔާ އަހުމަދު ރިލްވާންގެ މައްސަލައިގެ ތަހުގީގުރިވިއު ކުރަންފުލުހުން ނިންމައިފިއެވެ. ތިކަމަކީ އަޅުގަނޑު ދިވެހިރައްޔެތެއްގެ ހައިސިއްޔަތުން ވަރަތް އުފާކުރާކަމެއް. ތިމައްސަލަ ތައްތަހުގީގުކުރަމުން ދާއިރުކުރީގަ ތިމައްސަލަ ތަހުގީގުކުރި ފުލުހުންގެ ޓީމުތަކުގެވެރިންނާ އެހެންވެސް ފަރާތެއްގެ އިހުމާލެއްވާނަމަ އެބަޔަކުތިކަންތަކުގަ އިހުމާލުވިމިންވަރު ބަލާހަތްގުއަދަބު ލިބެންޖެހޭ.


މެނިފެސްޓޯ އިން ހާސިލްވީ ކިހާ މިންވަރެއް؟ އިގުތިސާދަށް ދިރުން ދީ ވަރު ޖެއްސުން — Ihavandhoo.com\nމެނިފެސްޓޯ އިން ހާސިލްވީ ކިހާ މިންވަރެއް؟ އިގުތިސާދަށް ދިރުން ދީ ވަރު ޖެއްސުން\n22 ފެބުރުއަރީ 2020 1 އެޑްމިން\nމެނިފެސްޓޯގައި އަލިއަޅުވާލާފައި ވަނީ ރައްޔިތުން އެކަމަކަށްޓަކައި ލޮލުން ބޮލުން އެދިއެދި ތިބި ކަންތައްތަކެވެ. އިންތިހާބު ނިމި، ކައުންސިލްގެ3ވަނަ ދައުރަށް ހޮވުނު ކައުންސިލް ހުވާކުރުމާއެކު ރައްޔިތުން ތިބީ ނުހަނު ފޮނި އުއްމީދެއްގައެވެ. މެނިފެސްޓޯއިން ވިސްނާދިނީ އެއީ "ޕްލޭންކުރެވި ޕުރޮގުރާމް ކުރެވިފައި" ވާ ކަންތައްތަކެއްކަމަށެވެ. މުވާއެކު މެނިފެސްޓޯ ތަންފީޒު ވާނޭ ކަމާމެދު ރައްޔިތުންނަށް ސުވާލު އުފައްދާނެ ޖާގައެއް ނެތެވެ.\n3. އިގުތިސާދަށް ދިރުން ދީ ވަރު ޖެއްސުން\nވިޔަފާރިތަކަށް ފުރުސަތު ފަހި ވާން ޖެހޭ ސިނާއަތްތަކަށް ހުރި މަގުތައް ބަންދުވެގެން ނުވާނެ. ވިޔަފާރިތަކާއި ސިނާއަތްތައް ނިކަން ރަނގަޅަން ރުކުރުވާލަން ޖެހޭ. އިގުތިސޯދީ ހަރަކާތްތަކުގައި ވަރު ޖައްސައި ދިރުން ދޭން ޖެހޭ. އެ ހަރަކާތުގެ އެއްވެސް ބައިވެރިއަކަށް އަދި އެއްވެސް ރައްޔިތަކަށް ވިޔަސް އެއްވެސް ނުރައްކަލެއް އޮވެގެން ނުވާނެ. މަސައްކަތްތެރިކަމަށް ހޫނު ތަރުހީބެއް އޮންނަން ޖެހޭނެ. ތިޔާގިކަމާއި ފުދުންތެރިކަމަށް ޖާގަދީ މަގުތައް ކޮށައިދޭން ޖެހޭ. މިކަންމަށް ރިއާޔަތްކޮށް އަހަރުމެން ވައުދު ވަނީ!\n- މަސްވެރިންނަކީ އާއިލާތަކާ ދުރުގައި ކަނޑުމަތީގައި ގިނަ ވަގުތު ހޭދަކުރާ ބައެއްކަމުގައި ވީހިނދު، މަސްވެރިންނާއި މަސްވެރި އާއިލާތަކަށް ހިލޭ ގުޅޭނެ އިންތިޒާމެއް ކައުންސިލުން ހަމަޖައްސައިދިނުން.\n- މަސްވެރިންގެ ސަލާމަތާއި ރައްކާތެރިކަމަށްޓަކައި ކޮންމެހެން ބޭނުންވާ އާލާތްތައް، ވަރަށް ހެޔޮ އަގުގައި ލިބޭނެ މަގެއް ފަހިކޮށްދިނުން. މިގޮތުން، މަސްވެރިކަމަށް ހާއްސަ ފެންވަރު ރަނގަޅު؟ އަވި އައިނު، ފައިވާންބޫޓު، ތޮފި، ފޭސް ނެކް ކަވާރސް، ފިޝިން ސޫޓްސް ފަދަ އާލާތާއި ސާމާނު، ކަނޑައެޅޭ ވަކި ނިޒާމެއްގެ ތެރެއިން ހޯދައިދެވޭނެ.\n- މަސްވެރިންގެ ސަލާމަތާއި ރައްކާތެރިކަމަށް އަދި މަސްވެރިކަމުގެ އާންމު މައުލޫމާތާއި އާ ހިޔާލުތައް ހިއްސާކުރުމަށް އަމާޒުކޮށްގެން، ހޭލުންތެރިކުރުމުގެ ޕްރޮގްރާމެއް ރާވައި ހިންގުން.\n- ސެޓްލައިޓް ފޯނު ދޯނިތަކުގައި ގާއިމުކުރުމަށް އޮޑިދޯނިފަހަރުގެ ވެރިންނަށް ބާރުއެޅުމާއި، އެ ވަސީލަތް ހެޔޮ އަގުގައި ހޯދައިދޭން މަސައްކަތްކުރުން.\n- ޕަބްލިކް-ޕްރައިވެޓް ޕާޓްނަރޝިޕް އުސޫލުން ސްލިޕްވޭއެއް ތަރައްގީކުރުން. މި ސްލިޕްވޭއަކީ ހިދުމަތުގެ ގޮތުން ފުރިހަމަ، ނަފާވާ އަދި މަސްވެރިންނަށް ގިނަގުނަ ފަސޭހަ ލިބިދޭ ތަނެއްކަމުގައި ހެދުމަށް މަސައްކަތް ކުރާނެ.\n- މަސް ކައްކާ ހިއްކުމާއި ލޮނުމަސްއެޅުން ފަދަ މަސައްކަތްތަކަށް ކުޑަ އަގުގައި ހަރުދަނާ އުސޫލެއްގެ ތެރެއިން ވަގުތީ ބިން ދޫކުރުން.\n- ސަރުކާރާއި މިފްކޯ އަދި އަމިއްލަ ފަރާތްތަކާ މަޝްވަރާކޮށްގެން، މަސްވެރިން ބާނާ މަސް، ކަލެކްޓް ކުރާނެ ފެސިލިޓީއެއް ނުވަތަ މިފަދަ އެހެންވެސް މަޝްރޫއެއް ރަށުގައި ތަރައްގީކުރުމަށް ގަދަ އަޅައި ހިތްމަތާއެކު މަސައްކަތްކުރުން.\n* އޮޑިދޯނިފަހަރު ބަނުން\n- ވަގުތީ ހަރުގެވަޅު ދޫކުރާ ސަރަހައްދުތައް މުރާޖަޢާކޮށް، މީހުން ދިރިއުޅޭ ހިސާބާ އެންމެ ދުރުން ހަރުގެވަޅު ދޫކުރެވެން ހުރި ތަންތަން ބަލައި، ހަރުގެވަޅު ދޫކުރާނެ ސަރަހައްދުތައް ކަނޑައަޅައި އާންމުކުރުން. އެހެނީ މިގޮތުގެމަތިން ކަނޑައަޅާ ސަރަހައްދުތައް ފިޔަވައި އެހެން ސަރަހައްދުތަކުން ހަރުގެވަޅު ދޫނުކުރުން.\n- ވަގުތީ ހަރުގެވަޅު ދޫކުރުމާ ބެހޭ އުސޫލުތައް މުރާޖައާކޮށް، ނާޖާއިޒު ނަހަމަ ފުރުސަތުތައް ބަންދުވާނޭހެން، ނުރަނގަޅުކޮށް ނުކިއްސަރުކޮށް ހުރި ބާގަނޑުތައް ބެދޭނޭހެން، އަދުލުވެރި ހަމަހަމަ އަދި ފައިދާވަނިވި އަސާސްތަކެއްގެ މައްޗަށް އަލުން އުސޫލެއް ލިޔެ އާންމުކޮށް، ތަންފީޒުކުރަން ފެށުން.\n- ކައުންސިލްގެ އިހުތިސާސް ހިނގާ ސަރަހައްދުގައި ފައިބަރގްލާސް ގެންގުޅޭނެ ގޮތުގެ އަސާސީ ސްޓޭންޑަޑްސްއެއް އެކުލަވައިލައި އަމަލުކުރަން ފެށުން. މިފަދަ ސްޓޭންޑާޑްސްއެއް އެކުލަވައިލުމުގެ ބޭނުމަކީ، ފައިބަރގްލާސް ބޭނުންކޮށްގެން މަސައްކަތް ކުރާ މީހުން އަދި ރަށުގެ ރައްޔިތުންގެ ރައްކާތެރިކަން ކަށަވަރުކުރުމާއި، ރަށުގެ ވެށި ފައިބަރގްލާސްގެ ނުރައްކާތެރި\nވިހަތަކުން ސަލާމަތްކުރުމަށް އަމާޒު ހިފުން.\nމި ސްޓޭޑާޑްސްގައި، ފައިބަރގްލާސްގެ މަސައްކަތްތަކަށް ހަދާ ހަރުގެ ހުންނަން ޖެހޭނެ ގޮތާއި، ފައިބަރގްލާސްގެ މަސައްކަތްކުރާއިރު ފުރިހަމަ ކުރަންޖެހޭ ސަލާމަތީ ކަންކަމުގެ މިންގަނޑުތަކާއި، ފައިބަރގްލާސްއިން އުފެދޭ ކުނިބުނި ނައްތައިލާނެ ގޮތާ އަދި މި ނޫންވެސް މި މައުޟޫއާ ގުޅޭ މިފަދަ ކަންކަން ހިމަނާނެ.\n- ރަށުގައި އުފެދިފައިވާ އެންމެ ބިޔަ އެއް ސިނާއަތަކީ އޮޑިދޯނިފަހަރު ބަނުމުގެ ސިނާއަތް ކަމަށް ވީހިނދު، ރަށުގެ ރައްޔިތުންނާއި ވެށީގެ ރައްކާތެރިކަމަށް ޖާގަދީގެން އެ ސިނާއަތް އިތުރަށް ތަރައްގީކުރެވޭނީ، އަދި ރަށުގެ އިޖުތިމާއީ އަދި އިގުތިސޯދީ އެހެން ހަރަކާތްތަކަށްމެ އިތުރު ދިރުން ދެވޭނީ، ރަށުގެ ބިމުގެ ޖާގަ ތިޔާގިކޮށްގެން ކަމަށް ވާތީ، ރަށުގެ ބިން ހިއްކައިދިނުމަށް\nސަރުކާރުގައި ދަންނަވައި އިންތިހާއަށް އިލްތިމާސް ދެންނެވުން. އަދި އިރާދަ ކުރެއްވިއްޔާ މިކަން ކާމިޔާބުކުރުން.\n- އޮޑިދޯނިފަހަރު ބަނުމުގެ މަސައްކަތަށް ދިގު މުއްދަތަށް ބިން ދޫކުރުމަކީ އެ ސިނާއަތު ތަރައްގީ ކުރުމަށް ކޮންމެހެން ވެސް އަޅަން ޖެހިފައިވާ ފިޔަވަޅެއް ކަމަށް ވެފައި، ރައްޔިތުންނާއި ވެށީގެ ރައްކާތެރިކަން އަދި ބިމުގެ ދަތިކަން ހުރިގޮތުން މިކަމަށް ބޮޑު ގޮންޖެހުމެއް އޮތް ކަމުގައި ވިޔަސް، ކަމުގެ މުހިއްމުކަމަށް ވިސްނައި، ރައްކާތެރިކަމުގެ އެންމެ މަތީ ފިޔަވަޅުތަކާއެކު، ބޯޓް ޔާޑެއް ހަދައި ހިންގުމަށް އެންމެ ރަނގަޅު ސަރަހައްދަކުން ދިގު މުއްދަތަށް ބިން/ބިމެއް ދޫކުރުން.\n* ބަނދަރުމައްޗާއި ފަޅު\n- ވިޔަފާރީގެ ހަރަކާތްތަކަށް ބީލަމުގެ އުސޫލުން ދިގު މުއްދަތަށް ބަނދަރުމަތިން ބިން ދޫކުރުން.\nބިން ދޫކުރުން އަމާޒުކުރާނީ ކެފޭ ރެސްޓޯރެންޓް ހިންގުމާއި، ހޯލް ސޭލް އަދި ރީޓެއިލް ފިހާރަތައް ހިންގުމާއި، ގުދަންތައް ހެދުމާއި، ވޯކްޝޮޕް/ކާޕެންޓްރީ އަދި ތެޔޮ ރައްކާކުރުމާއި ފިއުލް ސާވިސް ސްޓޭޝަންތައް ހެދުން ފަދަ ހަރަކާތްތަކަށް، މަގުސަދަކީ ރަށުގެ ބަނދަރު ސަރަހައްދަކީ ގިނަގުނަ ވިޔަފާރި ހަރަކާތް ހިނގާ ސަރަހައްދަކަށް ހެދުން.\n- ދަތުރުވެރިންނާއި ބަނދަރުމަތި ބޭނުންކުރާ ފަރާތްތަކަށް ހާއްސަކޮށްގެން ބަނދަރުމަތީގައި ފާޚާނާތަކެއް ހެދުން.\n- ބަރު މުދާ އުފުލާ އަރުވާ ބޭލޭނެ ވަސީލަތެއް ބަނދަރުމަތީގައި ގާއިމުކުރުން.\n- މުދާ އަރުވާ ބޭލުމަށާއި، ދަތުރުވެރިން އަރާ ފޭބުމަށާއި، މަސް ބާލާހެދުމަށް ލުއި ފަސޭހަ ވާނެ ގޮތަށް ފަޅުތެރެ ތަރުތީބުކޮށް، ރަނގަޅު އިންތިޒާމެއްގެ ތެރެއިން ފަޅާއި ބަނދަރުމަތީގެ ކަންކަން ބެލެހެއްޓުމަށް އުސޫލެއް ހަދައި ހަރުކަށިކަމާއެކު ކެރިގެން ތަންފީޒުކުރުން.\n- އިހަވަންދޫގެ ފަހުރުތައް ރަމްޒުކޮށްދޭ ހޮނިއުމަންޓެއް ބަނދަރުމަތީގައި ހެދުން.\n- ކަނޑައެޅޭ މުހިއްމު ފަސޭހަ ސަރަހައްދުތަކެއްގައި ގާޑިއާ ނުވަތަ އެހެންވެސް އެ ފަދަ އެއްޗެހި ބަހައްޓައިގެން ލުއި ވިޔަފާރިކުރެވޭނެ އިންތިޒާމުތަކެއް ފަހިކޮށްދިނުން.\n- އަންހެނުން ގޭގައި ތިބެގެން އާމްދަނީ ހޯދޭނެ މަގު ކޮށައިދިނުމަށްޓަކައި، ގޭގައި ތިބެގެން ކުރެވޭނެ މަސައްކަތްތައް ދަސްކޮށްދިނުމަށް ޕްރޮގްރާމްތަކެއް ހިންގުމާއި، އެ ފަދަ މަސައްކަތްތައް ކުރެވޭނެ ވަސީލަތްތައް ހޯދައިދިނުމުގަ އާއި އެ މަސައްކަތްތައް މާކެޓް ކުރުމުގައި އެހީތެރިވެ، އަންހެނުން ބާރުވެރިކުރުމަށް މަސައްކަތްކުރުން.\n- ނަފާ ހޯދުމަށް ނުވަތަ އާއިލާގެ ކޮއްތުގެ ގޮތުގައި ބޭނުންކުރުމަށް، ގޯތިތެރޭގައި ދަނޑުވެރިކަން ކުރާނެ ގޮތުގެ މައުލޫމާތު ގޭބިސީތަކަށް ފޯރުކޮށްދީ، ދަނޑުވެރިކަން ކުރާނެ އާލާތްތައް ހޯދައިދިނުމުގައި ކައުންސިލުން އެހީތެރިވުމަށް އަމާޒުކޮށްގެން ޕްރޮގްރާމެއް ހިންގުން.\n- ރަށުގައި ހެދިބޮޑުވަމުންދާ ސިނާއަތްތައް އިތުރަށް ފުޅާކުރުމާއި، އިތުރު ސިނާއަތްތައް ތައާރަފުކުރުމަށް އަމާޒުކޮށްގެން އަދި ވިޔަފާރީގެ ދިރުން އިތުރަށް ތާޒާ ކުރުން މަގުސަދެއް ކަމުގައި ހަދައިގެން، ވިޔަފާރި އެކްސްޕޯތަކާއި ފޯރަމްތައް ރަށު ފެންވަރުގައި ބޭއްވުން.\n- އިއާދަކުރަނިވި ހަކަތައިގެ ބޭނުން ހިފާނެގޮތުގެ މައުލޫމާތު ފޯރުކޮށްދީ، އެ ކަމަށް ބޭނުންވާ ވަސީލަތްތައް ހޯދޭނެ މަގު ތަނަވަސްކޮށްދީ، އެ ފަދަ ވަސީލަތްތަކުގެ މަންފާ ހޯދުމަށް ބާރުއެޅުމުގެ ގޮތުން ޕްރޮގްރާމެއް ރާވައި ހިންގުން.\nhiyaaleh dheyne kujje alhe netheetha\n– 22 ފެބުރުއަރީ 202000


Zamaanee Technology akee Dhebaoduvumah oi Magakah Nahadhamaa! | Thiladhun\nޒަމާނީ ޓެކްނޮލޮޖީއަކީ ދެބައޮޑުވުމަށް އޮތް މަގަކަށް ނަހަދަމާ!\nހުސައިން ހަބީބް ނޮވެމްބަރ 22, 2019\nޒަމާނީ ޓެކްނޮލޮޖީއާއެކު ދެބައޮޑުވުމުގެ ބަލި އިތުރަށް ފެތުރެމުންދާތީ، އެކަމަށް ސަމާލުކަންދީ ރައްކާތެރިވާން ޖެހެއެވެ.\nދެބައޮޑުވުމަކީ، ހިތުގެބަލިތަކުގެ ތެރޭގައި ހިމެނޭ ވަރަށް ނުރައްކާތެރި ބައެއްޔެކެވެ. ދުލުގެ އާފާތްތަކުގެ ތެރޭގައި ހިމެނޭ ބޮޑު އާފާތެކެވެ. އަދި އިޖްތިމާޢީ ވަބާތަކުގެތެރޭގައި ހިމެނޭ ބޮޑު އާފާތެކެވެ.\nޒަމާނީޓެކްނޮލޮޖީއާއި މުވާޞަލާތީ ތަރައްޤީގެ ބޭނުންކޮށްގެން ދެބައޮޑުވުން ދަނީ ބާރަށް ފެތުރެމުންނެވެ. އެކަމުގެ ނުރައްކާ އިތުރުވެ، އެކަމުގެ ސަބަބުން މުޖުތަމަޢުގެ އަފްރާދުންނަށް ގެއްލުން ލިބި، އެކަކު އަނެކަކު ހަތުރުންނަށް ހަދަމުން ގެންދާކަމީ އެކަމުގެ ސަބަބުން މުޖުތަމަޢު ބޮޑު ބިރުވެރިކަމެއްގެ ތެރެއަށް ދަނީ ވައްޓާލަމުންނެވެ.\nދެބައޮޑުވުމަކީ މީސްތަކުންގެ މެދުގައި ދޭތެރެ ޖެއްސުމަށްޓަކައި އެކެއްގެ ނުބައި ވާހަކަ އަނެކެއްގެ ގާތުގައި ދެއްކުމެވެ. ދޭދޭ ފަރުދުންގެ މެދުގައި އޮންނަ ރަނގަޅު ގުޅުން ފަސާދަކުރުމެވެ. ރުޅިވެރިކަން އުފައްދައި މުޖުތަމަޢު ނާމާންކުރުމެވެ.\nދެބައޮޑުވާ މީހާގެ ޢަމަލުތައް ހުންނާނެ ގޮތަކީ ކޮބައިތޯއެވެ. މީސްތަކުން އޭނާގެ ބަސް ޤަބޫލުނިކޮށްފާނެތީ، އޭނާއަކީ ގިނަގިނައިން ހުވާކުރާ މީހެކެވެ. ކިތަންމެ ރީތި ހެދުމެއް ލައިގެން ހުއްޓަސް އޭނާއަކީ ޤަދަރެއް ނެތް މީހެކެވެ. އޭނާއަކީ އެހެން މީހުންނަށް ޙަސަދަވެރި މީހެކެވެ. އެހެން މީހަކަށް އޭނާ އެއްވެސް ހެވަކަށް ނޭދޭނެތެވެ. އެހެން މީހަކަށް ހެޔޮކަމެއް ލިބިއްޖެނަމަ، އެކަމާމެދު ދެރަވާނެތެވެ. އެ ނިޢުމަތް އޭނާގެ ކިބައިން ނިގުޅައިގަނެވޭތޯ މަސައްކަތްކުރާނެއެވެ. ޝަކުވާތަކާއި ކުޓުވުންތައް ގިނަކޮށްގެންނެވެ. ފުރައްސާރަކޮށްގެންނެވެ.\nމީހަކަށް ލިބޭ ހެޔޮކަމެއް ނިގުޅައިގަތުމަށް ކުރާ މަސައްކަތުގައި އެހެން މީހެއްގެ ޙައްޤަކަށް، އިންޞާފަކަށް ދެބައޮޑުވާ މީހާއެއް ނުބަލާނެއެވެ. އޭނާއަކީ މާތް ﷲ ޙަރާމްކުރައްވާފައިވާ ކަންތައްތަކަށް އަރައިގަނެ، އެކަމުގައި ހައްދުފަހަޅައި ގޮސްފައިވާ އަދި އެހެން މީހުންނަށް ގޯނާކުރުމަށް ލޯބިކުރާ މީހެކެވެ.\nދެބައޮޑުވާ މީހާއަކީ ދެފުށް ދެގޮތް މީހަކަށް ވުމާއެކު އޭނާ ތަފާތު މީހުންގެ ގާތަށް ދާނީ ތަފާތު ފޭރާމެއްގައި ތަފާތު މޫނަކައިގެންނެވެ. އޭނާގެ މަޞްލަޙަތާ އެއްގޮތަށް އޭނާގެ ކުލަ ބަދަލުކޮށްލާނެއެވެ. މަޖިލިސްތަކާއި ބައްދަލުވުންތަކާއި ވައިބަރގްރޫޕްތަކުގައި އޭނާގެ މަސައްކަތަކަށް ވާނީ މީހުންގެ އަބުރު ކަތިލުމެވެ. ޖެއްސުންކުރުމާއި ކުށެއް ނެތް މަޢުޞޫމް މީހުންނަށް ލަނޑުދީ، އެކަމާ އުފާފާޅުކޮށް ހަޖޫކިޔުމެވެ. ދެބައޮޑުވާ މީހާ މަސައްކަތްކުރަނީ އެހެން މީހެއްގެ ފުށުން ފެންނަ ކޮންމެ ހެޔޮކަމެއް ފޮރުވައި އެއަށް ފަސްއަޅައި، ކުޑަކުޑަ ކަންފުޅެއްގެ ނުބައިކަމެއް ފެނުނުނަމަވެސް އެކަމެއް ބޮޑުކޮށް ފާޅުކުރަމުންނެވެ.\nދެބައޮޑުވާ މީހުންގެ ނުބައި މަސައްކަތުން ނިކުންނަ ނަތީޖާ އަކީ ކޮބައިތޯއެވެ. ލޯތްބާއި ކުލުނާއި ވަފާތެރިކަންމަތީ އުޅުނު ކިތައް ދެމަފިރިންގެ ޙަޔާތް، ދެބައޮޑުވުމުގެ ސަބަބުން ބަރުބާދުވެފައި ވޭހެއްޔެވެ. އެކުވެރިކަމާއި އެއްބަނޑު އެއްބަފާކަންމަތީ ދިރިއުޅެމުން ދިޔަ ކިތައްކިތައް ޢާއިލާ ދެބައޮޑުވުމުގެ ސަބަބުން ޠޫފާނުގައި ޖެހި ޚަރާބުވެ، ހަތުރުވެރިވެފައިވޭ ހެއްޔެވެ. އެއް އޮފީހެއްގައި ނުވަތަ އެއް މުއައްސަސާއެއްގައި އެކުއެކީގައި ރަޙްމަތުތެރިކަމާއެކު މަސައްކަތްކުރަމުން ދިޔަ ކިތައް މުވައްޒަފުންނަށް ދެބައޮޑުވުމުގެ ނާމާ ކޮޅިގަނޑުގައިޖެހި ވަޒީފަގެއްލި އެކުވެރިކަން ގެއްލި މޫނުކެނޑިފައި ވޭހެއްޔެވެ. ވެރީންނާއި އެމީހުންގެ ދަށުގައި މަސައްކަތްކުރާ މީހުން ޖެހި، އެމީހުންގެ ކުރިއެރުމާއި ޙައްޤު އުޖޫރަ ނުލިބި އެބަތިބިހެއްޔެވެ.\nދެބައޮޑުވާ މީހުންނަކީ، އެމީހުންގެ ދީން ވިއްކާލާފައިވާ ބައެކެވެ. އެމީހުންނަކީ އެހެން މީހުންގެ ރުހުން ހޯދުމަށްޓަކައި ﷲ ގެ ކޯފާގެ ތެރެއަށް ވެއްޓިގެންފައިވާ ބައެކެވެ. މިނުބައިވަބާއިން މިކުޑަކުޑަ މުޖުތަމަޢު ސަލާމަތް ކުރައްވާށިއެވެ. އާމީން


5ޖީ އާއެކު އައިފޯންގެ އައު ލައިނަޕް ދައްކާލައިފި\nOctober 14, 2020 10:23:11\nއައިފޯންގެ އައު ލައިންއަޕް ރޭ އެޕަލްއިން ދައްކާލައިފިއެވެ. މިފަހަރުގެ އައިފޯން ލައިންއަޕްގައި ހަތަރު ފޯނެއް ހިމެނެއެވެ. ހުރިހާ ފޯނެއްގައި ވެސް 5ޖީ ޓެކްނޮލޮޖީ ހިމެނޭއިރު މިފަހަރު ވަނީ އައިފޯން މިނީއެއް ވެސް ދައްކާލާފައެވެ. އެފޯންގެ އިތުރުން ދައްކާލާފައިވަނީ އައިފޯން 12، އައިފޯން 12 ޕްރޯ އަދި އައިފޯން 12 ޕްރޯ މެކްސްއެވެ.\nއޮންލައިންކޮށް ބޭއްވި އިވެންޓެއްގައި މި ފޯންތައް ދައްކާލިއިރު އެއްވެސް އައިފޯނެއްގެ ފޮއްޓެއްގައި ޗާޖިން އެޑެޕްޓަރެއް އަދި ހެޑްފޯނެއް ނުހިމެނެނޭނެއެވެ. އަދި ހުރިހާ އައިފޯނެއްގެ ސްޓޯރޭޖް ވެސް ކުރީ ފަހަރުތަކާ ހިލާފަށް ފެށެނީ 128 ޖީބީއިންނެވެ. މީގެކުރިން 64 ޖީބީގެ އައިފޯން ނެރުނު ނަމަވެސް އައިފޯން 12 އާއެކު އެޕަލްއިން ވަނީ އެންމެ ކުޑަ ސްޓޯރޭޖް ސްޕޭސްއަކީ 128 ޖީބީ ކަމަށް ކަނޑައަޅާފައެވެ.\nމިފަހަރުގެ އައިފޯންތައް ޑިޒައިން ކޮށްފައިވަނީ 2013 ވަނަ އަހަރު ނުކުތް އައިފޯން4އަދި5ޑިޒައިނާ ވައްތަރުވާ ގޮތަކަށެވެ. ފޭސް އައިޑީއާއެކު މި ފޯންތައް ބާޒާރަށް ނެރޭއިރު ސްމާޓް ފޯނެއްގައި ހިމެނޭ އެންމެ އަވަސް ޗިޕް ކަމަށްވާ އޭ14 ބަޔޯނިކް ޗިޕް ހިމެނޭނެއެވެ. ހުރިހާ ފޯނެއްގެ ކެމެރާއަށް ވެސް ބޮޑު ކުރިއެރުންތަކެއް އެޕަލްއިން ވަނީ ގެނެސްފައެވެ.\nރޭގެ އިވެންޓްގައި އެޕަލްއިން ވަނީ އެންމެ 99 ޑޮލަރަށް ލިބޭ ހޯމްޕޮޑް މިނީ ސްޕީކަރ ވެސް ދައްކާލާފައެވެ.\nއޮކްޓޯބަރު 23 އިން ފެށިގެން އައިފޯން 12 އަދި އައިފޯން 12 ޕްރޯ ލިބޭނެއެވެ.އައިފޯން 12 އަގަކީ 799 ޑޮލަރެވެ. އަދި ޕްރޯގެ އަގަކީ 999 ޑޮލަރެވެ. އައިފޯން މިނީ ބާޒާރަށް ނެރޭނީ 13 ނޮވެމްބަރުގައެވެ. އެ ފޯންގެ އަގަކީ 699 ޑޮލަރެވެ. ނޮވެމްބަރު 13 ގައި ޕްރޯ މެކްސް ވެސް ނެރޭއިރު އޭގެ އަގަކީ 1099 ޑޮލަރެވެ. މި ހުރިހާ ފޯނެއް ވެސް މި އަންނަ ހުކުރު ދުވަހުން ފެށިގެން ޕްރީ އޯޑަރ ކުރެވޭނެއެވެ.


Inthihaabugai mahuloofu ah vaadhakureveyne kamah ninmaifi\nއެމްޑީޕީގެ އެތެރޭގެ އިންތިހާބުގައި ޔޫތު މިނިސްޓަރު އަހުމަދު މަހުލޫފަށް ވާދަކުރެވޭނެ ކަމަށް ނިންމައިފި އެވެ.\nއެ ނިންމުމުގެ ކުރީން މަހުލޫފް ވަނީ މައްސަލަ އިލެކްޝަންސް ކޮމިޝަނަށް ހުށައަޅާފައެވެ. އެ ކޮމިޝަނުން ނިންމި މައްސަލާގައި ބުނެފައިވަނީ ޕާޓީއެއްގެ އެތެރޭގެ އިންތިހާބުގައި ވާދަކުރާ މެމްބަރަކަށް ޝަރުތުތަކެއް ކަނޑައަޅާ ނަމަ އެ މަގާމަށް މީހުން އިންތިހާބު ކުރާނެ ގޮތުގެ އުސޫލެއް އަސާސީ ގަވާއިދުގައި ކަނޑައަޅަން ޖެހޭނެ ކަމަށެވެ. ނަމަވެސް އިލެކްޝަންސް ކޮމިޝަނަށް ހުށައަޅައި ދަފްތަރުކޮށްފައިވާ އެމްޑީޕީގެ އަސާސީ ގަވާއިދުގައި އެ ޕާޓީގެ އެތެރޭގެ އިންތިހާބުތަކުގައި ވާދަކުރާ ކެންޑިޑޭޓުންނަށް އެމްޑީޕީގެ މެންބަރުކަން ފިޔަވައި ވަކި ހާއްސަ ޝަރުތެއް ބަޔާންކޮށްފައިނުވާ ކަމަށެވެ.\nމި ސިޓީގައި ވަކި ކަމަށް އަމަލު ކުރަން އަންގާފައި ނެތް ނަމަވެސް މަހުލޫފްގެ މައްސަލާގައި އެެ ޕާޓީން އަމަލުކުރި ގޮތް ގޯސްކަން ސާފުކޮށް ވަނީ ބަޔާންކޮށްފައެވެ. ނަމަވެސް އެކަމަށް ރިއާޔަތްކުރުމެއް ނެތި އެމްޑީޕީން ވަނީ އިންތިހާބުގައި ވާދަކުރާ ކެންޑިޑޭޓުންގެ ދާއިމީ ލިސްޓް އާންމުކޮށްފައެވެ.\nއަލުން އިންތިހާބު ކުރެވުނު އެމްޑީޕީގެ އިސްތިއުނާފުގެ ފަނޑިޔާރުންގެ މަޖިލީހުން ވަނީ މައްސަލަ އަލުން ބަލަން ނިންމާފައެވެ. މަހުލޫފަށް ވާދަކުރެވޭނެ ކަމަށް ނިންމާފައިވަނީ އެ މައްސަލަ ބެލުމަށް ފަހު އެވެ.\nމި މައްސަލަ ބަލާފައިވަނީ ކޮމެޓީގެ މެންބަރު ނައުޝާދު އަބްދުލްއަޒީޒު އާއި އިބްރާހިމް މުހައްމަދު ދީދީ އަދި ހުސައިން ރަޝީދެވެ. ރިޔާސަތު ބެލެހެއްޓެވީ ނައުޝާދެވެ.\nމި ތިން ބޭފުޅުން ނިންމެވި މައްސަލާގައި ބުނެގައިވަނީ މަހުލޫފަށް އިންތިހާބުގައި ވާދަނުކުރެވޭނެ ކަމަށް ނިންމާފައިވަނީ އިޖުރާއީ ގޮތުން ރަނގަޅަށް ކަމަށް ނުވާތީ ކުރީގެ ދެ ނިންމުން ބާތިލުކުރާ ކަމަށެވެ. އަދި އިންތިހާބުގައި ވާދަކުރުމުގެ ފުރުސަތު މަހުލޫފަށް ލިބެން ޖެހޭނެ ކަމަށް ނިންމާ ފަނޑިޔާރުންގެ މަޖިލީހުގެ އިއްތިފާގުން މައްސަލަ ނިންމާ ކަމަށެވެ.


ACC ah au5Member aku Ayyankuravvaifi އޭސީސީއަށް އައު5މެންބަރަކު އައްޔަންކުރައްވައިފި – Huvadhoo News ACC ah au5Member aku Ayyankuravvaifi Huvadhoo News\nއޭސީސީއަށް އައު5މެންބަރަކު އައްޔަންކުރައްވައިފި\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، އެންޓިކޮރަޕްޝަން ކޮމިޝަނަށް އައު5މެންބަރަކު މިއަދު ޢައްޔަންކުރައްވައިފި. ފޮޓޯ/ ރައީސް އޮފީސް\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، އެންޓިކޮރަޕްޝަން ކޮމިޝަނަށް އައު5މެންބަރަކު މިއަދު ޢައްޔަންކުރައްވައިފިއެވެ.\nއެންޓިކޮރަޕްޝަން ކޮމިޝަނަށް ރައީސުލްޖުމްހޫރިއްޔާ މިއަދު ޢައްޔަންކުރެއްވި ބޭފުޅުންނަކީ\n1. އަލްއުސްތާޛު އާދަމް ޝާމިލް ރަތްވިލާގެ، ތ.ވިލުފުށި\n2. އަލްއުސްތާޛު ޢަބްދުއްސަލާމް ހަވާ، ށ.ނަރުދޫ\n3. އަލްއުސްތާޛު ޠާހާ މުޙައްމަދު ކަޅިހާރުގެ، އދ.މާމިގިލި\n4. އަލްފާޟިލާ ޝަޒްނާ ހާޝިމް ރިހިވިލު، ހދ.ނޮޅިވަރަންފަރު\n5. އަލްއުސްތާޛާ ޝިޔާމާ މުޙައްމަދު ނާރެސް، ރ.ހުޅުދުއްފާރު\nމި ބޭފުޅުންގެ ތެރެއިން އަލްއުސްތާޛު އާދަމް ޝާމިލް އެންމެފަހުން ހުންނެވީ ޗިލްޑްރަންސް އޮމްބަޑްސްޕަރސަންގެ އޮފީހުގެ އިންވެސްޓިގޭޝަން އެންޑް ލީގަލް ޑިޕާޓްމަންޓުގެ ޑިރެކްޓަރެއްގެ މަޤާމުގައެވެ. އަލްއުސްތާޛު އާދަމް ޝާމިލް ވަނީ ދިވެހިރާއްޖޭގެ ޤައުމީ ޔުނިވަރސިޓީން މާސްޓަރ އޮފް ލޯ ހާސިލު ކުރައްވާފައެވެ.\nއަލްއުސްތާޛު ޢަބްދުއްސަލާމް އެންމެފަހުން ހުންނެވީ ވަނީ އެންޓިކޮރަޕްޝަން ކޮމިޝަނުގެ ސީނިއަރ އިންވެސްޓިގޭޝަން އޮފިސަރގެ މަޤާމުގައެވެ. އަލްއުސްތާޛު ޢަބްދުއްސަލާމް ވަނީ ޤައުމީ ޔުނިވަރސިޓީން ބެޗްލަރ އޮފް ޝަރީޢާ އެންޑް ލޯ ހާސިލު ކުރައްވާފައެވެ.\nއަލްއުސްތާޛު ޠާހާ މުޙައްމަދު ހުންނެވީ “ދަ ލިޓިޖެންޓްސް އެލް.އެލް.ޕީ”ގެ ޕާޓްނަރެއްގެ ގޮތުގައެވެ. މީގެ އިތުރުން އަލްއުސްތާޛު ޠާހާ މުޙައްމަދު ވަނީ ރައީސުލްޖުމްހޫރިއްޔާ އުފައްދެވި “ފްލެޓްތަކުގެ މައްސަލަބަލާ ކޮމެޓީ”ގެ މެންބަރުކަން ވެސް ކުރައްވާފައެވެ. އަލްއުސްތާޛު ޠާހާ މުޙައްމަދު ވަނީ ޤައުމީ ޔުނިވަރސިޓީން ބެޗްލަރ އޮފް ޝަރީޢާ އެންޑް ލޯ ހާސިލު ކުރައްވާފައެވެ.\nޝަޒްނާ ހާޝިމް އެންމެފަހުން ހުންނެވީ މިނިސްޓްރީ އޮފް ނޭޝަނަލް ޕްލޭނިންގ ހައުސިންގ އެންޑް އިންފްރާސްޓްރަކްޗަރގެ ޑިރެކްޓަރެއްގެ މަޤާމުގައެވެ. ޝަޒްނާ ހާޝިމް ވަނީ މިސްރުގެ އަލް އަޒްހަރު ޔުނިވަރސިޓީން ބެޗްލަރސް ޑިގްރީ އިން ކޮމަރސް (އެކައުންޓިން) ހާސިލުކުރައްވާފައެވެ.\nއަލްއުސްތާޛާ ޝިޔާމާ މުޙައްމަދު އެންމެފަހުން ހުންނެވީ އިލެކްޝަންސް ކޮމިޝަނުގެ ޑެޕިއުޓީ ޑިރެކްޓަރުގެ މަޤާމުގައެވެ. އަލްއުސްތާޛާ ޝިޔާމާ މުޙައްމަދު ވަނީ ވިލާ ކޮލެޖުން މާސްޓަރ އޮފް ޝަރީޢާ ހާސިލު ކުރައްވާފައެވެ.\nމިއަދު ހެނދުނު ރައީސުލްޖުމްހޫރިއްޔާގެ އޮފީހުގައި މިކަމަށްޓަކައި ބޭއްވި ރަސްމިއްޔާތުގައި މި ފަސް ބޭފުޅުންނަށް އެންޓިކޮރަޕްޝަން ކޮމިޝަންގެ މެންބަރުކަމުގެ ހުވައި، ލައިދެއްވީ ދިވެހިރާއްޖޭގެ އުއްތަމަ ފަނޑިޔާރު އޮނަރަބަލް އަލްއުސްތާޛު އަޙްމަދު މުޢުތަޞިމް ޢަދުނާނެވެ.\nރައީސް އޮފީސް އޭސީސީ


އަލްފާޟިލް މުޙައްމަދު ޔޫސުފް - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2012 - The President's Office\nޤައުމީ އިނާމު - ހިތްވަރުދިނުމުގެ ޤައުމީ އިނާމު - 2012\nބޯޓް ބިލްޑިންގގެ ދާއިރާއިން؛ އުޅަނދުފަހަރު ފަރުމާކުރުމާއި ކިއްސަރުވަޑާމުގެ ރޮނގުން\nއަލްފާޟިލް މުޙައްމަދު ޔޫސުފް\nއޮޑިދޯނިފަހަރު ބަނުމުގެ މަސައްކަތުގެތެރެއަށް މުޙަންމަދު ޔޫސުފު ވެދެވަޑައިގަތީ، 1984 ވަނައަހަރު، އޭރުގެ އާރު.ވައި.ވީ.ޓީ.ސީ.އިން އަލިފުށީގައި ހިންގި ބޯޓް ބިލްޑިންގ ކޯސް ފުރިހަމަކުރެއްވުމަށްފަހުގައެވެ.\nމުޙަންމަދު ޔޫސުފު ވަނީ ދޯނިފަހަރާއި، ސްޕީޑް ލޯންޗްފަހަރު އަދި ސަފާރީ އުޅަނދުފަހަރު ބަނުމާއި ފަރުމާ ކުރުމުގެ މަސައްކަތް، ގިނަ ބަޔަކަށް ދަސްކޮށްދެއްވާފައެވެ. ޖުމްލަ 292 ފަރާތަކަށް މި މަސައްކަތް ދަސްކޮށްދެއްވާފައިވެއެވެ. މީގެތެރޭގައި، ސްޕީޑް ވާރކަރސް ލެވެލްއަށް 108 ފަރާތަކަށް، ސެޓްފިކެޓް ލެވެލް 1ގެ ފެންވަރަށް 87 ފަރާތަކަށް، ސެޓްފިކެޓް ލެވެލް 3ގެ ފެންވަރަށް 16ފަރާތަކަށް އަދި އެޑްވާންސްޑް ސެޓްފިކެޓް ލެވެލް ފެންވަރަށް 90 ފަރާތަކަށް، މިމަސައްކަތް ދަސްކޮށްދެއްވާފައިވާކަން ފާހަގަކުރެވެއެވެ. މުޙަންމަދު ޔޫސުފު މަސައްކަތް ދަސްކޮށްދެއްވި ގިނަ ފަރާތްތަކުން ރާއްޖޭގެ އުތުރާއި ދެކުނުގެ އެކި ހިސާބުގައި، އޮޑިދޯނިފަހަރު ބަނުމާއި ފަރުމާ ކުރުމުގެ މަސައްކަތުގެ އިތުރުން، ލަކުޑިއާއި ފައިބަރގްލާސް އުޅަނދުފަހަރު ބަނުމުގެ މަސައްކަތް، ފުޅާ ދާއިރާއެއްގައި ކުރަމުންގެންދާކަން އެއީ މުޙަންމަދު ޔޫސުފަށް މިރޮނގުން ލިބިވަޑައިގެންނެވި ބޮޑު ކާމިޔާބިއެކެވެ.\nއުޅަނދުފަހަރު ފަރުމާކުރުމާއި ބަނދެދިނުމުގެ ޚިދުމަތުގައި މުޙަންމަދު ޔޫސުފް މިވޭތުކުރެއްވި 28 އަހަރަށްވުރެ ދިގުމުއްދަތުގައި މިހާތަނަށް 70 ފޫޓު ދިގުމިނުގެ 45 މަސްދޯނި އެކިފަރާތްތަކަށް ފަރުމާ ކޮށްދެއްވާފައި ވެއެވެ. އަދި 95 ފޫޓުގެ 15 ސަފާރީ އުޅަނދާއި، 15 ފޫޓުގެ 10 ސްޕީޑް ލޯންޗްވެސް ފަރުމާކޮށްދެއްވާފައި ވެއެވެ. މީގެއިތުރުން 2004 ވަނަ އަހަރު ކުރިމަތިވި ސުނާމީ ކާރިޘާއާ ގުޅިގެން، ޖަޕާނު ސަރުކާރުން ދިވެހި ސަރުކާރަށް ދެއްވި ހިލޭ އެހީގެ ދަށުން 85 ފޫޓުގެ ފައިބަރ ގްލާސް5މަސްދޯނި ބަނދެ، ފިޝަރީޒް މިނިސްޓްރީއާ ހަވާލުކުރައްވާފައިވެއެވެ. އަދި އެކިފަރާތްތަކަށް، 35 ފޫޓުގެ 14 ދޯނި، އޭނާ ބަނދެދެއްވާފައިވެއެވެ. ކަންނެލީގެ މަސްވެރިކަމުގައި، މަސް ފިނިކުރުމާއި، އެކްސްޕޯޓް ކުރުމަށް ތައްޔާރު ކުރުމަށް ކުރަންޖެހޭ މަސައްކަތްތައް ކުރުމަށް 110 ފޫޓުގެ ފައިބަރ ގްލާސް ބާޖެއްވެސް 2007 ވަނަ އަހަރު ބަންނަވާފައިވެއެވެ.\nބޭރުގެ އިންވެސްޓްމަންޓްތައް ރާއްޖެއަށް ގެނެސް، ރާއްޖެއިން ބޭރުގެ ދެފަރާތެއްގެ ދެ ސަފާރީ އުޅަނދާއި، ދެ އެކްސްކަރޝަން ދޯނި ބެންނެވުމުގެ މަސައްކަތް މިހާރުވެސް ކުރައްވަމުން އެބަ ގެންދަވައެވެ. މި އިންވެސްޓްމަންޓުގެ ސަބަބުން ރާއްޖޭގެ އިޤްތިޞާދަށްވެސް ފައިދާކޮށް، އަލިފުށީގެ 150 މީހުންނަށް ވަޒީފާގެ ފުރުސަތު ލިބި، ރަށުގެ އާމްދަނީ އިތުރުވެފައިވާކަން މުޙައްމަދު ޔޫސުފް ފާހަގަކުރައްވައެވެ. މިއީ 165 ފޫޓުގެ ދެ ސަފާރީއެވެ. މީގެތެރެއިން އެއް ސަފާރީ، އަންނަ އަހަރުގެ ޖެނުއަރީ މަހު ނިންމޭވަރަށް ހަލުވިކޮށް މަސައްކަތް ކުރައްވަމުން އެބަ ގެންދަވައެވެ. މިއީ ރާއްޖޭގައި ފައިބަރގްލާސްއިން މިހާތަނަށް ބަނދެވޭ އެންމެބޮޑު އުޅަނދެވެ.\nއުޅަނދުފަހަރު ބަނުމާއި ފަރުމާކުރުމުގެ ދާއިރާއިން މީހުން ހޭލުންތެރިކަން އިތުރުކުރުމުގެ ހަތަރު ޕްރޮގްރާމެއް، ރާއްޖޭގެ ހަތަރު ސަރަޙައްދެއްގައި މުޙަންމަދު ޔޫސުފު ހިންގަވާފައިވެއެވެ. މިގޮތުން، ށ.މަރޮށީގަޔާއި، ރ.އިނގުރައިދޫގަޔާއި، ގދ.މަޑަވެލީގަޔާއި، ސ.ހިތަދޫގައި މިޕްރޮގްރާމްތައް ހިންގެވިއެވެ. މިދާއިރާގައި ޙަރަކާތްތެރިވާ ކުދިންނަށް، އެކުދިންގެ މަސައްކަތުގެ ފަންނުވެރިކަން އިތުރަށް ތަރައްޤީކޮށްދެއްވުމަށްޓަކައި ފަރުމާ ކުރުމާއި، ފައިބަރގްލާސް އުޅަނދުފަހަރު ބަނުމުގައި ސަމާލުކަންދޭންވީ ކަންކަމާ ގުޅޭގޮތުން ހިލޭސާބަހަށް މަޢުލޫމާތު ފޯރުވައިދެއްވާފައިވެއެވެ. ރާއްޖޭގެ އެކިކަންކޮޅުތަކުގައި، އޮޑިދޯނިފަހަރު ފަރުމާ ކުރުމާއި، ފައިބަރގްލާސް މަސައްކަތް ކުރުމުގައި، މިހާރު ޙަރަކާތްތެރިވާ ގިނަ ކުދިންނަކީ، މުޙަންމަދު ޔޫސުފްގެ ދަރިވަރުންނެވެ.\n2012 ގައި ދައުލަތުން ދެއްވި އިނާމުތައް:


Neykurendhoo adhi Kelaa kan'dhoofaa maruvaa sababu hoadhumah dhiraasaa eh hadhany\nހދ. ނޭކުރެންދޫ ކަނޑޫފަލުގެ ބޮޑުބައެއް މަރުވެފައި-- ފޮޓޯ ނޭކުރެންދޫ ކައުންސިލް\nހދ. ނޭކުރެންދޫ އަދި ހއ. ކެލާގެ ކަނޑޫފާތައް މަރުވާ ސަބަބު ހޯދުމަށް އެންވަޔަރަމެންޓް ޕްރޮޓެކްޝަން އެޖެންސީ (އީޕީއޭ) އާއި މިނިސްޓްރީ އޮފް ފިޝަރީޒް އެންޑް އެގްރިކަލްޗާ މިނިސްޓްރީން ދިރާސާއެއް ހަދަން ފަށައިފިއެވެ.\nމި ދެ ރަށުގެ ކަނޑޫފާ ހިމެނެނީ ރާއްޖޭގެ އެންމެ ބޮޑު ކަނޑޫފާތަކުގެ ތެރޭގައެވެ. ދެ ކަނޑޫފަލަކީވެސް ސަރުކާރުން 2018 ވަނަ އަހަރުގެ ފަހުކޮޅު ހިމާޔަތްކޮށްފައިވާ އެ ދެ ކަނޑޫފަލެވެ.\nއެންވަޔަރަމެންޓް މިނިސްޓްރީ ކުރި ޓްވީޓެއްގައި ބުނެގައިވަނީ ކަނޑުފާތައް މަރުވާ ސަބަބު ދެނެގަތުމަށް އެ ދެ ރަށަށް އީޕީއޭއައި އެގްރިކަލްޗާރ މިނިސްޓްރީގެ ޓީމުން ޒިޔާރަތް ކުރާނެކަމަށެވެ. އެގޮތުން މިއަދު ދަނީ އެ ޓީމް ކެލާގައި ހަރަކާތްތެރިވަމުންނެވެ.\nއީޕީއޭ އަދި އެގްރިކަލްޗާ މިިނިސްޓްރީގެ ޓީމެއް ކަނޑޫފާ މަރުވާ ސަބަބު ހޯދަން ދީރާސާއެއް ކުރަމުންދާއިރު، ނޭކުރެންދޫ ކައުންސިލާއި، ކޮމަންވެލްތުގެ ހިއުމަން އިކޮލޮޖީ ކައުންސިލުން ފަންޑުކޮށްގެން ނޭކުރެންދޫގެ ކަނޑޫފާ މަރުވާ ސަބަބު ހޯދަން މިދިޔަ މަހުގެ 26 ވަނަ ދުވަހު ވަނީ ދިރާސާއެއް ހަދަން ފަށައިފައެވެ.\nނޭކުރެންދޫ ކަނޑޫފަލުން ވަނީ ފަންޏެއް ފެނިފައެވެ. އެއީ އެ ކަނޑޫފާ މަރުވާ ސަބަބެއް ކަމުގައި ބައެއް މީހުން ދެކެއެވެ.


ވާށެ އޯގާ ހިތާ2| Esfiya - Dhivehi Vaahaka Site\nހިތާމަ އެހެނިހެން ލޯބި June 15, 2017\nވާށެ އޯގާ ހިތާ 2\nޒީން އިނީ ގުޑާލަންވެސް ނުކެރިފައެވެ. މާޒީގެ ހަނދާންތައް އަޅުވާފައި ހުރި ފިލްމެއްހެން ސިފަ ވަމުން ދިޔައެވެ. އެތައް އަހަރެއް ފާއިތުވެ ދިޔައިރުވެސް އެހަނދާންތަކާއި ދުރުނުވި ހުރި ހިތްދަތި ކަމެވެ.\nއަށް އަހަރު ކުރިން\nއޭ ލެވެލް އިމްތިހާން ނިއްމުމަށްފަހު ޒީންއާއި ޔުމްނު ޗުއްޓީއަށް ދިޔައީ ޒީންގެ އުފަން ރަށް ކ.ގުޅިއަށެވެ. ދެމީހުންވެސް އިމްތިހާން ނިއްމާލީ ނުހަނު ފޮނި އުއްމީދީ ނަތީޖާއެއް ލިބޭނެ ކަމާއި މެދު ކުޑަކޮށްވެސް ޝައްކު ނުކޮށެވެ. ދެ އަހަރުގެ ކިޔެވުމުގެ ނަތީޖާ ވަރަށް ފޮނި ވާނެ ކަމުގެ ޔަގީން ކަމާއި އެކީގައެވެ. ސްކޫލުން ދޭ ފިލާވަޅު ދުވަހުން ދުވަހަށް ދަސްކޮށް ދެކުދިންވެސް ގިނަ ވަގުތު އިމްތިހާނަށް ތައްޔާރު ވުމަށް ތަމްރީންތައް ހެދިއެވެ. ޔުމްނު ދޭތެރެ ދޭތެރެއިން ރައްޓެހި ގުރޫޕާއި އެކު ބޭރަށް ދިޔަސް ޒީން އޮންނަނީ ގޭގައެވެ. ދަސްކުރާނެ ފިލާވަޅެއް ނެތިއްޔާ ވާހަކަ ފޮތެއް ނަގައި ގެންނެވެ. ޒީން ކައިރީ ބޭރަށް ގޮސް މީހުން ތެރޭގައި އުޅެން ދަސްކުރަންވާނެ އޭ ފަރުހާދު ބުންޏަސް އެކަމާ ގިނަ ފަހަރު ދެކޮޅު ހަދައެވެ. އެހެން ނަމަވެސް ރަށަށް މިފަހަރުގޮސް ޒީން ބޭރަށް ނުކުތްނަލެއް ތަންކޮޅެއް ގިނަ ވެއްޖެއެވެ. ރަށުގައި އުޅޭ އޭނަ އުމުރު ފުރާއިގެ އަންހެން ކުދިންނާއި އެއްކޮށް ހެނދުނު މޫދަށް ކޮންމެ ދުވަހަކު ހެން ދެއެވެ. އަދި ހަވީރު އެއީ ބަށީގެ ފޯރި އޮންނަ ވަގުތެވެ. ރަށު ތެރެއިން ހޮވާލި ދެޓީމް ބަށި ދަނޑުގައި ކުޅެއެވެ.\nއޭގެން އެއް ދުވަހެވެ. ޒީން ބަށި ކުޅެ ނިއްމާލުމަށް ފަހު ފެންވަރާލާއިގެން ނުކުމެ ޒީން އެއްމެ ފުރަތަމަވެސް ކުރީ މައްރިބު ނަމާދެވެ. އެއަށްފަހު އިޝާ ވަގުތު ވަންދެން ޤުރުއާން ކިޔަވަން އިނެވެ. ޒީން އިޝާ ނަމާދުން ސަލާމް ދިނުމަށް ފަހު މަޑުނުވެ ކޮޓަރީގެ އަލަމާރި ހުޅުވާލިއެވެ. އަދި އޭގެން ވަރަށް ރީތި ކަޅު ކުލައިގެ ހެދުމެއް ނެގިއެވެ. ވިދާލޭސް ފޮތިން ޖަރީކޮށްފައިވާ އެހެދުމުގައި ޒީން ހީވަނީ ރީތީގެ މުބާރާތަކަށް ތައްޔާރުވާ ހެންނެވެ. ޒީން ލޯގަނޑު ކުރިމަތީ ހުރެގެން ފަރިވެފައި އަމިއްލަ ހަށިގަނޑަށް ބަލަމުންދިޔައެވެ. އެޗާލު ހެދުމުގައި ޒީން ފެންނަ އިރު ދޫކޮށްލައިފައިވާ ބޯ ދިގު އިސްތަށިގަނޑުކަން ފަރިކަން އުތުރު އަރައިގެންދެއެވެ. ޤުދުރަތުން ދެއްވާ ފައިވާ ވަނީ ގަދަ ކަޅު ކުލައާއި ގަދަ މެރޫން ކުލައިގެ ރާޅު ބާންޏެއް ކަހަލަ އިސްތަށިގަނޑެކެވެ. އެއީ ޒީންގެ މަންމަގެ ފަރާތުން އޭނާއަށް ލިބުނު އެއް ލޯބި ހަދިޔާއެވެ.\nތަފާތު އެކި ގޮތް ގޮތަށް ޒީން އިސްތަށިގަނޑު ހަދަމުން ދިޔައެވެ. ހަތަރު ފަސް ގޮތަށް ހެދުމުންވެސް ކަމުދާ އެއްވެސް ގޮތެއް ނެތެވެ. ދެއަތް އެހާ ގިނަ އިރު މައްޗަށް ނަގައިގެން ހުރުމުން ވާޅުވާ ގޮތް ވިއެވެ. ކުޑަކޮށް އަތަށް އަރާމެއް ދިނުމުގެ ގޮތުން އެދުގައި އިށީދެ ގަހަނާ ފޮށި ހާވަން ފެށިއެވެ. މަންމައާއި ބައްޕައަށް ލިބޭ އާމްދަނީއިން އޭނާ މިހާ އުފާވެރިކޮށް ބަހައްޓައިދޭތީ ޝުކުރުވެރިވާންވީ ކިހިނަކުން ބާއޭ އަބަދުވެސް ހިތަށް އަރައެވެ. ކަނައަތު ފައި އެނދު މައްޗަށް އަރުވައިގެން ގަހަނާ ފޮށިން ނެނގި ރިހި ކެވެލިކޮޅު ފައިގައި އަޅުވާލީ ނުހަނު ފަރިތަކަމާއި އެކީގައެވެ. މިއީ ބައްޕަ މިދިޔަ އަހަރު ސްކޫލުން އެއްވަނަ ހޯދީތީ ދިން އިނާމެކެވެ. ގަދަ ނޫކުލައިގެ ތިން އެސް މެދަށް ވާގޮތަށް ހަދައިފައިވާ ކެވެލިކޮޅެކެވެ.\n“ޒީ………އޯ މައި ގޯޑް. ޔޫ ލުކް ލައިކް އަ ޕްރިންސެސް، އަދި ތި އޮތް އިސްތަށިގަނޑާއި އެކީ. ފިރިހެން ކުދިން ކީއް ކުރަން އަންހެން ކުދިންވެސް ހޭނެތޭނެކަން ޔަގީން. އައި ޖީ އެމް އެޗް އަށް ގުޅާފަ ބުނަންވީ ދޯ ޖަލްސާ އަށް އެމްބިޔުލާންސެއް ހާއްސަކޮށްފަ ބާއްވައްޗޭ” ޒީންގެ ކޮޓަރީގެ ދޮރުން އެތެރެއަށް ވަދެގެން އައި ޔުމްނު ތައުރީފުގެ ބަސް އޮއްސާލިއެވެ.\n“ސާބަސް ތިވަރު ނުކުރިއަސް މަށަށް ފުދެއޭ..ވަރަށް ލޯބި ދޯ. މަންމަ ފަހައި ނިއްމާލާއިގެން ދޮވެގެން ގެނެސްދިނީ ބަށި ކުޅެން ދާން އުޅުނުތަނާ.” އަނެއް ފައިގައި އަޅަން ނެނގި ކެވެލިކޮޅު ޒީން އެނދުން ތެދުވި ވަގުތު އަތުން ވެއްޓިގެން ދިޔައެވެ. ޒީން ވަށައިގެން އެބުރިލީ ހެދުން ޔުމްނުއަށް ދައްކާލުމަށެވެ.\n“ޔުމް ހެދުން މާދަމާއަށް ނިމޭނެ އޭ މަންމަ ބުނީ. ހަމަ އެކަނި ދެމީހުންގެ ކުލަ ދޯ ތަފާތީ. ހަމަ އެއް ޑިސައިނެއްނު. ވީ ވިލް ބީ ޓްވިން ޕްރިންސެސެސް” ޒީން އެއް ލޯ މަރާލަމުން ބުނެލިއެވެ.\nވާހަކަ ފޮށްޓެއްހެން ދެމީހުން ޖަލްސާ އާއި ބެހޭ ގޮތުން ވާހަކަ ދެއްކިއެވެ. ކުރިއާލައި ނަތީޖާ އިއުލާންކޮށްފައި އޮތުމުން ލިބޭ ވަނަ އޮތީ ޔަގީންވެފައެވެ. ޒީންއަށް ގަދަ ދިހާއިގެ އެއްވަނާގައި ހިމެނުނު އިރު ޔުމްނު އެކައުންޓުން ބީ އެއް ލިބުމުން ލައްވާލީ ދެވަނާގައެވެ.\n“ދައްކަން އައި ވާހަކަ ހަނދާން ނެތިފައޭ މިހިރީ. ރައުމެންގޭ އެބަ އޮތް ބާތްޑޭ ޕާރޓީ އެއް .ހިނގާބަ ދާން. އެއްކަލަ އަރީޝްވެސް ދެޔޯ ރައު ބުނީ.. މާދަން މިއުޅެނީ މާލެ ދާން. ނޭނގެ ދެން ފެންނާނެ ކަމެއްވެސް. އައި ރިއަލީ ލައިކް ހިމް. ވަރަށް ބޭނުން ޓޯކް ކޮށްލަން..ފުރެންޑްޝިޕް ވިޔަސް ފުދޭ. ސޯ ޒީ ދާނަން ދޯ މަށާއި އެއްކޮށް. ޕްލީސް ސޭ ޔެސް. ޔުމް އަށްޓަކާ ނަމަވެސް.” ޔުމްނު ދެލޯ ބޮޑުކޮށްލީ ޒީން ލައްވާ އާއެކޭ ބުނުމުގެ ގޮތުންނެވެ.\n“ޕިސް ޕިސް. ތިހާ ޑްރެމެޓިކް ނުވެބަ. މަ ގޮސް ދާނަމޭ ވިންގް މޭން. އުހު ވިންގް ގާލްގެ ގޮތުގަ. އެވަރެއްނު ކޮށްދެވޭނީ އިޝްގުގައި ޖެހިފައިވާ މަގޭ ގާތް އެކުވެރިޔާއަށް. ބެހިގެން ނުދަނީސް ޖެހޭނު ސަލާމަތްކޮށްދޭން” ޒީން ޔުމްނު އާއި ދިމާކޮށްލިއެވެ. ޔުމްނު ގުޅިއަށް އައިފަހުން އަރީޝްގެ ވާހަކަ ނޫނީ ނުދައްކައެވެ. އަބަދުވެސް އަރީޝް މިވެނި ކަމެއް ކުރަން މޮޅޭ ނޫނީ އެހެން ފިރިހެން ކުދިންނާއި އަރީޝްގެ ތަފާތު ފާހަގަކުރުން ނޫނުކަމެއް ނުކުރެއެވެ.\nޔުމްނު އާއި ޒީންއަށް ޕާރޓީއަށް ދެވުނީ ފެށުނުތާ އިރުގަނޑެއް ފަހުންނެވެ. ސިޓިންރޫމްގައި މީހުން ގިނަވެ ފޯރީގެ ކުރިއަށް ވުރެ ބާރުވެގެން ދިޔައެވެ. މަޑު މިޔުޒިކެއްގެ އަޑު ފަހަތުން އިވޭ އިރު ކުދިން ކުދިންގެ ހުނުމާއި ސަކަރާތުގެ އަޑު މެދުނުކެޑި ހުއްޓެވެ. ޔުމްނުއަށް އަރީޝް އެކަނިވީ ވަގުތެއް ހޯދަމުންގޮސް އަރީޝްއާއި ވާހަކަ ދެއްކޭވަރު ވެއްޖެއެވެ. ނިކަން ކެރިގެން ވާހަކަ ދައްކާނަމޭ ހިތައި ދިޔައަސް އަރީޝް ފެނުމާއި އެކު ބަސްތައް ފުހެވުނު ކަހަލައެވެ. އަރީޝްއަކީ އިސްކޮޅުން ދިގު މީހުންނާއި ގުޅޭ ސަމާސާ މިޒާޖެއްގެ ކުއްޖެއްކަމުން މިއަދު އެކަން ޔުމްނުގެ ނަސީބަށް ވެއްޖެއެވެ. އަރީޝްގެ ވާހަކަތަކުން ދެމީހުންގެ ރައްޓެހިކަން ފެށެން މާ ގިނައިރެއް ނުނެގިއެވެ.\nސިޓިންރޫމްގެ ކަރަންޓު ކުއްލިއަކަށް ކެނޑި މުޅިތަން އަދިރި ވެއްޖެއެވެ. ޒަމާނަށް އައި ކުރިއެރުމާއި އެކު އަނދިރިވެގެން ތެޅިފޮޅޭކަށް ނުޖެހެއެވެ. ކޮންމެ މީހަކުވެސް އެމީހެއްގެ އަތުގައި އޮތް ފޯނުން އަލިކޮށްލިއެވެ. ސިޓިންރޫމަށް ކަރަންޓު ދޭން އަދި އިރު ކޮޅެއް ނަގާނެތީ ޕާރޓީ ބަދަލްކުރީ ގޭގެ ކުރިމަތީ އޮތް މަގަށެވެ. ސިޓިންރޫމްގައި ތިބި ގޮނޑތަކާއި މޭޒްތަށް ބޭރަށް ބަދަލްކުރެވުނެވެ. ޔުމްނު ކައިރީ ހިތްވަރުދޭން ޒީން ހުއްޓެވެ. އޭރު ބޮލުގައި ރިއްސާވަރުން ކިރިއާ ކެތްވެވޭވަރެވެ. ގެޔަށް ދާން ބޭނުން ވެފައި ހުއްޓަސް ކެތްކޮށްލައިގެން ހުރީ ޔުމްނު މާގަޔާވެގެން އަރީޝްއާއި ވާހަކަ ދައްކާތީ އެދޭތެރެއަށް ހުރަސް ނޭޅުމަށެވެ. ޒީންގެ އިސްތަށިގަނޑު އައްސާފައިވާ ވޫލްކޮޅު އޮތުގައި އަޅުވާލުމަށްފަހު އިސްތަށިގަނޑު އޮތީ ހިތަކަށް ދޫކޮށްލާފައެވެ. ބޮލުގައި ރިއްސުމަށް ކުޑަ ލުޔެއް ލިބޭތޯއެވެ.\nޕާރޓީއަށް ތައްޔާރުކޮށްފައި ވާ ހެދިކާ އާއިއެކު އޮރެންޖް ޖޫސް ޒީން ބޮމުން ދިޔައެވެ. ޒީން އަގަޔާއި ދިމާލަށް ތަށި ގެންދިޔަތަނާ އެދިމާލަށް ސަކަރާތް ޖަހަމުން އައި ފިރިހެން ކުދިންގެ ތެރެއިން އެއް ކުއްޖެއްގެ ގައިގައި ޖެހި ޖޫސް ތަށި ބަންޑުންވިއެވެ. ޕްލާސްޓިކް ތައްޓެއްކަމުން ތަށި ތަޅައިގެން ނުދިޔަސް ޒީން ގެ މޭމަތި އެއްކޮށްހެން ތެމިގެން ދިޔައެވެ. މާފަށް ވެސް އެދިނުލައި ޒީންއާއި ދިމާލަށް މަލާމަތް ކުރަމުން އެ ކުދިންތައް ދިޔުމުން ޒީން އައީ އަމަކަށު ރުޅިއެއް ނޫނެވެ. އެއްޗެކޭ ބުނެލާނަމޭ ހިތައި އަނގަ ހުޅުވި ނަމަވެސް ބޮޑު މަންޒަރެއް އެއްމެންގެ ތެރޭގައި އުފެދި ދާނެތީ ކެތްކޮށްލިއެވެ. ދެބުމަ ގޮށްޖަހައި ޒީން މިހާރު ކަރަންޓު އައިސްފައިވާ ގޭގެ ކޮޓަރިން ކުރެ ކޮޓަރިއަކަށް ވަނެވެ. ހެދުމުގެ އިތުރުން ލައިގެން ހުރި ޖީންސްގައިވެސް ޖޫސްގެ އަސަރު ޖެހިފައި ހުއްޓެވެ. ހެދުމުގެ އެތަންކޮޅު ދޮވުމަށްފަހު ހިއްކަން ފަންކާ ދަށުގައި ހުރި އެނދުމަތީ އަތުރާލިއެވެ.\nފާހަނާއިގެ ސިންކް ކައިރީގައި ހުރެ ޒީން ގައި ދޮންނަމުން ދިޔައެވެ. ކުއްލިއަކަށް ޒީންއަށް ސިހުން ގެނުވީ ކަނދުރާއަށް ހޫނުކަން އިހްސާސް ވުމުންނެވެ. ޒީން ފަހަތަށް ބަލައިލި އިރު ކަމުދާކަށް ނެތެވެ. ކުރިމަތީ އެހެރީ ޒުވާން އުމުރުގެ ފިރިހެނެކެވެ. އެއްއަތުން މުޅި ގައި ނުފޮރުވުމުނު ނަމަވެސް ވީވަރެއް ކުރަމުން ޒީން އެމީހާ ދުރަށް ޖައްސާލިއެވެ. އޭނާ ހުރީ އެފަދަ ކަމަކަށް ތައްޔާރުނުވެކަން އެނގުނީ ޒީން ކޮއްޕާލުމާއި އެކު ފާރުގައި ޖެހި ބިންމައްޗަށް ވެއްޓުމުންނެވެ.\nލިބުނު ވަގުތުގެ ބޭނުން ހިފައި ޒީން އެތަނުން ބޭރަށް ދިޔުމަށް އަވަސްވެގަތެވެ. ޒީންއަށް ފާހަނާއިގެ ދޮރުން ބޭރަށް ނުކުތެވުމާއި އެކު ހިތުގެ ތެޅުން ހުއްޓުނު ކަހަލައެވެ. ފަހަތުން އައިސް އަތުގައި އެހިފީ އެމީހާއެވެ. ބާރާއި އެކު ޒީން އޭނާގެ އަތުން ވީއްލެން އުޅުނެވެ. ނަމަވެސް…..\nބާލީހުގައި ބައްދާލާއިގެން އިން ޒީންގެ އެސްފިޔަތައް ފޫދުއްވާލާފައި ކަރުނަ ތިކިތައް އޮހިގަތެވެ.\n“ޒީން.. ޒީން.. ކޮންކަމަކާ ތި ވިސްނަނީ” ޒިޔަމް އޭނާއާއި ވާހަކަ ދެއްކޭތޯ މަސައްކަތްކުރިއެވެ. އެހެންނަމަވެސް ޒީންގެ ފަރާތުން އެއްވެސް ރައްދެއް ލިބޭގޮތެއް ނުވިއެވެ.\nވޭނީ އާހުގެ އަޑު މެނުވީއެވެ.ޒިޔަމް އޭނާއަށް ލިބިފައިވާ އިލްމަކާއި ތަޖްރިބާގެ ބޭނުން ހިފިއެވެ.\n“ޒީން އެއަޑު އިވެނީތަ. ޒީން.. ޒީން އޯކޭ އަނގައިން ނުބުންޏަސް ކޮންމެވެސް އިޝާރާތެއް ކޮށްލަންވީނު”\nޒީން ދެފަރާތަށް ބޯ ހޫރާލެވުނީ ކޮންމެހެން ނޫނެކޭ ބުނުމުގެ ގޮތުންނެއް ނޫނެވެ. ބޭނުންވީ އެވޭނީ އިހްސާސްތައް ބޮލުން ނެރެލާށެވެ.\n“ނޫން އެހެން ނުވާނެ.. ނޫން” ޒީންގެ އަޑު މުޅި ކޮޓަރި ތެރޭ ގުގުމާލިއެވެ.އަންހެން ޕޭޝަންޓެއް ކަމުން ޒީން އަތުގައި ހިފައި ސަމާލުކަން ހޯދަން ޒިޔަމް އަށް ނުކެރުނެވެ. އެހެންކަމުން ޒިޔަމް ޒީން ކުރިމަތީ ހުރި މޭޒުމަތީ އިށީދެ ޒީން ކުރިމަތީ އަތް ހޫރާލިއެވެ.\n“ޒީން . އަން މި ފެންފޮދު ބޯލާ” މޭޒުމަތީ ހުރި ޖަގުން ފެންތައްޓެއް އަޅައި ޒީން އަށް ދޭން އުޅުނެވެ. ޒީންއަށް ޒިޔަމްގެ ކޮންމެ ހަރަކާތަކުން އިތުރުވެގެންދަނީ ނަފްރަތާއި ރުޅިވެރިކަމެވެ. ޒިޔަމް ދިއްކޮށްލި ފެންތަށި ޒީން އަރުން ހޫރާލިއެވެ. އެޔާކު ޒިޔަމްގެ މޫނާއި ލައިގެން ހުރި ގަމީސް ތެމިގެން ދިޔައެވެ. ކުޑަކޮށް ހިތްހަމަ ނުޖެހުނު ނަމަވެސް ޕޭޝެންޓެއް ވުމުން ރުޅިވެރިކަމުގެ ބަދަލުގައި ގެނައީ ލުއި ހިނިތުންވުމެކެވެ.\n“ޒީން އެއީ އެހާ ބޮޑު ކަމެއް ނޫން. މިތާ އޮށޯވެލަންވީނު. ތިހިރީ ނުލާހިކު ވަރުބަލިވެފައެއްނު” ލޮލުން އޮހެރުނު ކަރުނައާއި އަޅަމުންދާ ތުރުތުރެއްގެ ސަބަބުން ޒީން ހުންނާނީ ވަރުބަލިވެފައިކަން ޒިޔަމް ދެނެގަތެވެ. އެކަމަކު ޒީން ހުރީ ޒިޔަމްގެ އެއްވެސް ވާހަކަ އަކަށް އިޖާބަ ދެވޭ ފަދަ ހާލަތެއްގަ އެއް ނޫނެވެ.\nޒިޔަމް ޓިޝޫ އިން އޭނާގެ ގައި ހިއްކަން އުޅުނެވެ. ގައިގެ ތެތްކަން ކުޑަކޮށް ކަނޑުވާލުމަށްފަހު ޒިޔަމް ޒީން އިން ސޯފާއާއި ދިމާލަށް އެބުރެނެވެ. ޒިޔަމްއަށް ހައިރާންކަން ލިބުނީ ޒީން ނެތުމުންނެވެ. އެހާ އަވަހަށް ނުވެސްބުނެ ދިޔައީ ހެއްޔެވެ؟ ގައިމު ގަޑިޖެހެން އަދި ފަނަރަ މިނެޓު ބާކީ އެބައޮތެވެ. ޒީން މާ ދެރަވުމުން ދިޔައީ ކަމަށް ބަލައި ޒިޔަމް އެކަމާ އަޅާނުލިއެވެ. މާދަން ނޫން އަނެއް ދުވަހު ދެން ބާކީ ބައި ކުރިއަށް ގެންދާނީ ކަމަށް ނިންމައެވެ.\nޔުމްނު އޭނާ ބުނި ގަޑިއަށް ޒީން ބަލައި ކްލިނިކަށް އަޔެވެ. ޒީން ފެންނަން ނެތުމުން ކައުންޓަރުގައި އިން ކުއްޖާ ކައިރީ އެހުމުން ޒީން ސެޝަނަށް ކަނޑައަޅައިފައިވާ ގަޑިއަށް ވުރެ ކުރިން ގޮއްސިކަން އެނގުނެވެ.ޒީން އަށް ގުޅުމުގެ ބަދަލުގައި ޔުމްނު ލަސްނުކޮށް ދިޔައީ ގެޔަށެވެ.\nގެޔަށް އައިސް ހޯދާލި އިރު ޒީން އޮތީ އަރާމް ނިންޖަކުން ނިދިފައެވެ. އިސްތަށިގަނޑުގައި އޮތް ވޫލް ކޮޅު އަތުގައި އަޅާފައިވާ އިރު އިސްތަށިގަނޑުގެ އެއްބައިން މޫނުމަތި ވަނީ ފޮރުވިފައެވެ. އޭސީގެ ފިނިކަމުން ޒީން އޮތީ ރޫރޫ އަޅައެވެ. ޔުމްނު މަޑުމަޑުން ބުލޭންކެޓް ޒީން ގައިމަތީ އަޅާލިއެވެ. އަދި މޫނު މަތީގައިވާ އިސްތަށިގަނޑު އެއް ފަރާތް ކޮށްލިއެވެ. އޭރު ޒީންގެ ލޮލުން ކަންފަތާއި ހަމައަށް ގޮސްފައިވާ ތާޒާ ކަރުނަ ފާޅުވިއެވެ. ދިގު އެސްފިޔަތަކުގައިވެސް ވަނީ ތެތްކަމެވެ.\nއެމައުސޫމް ކުއްޖާގެ ދިރިއުޅުން އިވޭ އަޑަކުން ހަލާކުވެގެން ދަނީ ހެއްޔެވެ؟ އެއީ ހަމައެކަނި އިވޭ އަޑެއް ހެއްޔެވެ؟ ނޫނީ އެކަމުގެ ފަހަތުގައި ކިހާ ބޮޑު ހައިޖާންގަނޑެއް އެބަ ހިނގާ ހެއްޔެވެ؟\nއޭރު ނިދުނު ޒީންއަށް ހޭލެވުނީ އަސްރަށް ގޮވަން ދިހަ މިނެޓަށް ވެފައި ހުއްޓައެވެ. ތެޅި ފޮޅެމުން ނަމާދު ކޮށްލެވުނީ ކިރިއާއެވެ.އަސްރު ނަމާދު ކޮށްލައިގެން ޒީން ސިޓިންރޫމަށް ނިކުތް އިރު ދެލޯ ވަނީ ދުޅަވެފައެވެ. ގައިގައި ވަނީ ވަރުބަލިކަމެވެ. އަދިވެސް ނިދާލާ ހިތްވަނީ އެވެ. ނަމަވެސް އެޔާއި އެއްވަރަށް ބަނޑުހައިވެސް އެބަވެއެވެ. ޒީން ކާއެއްޗެއް ހުރިތޯ ބަލަން ބަދިގެއަށް ދިޔައިރު ޔުމްނު ނޫޑުސް ކައްކައިގެން އުނދުން މަތިން ތެލި ބާލަނީއެވެ. ވަރަށް ކައިލާނަމޭ ހިތައި ތައްޓެއް ދޮވެގެން ނޫޑުސް ތެއްޔަށް ބަލާލުމާއި އެކު މޫނު ކުނިކޮށްލިއެވެ. ޔުމްނު ހުރީ ހިކި ކޮށް ނޫޑުސްކައްކާފައެވެ. ހިކިކޮށް ކައްކާފައި ހުންނަ ނޫޑްލުސް ޒީން ހިތަށް މީރެއް ނޫނެވެ. މީރީ ސޫޕްކޮށް ކުޅިކޮށް ކައްކާފައި ހުރުމުންނެވެ. މޫނު ކުނިކޮށްލަމުން ޒީން ގޮސް ފުރިޖްގެ ދޮރު ހުޅުވާލައި އައިސްކުރީމް ތަށި ނެނގިއެވެ. އަދި ކުރިން ރެއަކު ގަނެފައިވާ ގެލެކްސީ ޗޮކްލެޓެއް ވެސް ނެގިއެވެ.\n“ނުވެސް ބުނެއެއްނު ދިޔައީ. ކިހިނެތް ދިޔައީ ފުރަތަމަ ސެޝަން” ޒީންގެ ހަރަކާތްތަކަށް ބަލަން ހުރި ޔުމްނު އަހާލިއެވެ. ޒީން ދެރަ ވެއްޖެއްޔާ ފޮނި ކާތަކެތި އެއީ އެންމެ ގާތް އެކުވެރިޔާއެވެ. އެކާއެއްޗެއް ކަމުން ކޮންމެ މީހެއް ކައިރީވެސް ހިތުގެ އުދާސްތައް ބަންޑުންކޮށްލާނެއެވެ.\n“އުދަގޫ ނުކުރަން ދިޔައީ އެހެން ނޫނަސް ފޯނުގަ ނެތް ލާރިއެއް ގުޅާކަށް.އެހެން މީހަކު ނެތްތަ ؟ މިމީހާގަނޑު ކަމަކު ނުދޭ”ދެމީހުން ކާއެއްޗިސް ހިފައިގެން ސޯފާގައި އިށީނެވެ. އަދި ފިލްމެއް އަޅުވާލިއެވެ.\n“މި މީހާ ކައިރިއަށް އެންމެ ދުވަހަކު ގޮސްގެން ގޯހޭ ތިބުނަނީ! އަދި ދެތިން ދުވަހު ދިޔައިމައެއްނު އެނގޭނީ ރަގަޅުކަން.. އަނެއްކާ ކޮންކަމެއް ގޯސްވެގެން ތިއުޅެނީ” ޔުމްނު ފަހުން ކުރި ސުވާލަށް ޒީން ދޭނީ ކޮން ޖަވާބެއް ހެއްޔެވެ؟ ހަޔާތުގެ އެއްމެ ކަނު އަނދިރިރޭ ސިއްރުކޮށްފައިވާ އިރު އެކަން ފޮރުވަން އިތުރު ދޮގުތަކެއް ހަދަންވީ ހެއްޔެވެ؟ މިހާ ދުވަސްކޮށްފައި މާޒީ އަލުން އޭނާ ކުރިމައްޗަށް އައިސްދާނެ ކަމަށް ޒީން ހުރީ ވިސްނައިގެންނެއް ނޫނެވެ. އެއީ އޭނގެ ބިރުވެރިކަމުން ފިލުމަށް އޭނާ ދުވި ކަންތަކެވެ. ތަގުދީރު މިކުރަނީ ކޮން ކަހަލަ ސަމާސާއެއް ބާވައެވެ؟\nބަސް ހުއްޓިފައި ކަހަލަ ގޮތަކަށް ޒީންއަށް ޔުމްނު އާއި ދިމާލަށް ބަލަހައްޓައިގެން ހުރެވުނެވެ. ސިއްސައިގެން ދިޔައީ ޔުމްނު މޫނުމަތީ އަތް ހޫރާލުމުންނެވެ.\n“އޭނ… އޭނަ ފިރިހެނަކަށްވީމަ” ޔުމްނުއަށް ދޮގު ހެދުނީތީ ޒީން ޓީވީ އާއި ދިމާލަށް މޫނު އަބުރާލިއެވެ.\n“އެކަމަކު ޒީންއަށް އެނގެއެއްނު މިކަމުގެ ހާއްސަ ޑޮކްޓަރުންނަށް އެޕޮއިންޓުމެންޓް ހޯދުމަކީ ވަރަށް އުނދަގޫ ކަމެއްކަން. ޑރ.ސާއިމް ރަގަޅުކަމުން މިވަރު މިވީވެސް. ލިބިފައިވާ ފުރުސަތުގެ ބޭނުން ހިފަންވާނެ. އަހަރެން ބޭނުން ޒީން ތިހާލުން ސަލާމަތްކުރަން. މިކަމުގައި އެއްމެ ބޮޑުވާނީ ޒީންގެ ހެލްޕް. އެހެންނޫނަސް މި ކްލިނިކްގައި ހުރެޔޯ ފިސިއޯތެރަޕީ ހެދޭނެގޮތް. ކޮންމެ ދުވަހަކު އިތުރު ދަތުރެއް ހޮސްޕިޓަލަށް ނުގޮސް ފަސޭހަ ވާނު ދެކަން އެއްތާކުން ކޮށްލީމަ” ޔުމްނު ޒީންއާއި ދެކޮޅަށް ވާހަކަ ދައްކަމުން ދިޔައެވެ.\n“ބަލާބަ މިކޮޅު. ޒީއަކީ ނުލާހިކު މޮޅު ކުއްޖެއްނު. ހުރިހާ ކަމެއްވެސް ކާމިޔާބު ކުރަމެއްނު. މިކަން ޒީ ނުކޮށްފިއްޔާ… ކުރިން ދުވަހު އެކްސިޑެންޓް ވެގެން ފައި ހަލާކުވީ. ދެން ނޭނގެ ވާނީ ކިހިނެތް ކަމެއް. ޕްލީސް މިކަމާ ފައިޓްކޮށްބަ. ޒީ އަށް މިކަން ވާނެކަން ޔުމް އަށް ޔަގީން” ހިތްވަރު ދިނުމުގެ ބަސްތައް ޒީންގެ ކަންފަތުގައި ޖެހެމުން ދިޔައިރު ހިތުގައި އާލާވީ މުޅިން އެހެން ރޫހެކެވެ.\n8:55 ވީ އިރު ޒިޔަމް އޭނާގެ ކޮޓަރިއަށް ވަނެވެ. އެހެން ދުވަސްތަކާއި ހިލާފަށް މިއަދު އައިއިރު އޭސީގެ ފިނިކަން ވަނީ ކޮޓަރި ތެރޭ ހިފާފައެވެ. އެހެންކަމުން މީހަކު އެ ކޮޓަރި ތެރޭގައި އުޅޭކަން އެނގުނެވެ. ޒިޔަމް ސޫޓު ކޭސް ހިފައިގެން އޭނާގެ ރަސްމީ މޭޒާއި އަރައި ހަމަވުމާއި އެކު ފެނުނީ ފުރަގަހުން އަބުރާލާފައި ހުރި ގޮނޑިން ޒީން ތެދުވި މަންޒަރެވެ.\nޒީން މިއަދު ހުރީ އެއްކޮށް ކަޅުކުލަ ލައިގެންނެވެ. ބެލްޓެއް އަޅުވާ ގޮތަށް ފަހާފައިވާ ދިގު ހެދުމާއި އެކު އަޅައިގެން ހުރީ ކަޅު ކުލައިގެ ރީތި ޝޯލްއެކެވެ. ތުންފަތުގައި ވާ ގަދަ ރަތް ކުލައިގެ ލިޕްސްޓިކް ފިޔަވައި އެހެން އިތުރު މޭކަޕެއް ނެތެވެ. އެސްފިޔަތައް ދިގު އެލޮލުން ޒިޔަމް އަށް ބަލައިލީ އެއްވެސް ހައިރާންކަމެއް ނެތިއެވެ. ޒީން ކުރިއާލައި އައިސް އެއިނީ ހަމަ ގަސްދުގައެވެ.\n“ޒީން” ޒިޔަމް ދިޔައީ ހައިރާން ވެގެންނެވެ. މިއީ އެއްވެސް ގޮތަކަށް އުއްމީދު ކޮށްގެން ހުރި ކަމަކަށް ނުވުމުންނެވެ.\n“ޒިޔަމް އަން” ޒީން އޭނާ އަތުގައި އޮތް ފައިލް ޒިޔަމް އާއި ދިމާލަށް ދިއްކޮށްލިއެވެ. ފާޑަކަށް ހިނިތުންވެ ހުރެ ޒިޔަމް ޒީން އާއި ދިމާލަށް ބަލަމުން ފައިލް ގައި ހިފިއެވެ. މިފަހަރު މިދިމާވީ ކޮންކަހަލަ ޕޭޝަންޓަކާއި ހޭ ހިތައި ސުވާލުކޮށްލެވުނެވެ. އިއްޔެ ރޮއެ ރޮއެ ދިޔަ ކުއްޖާ މިއަދު އެހެރީ އޭނާގެ ގޮނޑީގައި “ބޮސް”އަށް ހެދިގެންނެވެ. އެއްވެސް ކަމެއް ނުވާ ކަމަށް ހަދައިލައިގެންނެވެ. ރޫމަށްވެސް އައިސް އެއިނީ އޭނާއަށް ވުރެ ކުރިންނެވެ.\nއޭސީގެ ފިނިކަމުން ޒިޔަމް ހީކަރު ވައިގަތެވެ. ޒިޔަމް މޭޒާއި ކައިރިވެ ލަމްހާއަށް ޑައިލްކޮށްލައި ކޮފީއެއް ގެނެސްދިނުމަށް އެދުނެވެ.\n“ޒީން ކޮފީ ހަދައިދެންތަ. ވަރަށް މޮޅުވާނެ ކޮފީ ގިރަން. ސަތޭކަ އަކުން ސަތޭކަ ލިބޭނެ”ޒީން ފުޅާ ހިނިތުންވުމަކާއި އެކީ އަހާލިއެވެ.\n“އުހު. ތީ ޕޭޝަންޓެއް ނު. އެކަން ކުރަން މިތާ ތިބޭނެ ސްޓާފުން. އެކަމާ ނުވިސްނާ ސެޝަން ފެށޭތޯ ބަލަމާ”\nދޮރާއި ދިމާލަށް ދިޔަ ޒީން ފަހަތް ބަލާލުމަށްފަހު ޒިޔަމްއާއި ދިމާލަށް ލޯ ކުޑަކުރަމުން ބަލާލިއެވެ.\n“ތިބުނީ ޒީންގެ ކޮފީ މީރެއް ނުވާނޭތަ. ކޮފި ގިރުމަކީ ޒީން އެންމެ ކުރާ ހިތުން ކުރާ އެއްކަންތައް. ޑޮކްޓަރ ތި ވިދާޅުވަނީ އަޅުގަނޑަށް އެކަން ނުވާނޭތަ” ޒީންގެ މޫނު މަތިން ޒިޔަމްއަށް ފެނުނީ ހާސްކަމެވެ. އެއީ ޒީން ބޭނުންވެސްވި ގޮތެވެ.\n“ނޫން . އެހެންނެއް ނޫން. އޯކޭ ޒީން ކޮފީއެއް ގެނެސްދޭންވީނު. އާދޭ ޓީ ރޫމް ހުންނަތަން ބުނެދޭނަން” ޒިޔަމްގެ އަޑުގައި ސަމާސާކަން ހުއްޓެވެ. ޒީންގެ އިތުބާރު ހޯދުމަކީ ޒީންގެ ފަރުވާގެ އެއްމެ އިސްކަމެވެ. އެކަމުގެ ހުރަހަކަށް އެއްވެސް ކަމެއް ވާކަށް ޒިޔަމް ބޭނުމެއް ނޫނެވެ.\n“ތޭންކުޔޫ ވަރަށް ބޮޑަށް ޒީންއަށް ޓުރަސްޓު ކުރާތީ. ޒީން އަހާލަން ކައުންޓަރ ކުއްޖެއް ކައިރީ ޓީ ރޫމް ހުންނަތަން. ޒިޔަމް ރެޑީވޭ . މިއަންނަނީ އެންމެ ފަސް މިނެޓް ތެރޭ” އަތުން ފަސް އިނގިލި ދައްކަމުން ޒީން ބުނެލިއެވެ. ޒީން ކޮޓަރިން ނިކުތް ވަގުތަކީ ލަމްހާ ކޮފީ ތަށި ހިފައިގެން އެތެރެއަށް ވަން ވަގުތެވެ. ޒިޔަމް އެކޮފީ ތައްޓަށް ބަލަހައްޓައިގެން ހުރެވުނީ ކުޅުދިޔާވެފައި ހުރިވަރުންނެވެ. އެހެން ނަމަވެސް އޭނގެން ބޮއި ފިނަމަ ޒީން ރުޅި އައިސްދާނޭ ހިތައި ކޮފީ ތަށި އެއްފަރާތް ކޮށްލިއެވެ. ޒީން ބުނި ގޮތަށް ޒިޔަމް މިއަދުގެ ސެޝަންއަށް ރެޑީ ވިއެވެ. ނޯޓު ފޮތް ނަގައި ޒީން ނަމާއި މިއަދުގެ ތާރީހު އެއްފަރާތުގައި ލިޔެލިއެވެ.\nޒީން ބުނި ގޮތަށް ފަސް މިނެޓު ތެރޭ އޭނާ އައިއްސިއެވެ. ތާޒާ ކޮފީގެ ވަސް ދުވާ ހުދު ކުލައިގެ ޖޯޑުން ހޫނު އާވި އަރަމުން ދިޔައެވެ. ޒިޔަމް ކޮފީ ތައްޓަށް ބަލައިލި ގޮތުން ޒިޔަމް އެހެރީ މިއަދު ސައި ނުބޮއެހެން ޒީންއަށް ހީވިއެވެ. ޒިޔަމް ކޮފީ ތަށި ނެގުމަށް އަތް ދިއްކޮށްލުމާއި އެކު ޒީންއަށް ކުޑަކޮށް ފަސްޖެހޭ ގޮތް ވިއެވެ.\n“ކިހިނެތް ވީ. އެއްމެ މީރު ކޮފީ ބޯލާ ހިތުން ކެތްވެވޭ ވަރެއްނޫން” ޒިޔަމް އަދިވެސް ހުރީ އޭނާގެ އަތް ދިއްކޮށްލައިގެންނެވެ.\n“މި އެހާ މީރެއް ނުވާނެ ކަންނޭނގެ. އަޅުގަނޑު މިއައީ ހަކުރު ނާޅާ”.އެއްގޮތުން ޒީން އެހެދީ ދޮގެއް ނޫނެވެ.\n“ދެން އެކަމާ ހާސް ނުވޭ. ލަމްހާ ގެނައި ހަކުރު ޕެކެޓު ތަކެއް. އޭގެން ފުދޭނެ” ޒިޔަމް ގަދަ ހަދައިލައިގެން ހުރި ޒީން އަތުން ކޮފީ ތަށި އަތުލިއެވެ. އަދި ފުން ނޭވާއެއްލައި އަރަމުން ދިޔަ ހޫނު އާވިން މޭ ފުރާލިއެވެ.\nއަމިއްލައަށް ވެސް ކޮފީ އަށް ދެވި ހިފައިހުރިކަން ޒިޔަމް ގަބޫލްކުރެއެވެ. ދުވާލަކު ފަސް ކޮފީ ތަށި ހުސްކޮށްލައިގެން މެނުވީ އޭނާއަށް ރަގަޅަށް މަސައްކަތް ކުރެވޭ ކަމަކަށް ނުވެއެވެ.\nޒިޔަމް ގޮނޑީގައި އިށީދެ ކޮފީ ތައްޓަށް ހަކުރު އަޅައި ރަހަ ހެޔޮ ވަރުކޮށްލިއެވެ. އަދި ކުރިމަތީ އިން ޒީންއަށް ބަލަމުން އޭގެން ފޮދެއް ބޯލިއެވެ. އޭރު ޒީން އިނީ ދެލޯ ބޮޑުކޮށްގެން ޒިޔަމްގެ ކޮންމެ ހަރަކާތަކަށް ބަލަބަލައެވެ.\nކޮފީގެ ރަހަ ދުލުގައި ލުމާއި އެކު ޒިޔަމް އަށް އޯކަށް ދެމުނެވެ. ކޮފީ ތައްޓަށް ބަލައިލެވުނީ އެއީ ހަމަ ރަގަޅަށްވެސް ކޮފީ ތޯ ޔަގީންކުރުމަށެވެ. އެއީ ކޮފީގެ ކުލައެވެ. ދުވަނީ ކޮފީގެ މީރު ވަހެވެ. އެކަމަކު މިލަނީ ކޮން ރަހައެއް ހެއްޔެވެ؟ ގަދަކަމުން ޒިޔަމް އެކޯވަރު އަރުތެރެއިން ފޮނުވާލިއެވެ. މިތަން ބަލަން އިން ޒީންއަށް އެއްފަހަރާ ހިނިތުންވެވި ހިންދިރުވާލެވުނެވެ. މިއަދުން ފެށިގެން އޭނާގެ މަގުސަދަކީ ޒިޔަމްގެ ފަރާތުން ބަދަލު ހިފުމެވެ. ސީދާ އެގޮތުން ނޫނަސް ޒިޔަމްގެ ހަޔާތަށް އޭގެ އަސަރު ކުރާ ވަރަށެވެ. އޭނާގެ ހިތް ރޮއްވާލި ފަދައިން ޒިޔަމްގެ ހިތް ވެސް ރޮއްވާލާށެވެ. އޭނާއަށް ކުރިމަތިވި ވޭނާއި ހިތިކަން ޒިޔަމްއަށްވެސް އިހްސާސްކޮށްދޭށެވެ. މިއީ އަދި ފެށުމެކެވެ. ކުރިއަށް ރާވާ ފައި ހުރި ކަންތައް ކިހާ ވަރަކުން ދާނެބާއެވެ. އަދި ޒިޔަމްއަށް އޭނާ ކުރި ކުށުގެ އަދަބު ލިބޭނެ ބާއެވެ؟\nއެކޯވަރު ބޯލުމަށްފަހު ޒިޔަމް ކޮފީ ތަށި މޭޒުމަތީ ބޭންދިއެވެ. އަދި ގަދަ ކަމުން ދެމީހުން ދެމީހުންނަށް ފުޅާ ހިނިތުންވުމެއް ހަދިޔާ ކުރިއެވެ.\nޒިޔަމް އިނީ ދެވަނަ ފަހަރަށް އެކޮފީ ތައްޓަށް ބަލާލަންވެސް ނުކެރިފައެވެ. ކިހިނެތް ކޮންތާކުން ކޮފީ ގިރަން ދަސްކޮށްގެން އުޅޭ ކުއްޖެއް ބާއޭ ހިތަށް އަރަމުން ދިޔައެވެ.\n“ހިނގާ ދޯ ދެން މިއަދުގެ ސެޝަން އާއިގެން ކުރިއަށް ދަމާ. އަދި ޒީން އިންޓުރޮޑިއުސްވެސް ނުކޮށްދެމެއްނު” ޒިޔަމް ޒީންއަށް ބަލައިލަމުން ބުނެލިއެވެ. އޭރު ޒީންގެ މޫނުމަތީގައި ވަނީ ކާމިޔާބީގެ ހިނިތުންވުމެވެ.\n“ނަމަކީ އައިޝަތު ޒީން ފަރުހާދު. އުމުރު ސައުވީސް. ދެން …”ޒީންއަށް އިތުރަށް ބުނާނެ އެއްޗެއް ދުލަކަށް ނައެވެ. މިއީ އަމިއްލަ ނަފްސާއި ބެހޭ ގޮތުން އެނގޭ މިންވަރު ހެއްޔެވެ؟\n“ޒީން ޖޮބަކަށް ދަންތަ..ކޮބާ ހޮބީ އަކީ. އެއްމެ ކުރާ ހިއްވާ ކަމަކީ ކޮބާ. އަދި އެއްމެ ފޫހިވާ ކަންތައްވެސް ބުނެދޭންވާނު” ޒިޔަމް ތައާރަފް ވުމުގައި ޒީންއަށް އެހީތެރިވިއެވެ.\n“ނުދަން ޖޮބަކަށް މިހާރަކު. ކުރިން ވޯކް ކުރިން ޖަމިއްޔާއަކު. ހޮބީ އަކީ ކޭކު އެޅުމާއި ފޮތް ކިޔުން. އެއްމެ ކުރާ ހިތްވާ ކަމަކީވެސް އެއީ” ފަހު ސުވާލު ފިޔަވައި ޒިޔަމް ކުރި ހުރިހާ ސުވާލުތަކަށް ޒީން ޖެހިލުމެތް ނެތި ޖަވާބު ދިނެވެ. ފަހު ސުވާލު ގަސްދުގައި ދޫކޮށްލީ ހެއްޔެވެ؟ ނޫނީ ހަނދާންނެތުނީ ހެއްޔެވެ؟ ޒިޔަމް ދެވަނަ ފަހަރަށް ސުވާލު ތަކުރާރު ނުކޮށް އިތުރު ސުވާލުތަކައިގެން ކުރިއަށް ދިޔައެވެ. ޒީން ދައްކަން ބޭނުން ނުވާ ވާހަކައެއް ގަދަކަމުން ހޯދުމަކީ ބޭނުންވާ ގޮތެއް ނޫނެވެ.\n“ޒީން އެއްމެ ލޯބިވަނީ ކާކު ދެކެ. އަދި އެއީ ކީއްވެ” ޒިޔަމް ޒީންގެ މޫނު މައްޗަށް އަރަމުން ދިޔަ ކުލަވަރާއި ހަށިގަނޑުން ދައްކަމުން ދިޔަ ވާހަކަތައް ރަގަޅަށް ބަލަމުން ގެންދިޔައެވެ. ދެއަތް ޖޯޑުކޮށްގެން އިން ޒީންއަށް ދެންމެ ޒިޔަމް ކުރި ސުވާލުން އިސްޖެހުނެވެ. ޖަވާބު ދޭން އަނގަ ހުޅުވާލިޔަސް އަނގަ ބަންދުވިއެވެ.\nޒިޔަމް އެކުރީ ޒީންއަށް ޖަވާބު ދޭން ފަސޭހަ ސުވާލެކެވެ. އެހެން ނަމަވެސް އެނަން ބުނެފި ނަމަ އިތުރު ސުވާލުތަކާއި ކުރިމަތިވާނެ ހެން ހީވީ ކީއްވެ ކަމެއް ނޭނގެއެވެ. އެއީ ދުވަހަކުވެސް ޖަވާބު ދޭން ނޫނީ ވާހަކަ ދައްކަން ފަސޭހަ މައުޟޫއަކަށް ވެގެން ނުދާނެއެވެ.\n“ބައްޕަ” ޒިޔަމްއަށް ކިރިއާ އަޑު އިވޭ ވަރަށް ޒީން ބުނެލިއެވެ. ޒީންގެ އަމަލުގައި ވި ފަސްޖެހުމުން ޒީން އެހެދީ ދޮގެއްކަން ދެނެގަންނަން ޒިޔަމްއަށް އުނދަގުލެއް ނުވިއެވެ.\n“އެހެން ވާހަކައެއް ދައްކަމާ” ޒީންއެހެން ބުނުމުގެ ކުރިންވެސް ޒިޔަމްއަށް ޒީން އެ މައުޟޫއަށް ވާހަކަ ދައްކަން ބޭނުން ނުވާކަން އެނގުނެވެ. އެ އަޑުގައި ވި ހާސްކަމުންނެވެ. ޒިޔަމް ބޭނުންވަނީ މިކަހަލަ ޒީންއަށް އުނދަގޫ ކަންތަކުގެ ވާހަކަ ދައްކައި ޒީންގެ ހިތުގެ ހާލު ދެނެގަތުމަށެވެ. އޭރުން އެސިކުޑީގައި ހިގަމުންދާ ހައިޖާން ގަނޑު ނިއްމުމަށް ފަސޭހަ ކުރުމަށެވެ. އެހެން ނަމަވެސް އަވަސް އަރުވާލުމުގެ ބަދަލުގައި ލަސްލަހުން މަގުސަދާއި ހަމައަށް ދިޔުމުން ފަސޭހަވާނެއެވެ. ޒިޔަމް ބަލަމުން އެދަނީ ޒީންގެ އިތުބާރު އޭނާއަށް ހޯދުމަށެވެ. އެހެން ނަމަވެސް ޒިޔަމްއަށް އެކަން ކާމިޔާބު ވާނެ ހެއްޔެވެ؟ މާޒީގެ ހިތި ކަންތަކަށް ފަހު ޒީން އޭނާއަށް އިތުބާރު ކޮށްފާނެ ހެއްޔެވެ؟\nސެޝަންގެ އިތުރު ވަގުތު ޒިޔަމް ޒީންއާއި ބެހޭ “އާއްމު” މައުލޫމާތު ހޯދިއެވެ. ޒީންގެ ކިޔެވުމާއި ވަގުތަށް ހޭދަ ކުރާ ގޮތުގެ މައުލޫމާތެވެ. މީގެ އިތުރުން ޒީން ލައްވައި ކުޑަ ޕްރެކްޓިކަލް ޓެސްޓެއްވެސް ހެދުވިއެވެ. އޭރު ޒިޔަމް ކުރި ސުވާލަށްފަހު ޒީންގެ މޫނު މަތި ވަނީ ކުޑަކޮށް މިލާފައެވެ. އެކަން ފޮރުވަން ދޭތެރެއިން ހީލިއަސް މޫނުމަތީވި ނުތަނަވަސްކަން ފޮރުވޭކަށް ނެތެވެ.\nޒީން މިއަދުގެ ސެޝަން ނިއްމާލުމަށްފަހު ދިޔުމުން ޒިޔަމް އެދުވަހު ޒީންގެ ރިޕޯޓު ލިޔަން އުޅުނެވެ. ކޮންމެ ބަލިމީހެއްގެ ރިޕޯޓު ދުވަހުން ދުވަހަށް ލިޔުމަކީ ޒިޔަމްގެ އާދައެކެވެ. ޒީން ގެ ރިޕޯޓު ނިއްމާލިތަނާ މީހަކު ދޮރުގައި ޓަކި ޖަހާލިއެވެ. މީޓީން އަކަށް ދާން ޖެހެފައިވާތީ މިއަދު ހެނދުނު ދަންފަޅިއަށް އިތުރު ޕޭޝަންޓެއް ނުނެގުމަށް ލަމްހާ ކައިރީ ވަނީ ބުނެވިފައެވެ. ޒިޔަމް އަށް ދޮރާއި ހަމަޔަށް ނުދެވެނީސް އެތެރެއަށް ވަދެގެން އައީ ޒައިނާއެވެ. އިސްކޮޅުން ޒިޔަމްގެ ކޮނޑާއި ހަމައަށް އަރާ އިރު ހަމުގެ އަލި ޒައިނާގެ މޫނުމަތީ ވަނީ ފުޅާ ހިނިތުންވުމެކެވެ. ކްލިނިކުގެ ނަރުހުންނަށް ހާއްސަ ޔުނިފޯމުގައި ހުރި ޒައިނާގެ އިސްތަށިގަނޑު ވަނީ ހުޅިއެއް ޖަހައި މައްޗަށް އައްސާފައެވެ.\n“ޒައި މިއަދުތަ ނުކުއްނަނީ. ބޭބެ އަށް ހެނދުނު ނުވެސް ފެނޭ ސައިބޯން ދިޔައިރު” ޒައިނާ ފެނުމާއި އެކު ޒިޔަމް ހިނިތުންވެލިއެވެ. ކޮއްކޮއާއި އެއްކޮށް މަސައްކަތް ކުރަން ބޭނުންވާ ވާހަކަ ކުރިންވެސް ޒައިނާ ކައިރާ ވަނީ ބުނެފައެވެ. ޒައިނާ އޭއެކޭ ބުނުމުގެ ގޮތުން ބޯޖަހާލިއެވެ.\n“މީތަ ބޭބެގެ އޮފީސް. ހާދަ ފޭންސީއޭ ދޯ” ޒައިނާ ވަށައިގެން ހޯދާލިއެވެ. މިކަހަލަ އޮފީހެއްގައި މަސައްކަތް ކުރަން ލިބޭނެ ނަމައޭ ހިތަށް އަރަމުން ދިޔައެވެ.\n“އާން. މީ ބޭބެގެ. ޒައިވެސް ބޭނުމިއްޔާ ބޭބެ ނޫޅޭ ގަޑީގައި އޯކޭ ޔޫސްކޮށް ލިއަސް. އެކަމަކު އެ މޭޒާއި ކައިރި ނުވައްޗޭ” ޒިޔަމް އަތުގެ އިޝާރާތުން އޭނާގެ ރަސްމީ މޭޒު ދައްކާލިއެވެ. އެއީ ހުރިހާ ޕޭޝަންޓު ފައިލެއް އޭނާ ރައްކާކުރާ ތަނެވެ. ބަލިމީހާއާއި ޑޮކްޓަރާއި ދެކެވޭ ވާހަކަ އަކީ ދެވަނަ ފަރާތަކަށް އެގިގެން ނުވާނެ ވާހަކަތަކެވެ.\nދެމީހުން ވާހަކައިގައި ތިއްބާ ސާއިމް އެތަނަށް އައެވެ. ސާއިމްއައީ ޒީންއާއި ބެހޭ ގޮތުން ސުވާލުކުރުމަށެވެ.\n“ކިހިނެތް ވަނީ އެމަންޖެ. އެއްވެސް ޕުރޮގުރެސެއް އާދޭތަ” ސާއިމް ނަން ނުބުންޏަސް އެދައްކަނީ ޒީންގެ ވާހަކަ ކަން ޒިޔަމްއަށް އެނގުނެވެ.\n“މި ކޮފީ ތަށި އެއް ނޭވާއިން ހުސްކޮށްބަލަ.އޭރުން ކިޔައިދޭނަން” ޒިޔަމް ޒީން އޭނާއަށް ގިރައި ދިން ކޮފީތަށި ސާއިމްއަށް ދިއްކޮށްލިއެވެ. ޒިޔަމް އެހެން ބުނުމަކުން ސާއިމް ހިތަށް އެއްވެސް އިތުރު އެއްޗެއް ނާރައެވެ. އޭނާ ހީކުރީ ޒިޔަމް ހެޔޮ ހިތުން ދިން ކޮފީ އެއް ކަމަށެވެ. ސާއިމް ޖެހިލުމެއް ނެތި ކޮފީ ތަށި އެއް ނޭވާއިން ދަމާލިއެވެ. ކުޑަ ޖޯޑަކަށް ވުމާއި އެކީގައެވެ.\nކޮފީގެ ރަހަ ދުލުގައި ލުމާއި އެކު ސާއިމްއަށް ދަމާލި ކޮފީ ތައްޓަށް އަބުރާއައެވެ. އެއްބައި ދިރުވައިވެސް ލެވިއްޖެއެވެ.\n“މީ ކޯއް” ސާއިމްގެ ދެލޯ ދިޔައީ ބޮޑުވެގެންނެވެ. މޭނުބައި ކުރާ ގޮތްވެސް ވެއްޖެއެވެ. ފެން ފުޅިއެއް ހުރި ތޯ ބަލައި ހޯދާލި އިރު ފެން ފޮދެއް ހާ ހިސާބުވެސް ނެތެވެ. ސާއިމް އަވަސް އަވަހަށް ޓިޝޫ ދުލުގައި ހާކަން ފެށިއެވެ. ލޮލުން ފެން އައިސްފައިވާ ހާލުގައެވެ. ދޭތެރެއަކުން އޯކަށްވެސް ދަމާލެވެއެވެ.\nސާއިމްއަށް ވަމުން ދާ ގޮތް ބަލަން އިން ޒައިނާއަށް ބާރަށް ހެވެން ފެށުނެވެ. ޒައިނާ ވަރެއް ހުނުމުގައި ނުހުންނާނެއެވެ. ހުންނަނީ މަޖާ ކަމެއް ނުފެނިފައެވެ. މީހުންނަށް ލަޑު ދިނުމުގައިވެސް އެވޯޑެއް ލިބޭނެއެވެ. ނުވެސް ދަންނަ ކުއްޖަކު އޭނާއަށް ލިބޭ ހިތިކަމަކުން ހޭތީ ސާއިމް ގާތަށް ރުޅި އަންނަ ގޮތް ވިއެވެ. މީ އަނެއްކާ ޒައިނާގެ ސަމާސާއެއް ނޫންބާއޭ ހިތަށް އެރިއެވެ.\n“ތީ ޒީން މަށަށް ގެނެސްދިން ކޮފީއެއް. ތިމަންނަ ވަރަށް ކުރާ ހިތްވާ ކަމެކޭ ކިޔާފަ. ދަމުން ބުނި މާދަންވެސް ހަދައިދޭނަމޭ. މަ ބުނާނަން ސާއިމްއަށްވެސް ހަދައިދޭންވާނޭ” ޒައިނާއާއި އެއްވަރަށް ނޫނަސް ޒިޔަމްއަށްވެސް ދިޔައީ ހެވެމުންނެވެ.\nޒިޔަމް އާއި ސާއިމްގެ ރަހްމަތްތެރިކަން ޒިޔަމް ކުލިނިކަށް ވަން ދުވަހުން ވަނީ ފެށިފައެވެ. ދެމީހުންވެސް މަސައްކަތް ކުރަނީ ޖެހިޖެހިގެން ތިބޭ ދެ ކޮޓަރީގައި ކަމުން ފެންނަލެއް ގިނަވެ ރަހުމަތްތރިކަން ފެށުނީއެވެ.\n“މިހީވަނީ ލޮނާއި ހަކުރާއި ރިހާކުރާއި ކޮފީ އާއި އެއްކޮށްފަހެން. ހޮޑޫވެސް އެބަ ލަވާ. އައްޗީޑި. އާހް!!” ދޫ ނުރެލައި ސާއިމް ވައްތަރެއް ޖައްސާލިއެވެ. ހެނދުނު ސަޔަށް ބުއި ހުރިހާ އެއްޗެއް ހޮޑަށް ނުލެވިއްޖެއްޔާ ނަސީބެކެވެ. ސާއިމް އެހެން ބުނެ ފާހަނައަށް ދިޔައީ އަނގަ ދޮންނާށެވެ.\nމިދުވަސްކޮޅަކީ ހުޅަނގު މޫސުމުގެ ވިއްސާރަ މަތިކޮށްފައިވާ ދުވަސްކޮޅަކެވެ. ޖަރާސީމު ފެތުރޭ ގޮތްތައް ގިނަވެ ހުމަށާއި ރޯގާއަށް ބަލިމީހުންނަށް ފަރުވާ ދެވޭ ވަރު ދެގުނަ ވެއްޖެއެވެ. އެހެންކަމުން މި ހަފްތާ ސާއިމްއަށް ވެގެން ދާނީ ވަރަށް ބުރަ ހަފްތާއަކަށެވެ. ހޮސްޕިޓަލުން ޗުއްޓީ ނަގައި ކްލިނިކަށް ދޭ ވަގުތު ގިނަ ވަގުތު ދޭން ނިއްމީ މިއީ ވަޒީފާ އެއްމެ އަދާ ކުރާ ތަންކަމުންނެވެ. ހޮސްޕިޓަލާއި އަޅާ ކިޔާ އިރު މިތާގެ މުވައްޒަފުންނަކީ މިހާރު އެކުގައި މަސައްކަތް ކުރަން އެއްމެ ފަސޭހަ މީހުންނެވެ. އަމިއްލައަށް ވަގުތު ބަހައި މަސައްކަތް ކުރަން ހަރުދަނާ މާހައުލެއް މިތާގައި ސާއިމްއަށް ވަނީ ހޯދިފައެވެ.\nހެނދުނު ދަންފަޅީގައި އެކަނިވެސް މިއަދު ސާޅީސް ޕޭޝަންޓުން އެބަތިއްބެވެ. ފަހަރަކު ނަންބަރެއް އަރަމުން ގޮސް މިހާރު އެއްމެ ފަހު ބަލިމީހަށް އެތެރެއަށް ވަނުމަށް ސާއިމް ކޮންޕިއުޓަރުން ބަޓަނަށް ފިތާލިއެވެ.\n“އައްސަލާމަލައިކުމް” ސާއިމްގެ ކޮޓަރިއަށް ވަދެގެންއައީ ސާޅިހުގެ ފަހު އަހަރުތައް ގުނަމުންއައި އަންހެނެކެވެ. ލައިގެން ހުރި ހެނދުން ވަނީ ބާވެ ދެތިން ތަނަކުން ވީދިގެން ގޮސްފައެވެ. މޫނުމަތީ އަނަރޫފަކަން ހުއްޓަސް ވަނީ އުޖާލާ ހިނިތުންވުމަކެވެ.\n“ވައަލައިކުމުއްސަލާމް ދައްތާ” ސާއިމް ލިޔަން އިން ގަލަން ބާއްވާފައި އެއަންހެން މީހާއަށް ގޮނޑީގައި އިށީންނަން އެހީތެރިވެދިނެވެ.\n“ކިހިނެތް ދަރިފުޅާ” ބުރަކަށި ގޮނޑީގައި ޖައްސާލަމުން ހަދީޖާ ހަމަޖެހިލިއެވެ. އަދި ފުންނޭވާއެއް ލުމަށްފަހު އަހާލިއެވެ.\nދަރިފުޅާ އޭ ކިޔައި އެއްވެސް މީހަކު އޭނާ އާއި ދިމާލަށް ހަނދާން ހުންނަން ފެށީއްސުރެ ގޮވާލި އަޑު އަދި ކިރިޔާ އިވުނު ސާއިމަށް ކުޑަކޮށް ސިހުން އައެވެ. މައިންބަފައިންގެ ނަންވެސް ކުޑަ މިނުން ނޭނގޭ ސާއިމް ގެ ހިތް އެގަޑީ ޖަޒުބާތުން ފުރު ކަހަލައެވެ. ޖަމާވި ކަރުނުން ދެ ލޯ ވިދާލި ނަމަވެސް އެކަން ފޮރުވޭތޯ އެހިޔާލް އެއް ފަރާތް ކޮށްލިއެވެ.\n“އަޅުގަނޑު ރަގަޅު. ދައްތަ ކިހިނެތް ވެގެންތޯ ދައްކާލަން ތިއައީ” ސާއިމް ސުވާލުކޮށްލިއެވެ.\n“މިއައީ ދައްތަ އަށް ވާ ގޮތް ތި ކުއްޖާއަށް އެނގޭނެ ކަމުގެ ވަރަށް ބޮޑު އުއްމީދުގައި. އަހަރެން ގެ ކައިރީ އުޅޭ މީހުން ބުނާތީ އަޑު އިވޭ ތީ ވަރަށް ރަގަޅު މޮޅު ޑޮކްޓަރަކޭ. އުޅުނިން ހޮސްޕިޓަލުން އާސަންދައިން ދައްކަންވެސް. އެކަމަކު ކިޔޫ އެހާ ދިގު. ދައްތަ އަކަށް ހީނުވޭ އެހާ ގިނަ ދުވަހު ކެތް ކުރެވިދާނެހެން. އެހެންވެ ލާރި ދައްކައިގެން ވިޔަސް ކުލިނިކަށް މިއައީ.” ފުން ނޭވާ އެއް ލުމަށްފަހު ހަދީޖާ އޭނާގެ ވާހަކަ ކުރިއަށް ގެންދިޔައެވެ.\n“މި ބަނޑެއްގަ ރިއްސާތާ ޒަމާން ގަނޑެއް ވެއްޖެ. ކުއްލި ކުއްލިއަކަށް ތަދު އައިސް ގެއްލޭތާ މިހާރު ހަވަރަކަށް އަހަރު މިވަނީ. މިވީ ދެތިން މަސް ތެރޭ ތަދު އަންނަލެއް ގިނަވެ މާބާރުކޮށްފަ ހުންނަނީ”\n“ވަކި ހާއްސަ ވަގުތެއް އޮވޭތޯ ތަދު މާގިނައިން ވާ. ނޫނީ ވަކި ކަމެއް ކުރީމަ ތަދު އިހްސާސް ވާލެއް ގަދަތޯ” ސާއިމް ސުވާލުކޮށްލުމާއި އެކު ހަދީޖާ ބޯ ހޫރުވާލީ ދެ ސުވާލަށްވެސް ނޫނެކޭ ބުނުމުގެ ގޮތުންނެވެ.\n“ދައްތަ ދުވާލަކު ކިތައް ތަށި ފެންބޯންތޯ” ފަހަރު ސުވާލެއް ކުރަމުން ގޮސް އެއްމެ ފަހުން އެއްފަރާތުގައި ހުރި އެނދުގައި އޮށޯތުމަށް ސާއިމް އެދުނެވެ.\nއެވަގުތު އޭނާއަށް އެސިސްޓުކުރަން ކަނޑައަޅާފައި ހުރި ކުއްޖާ ނެތުމުން ބޭރަށް ދިޔައީ އަންހެން ބަލިމީހެއް އެގްޒޭމިން ކުރާއިރު އަންހެން ކުއްޖެއް ހުންނަން ޖެހޭތީއެވެ.\nސާއިމް އެ ފްލޯރ ގެ ކައުންޓަރާއި ދިމާލަށް ދިޔައިރު ފޯނާއި ކުޅެލަކުޅެލައި ޒައިނާ ހުއްޓެވެ.\n“އެސްކިއުސް. އާދެބަ ރޫމަށް” ފޯނުން މީހަކާއި ޗެޓް ކުރަން ހުރި ޒައިނާއަށް ސާއިމްގެ އަޑު ޖެހުމާއި އެކު އެދިމާލަށް ބަލާލެވުނެވެ.\nއަދި ވަށައިގެން ހޯދާލީ ސާއިމް އެ މިހާތަބު ކުރަނީ އޭނާއާއި ތޯ ޔަގީން ކޮށްލުމަށެވެ. ކައުންޓަރުގައި މީހަކާއި ވާހަކަ ދައްކަން ހުރި މުވައްޒަފު ފިޔަވަޔި އެހެން މީހަކު ނެތުމުން ޒައިނާ އަވަސް ހިނގުމެއްގައި ސާއިމްގެ ފަހަތުން ގޮސް ކޮޓަރިއަށް ވަނެވެ.\n“މިތާ ހުރޭ” ސާއިމް އިގިނލި ދިއްކޮށްލަމުން ބުނެލިއެވެ.\nދެ އަތަށް އަންގި އަރުވާލަމުން ސާއިމް ހަދީޖާ ގެ ތަދުވާތަން ބަލަން ފެށިއެވެ. އެގްޒަމިންކޮށް ނިއްމުމަށްފަހު ސާއިމް ފާރުގައި ޖަހާފައިވާ ކަބަޑު ހުޅުވާލިއެވެ. އަދި ލޭގަނާ ޓިއުބެއް ޒައިނާ އަތަށް ދިނެވެ. ހަދާ ޓެސްޓުތަކުގެ ނަން ކިޔަމުން ސާއިމް ގޮސް ގޮނޑީގައި އިށީނެވެ. ސާއިމް މޭޒުމަތިން ޓެސްޓު ގަނޑު ނަގައި ފާހަގަ ޖަހައި ސޮއި ކުރިއެވެ. އަދި އެއަށްފަހު ޒައިނާއަށް ބަލާލިއެވެ. އޭރު ޒައިނާ އާއި ހަދީޖާ ސާއިމްއަށް ބަލަހައްޓައިގެން ތިއްބެވެ.\n“މި ކީ ޓެސްޓުތައް ހަދަން ބޭނުންވާތީ ލޭނަގަން ފަށަންވީނު” ދެބުމަ މައްޗަށް އަރުވައިގެން ހުރި ޒައިނާ އަށް ސާއިމް ކަންތައް ކުރަންވީ ގޮތް ކިޔާ ދިނެވެ. ސާއިމް ހީކުރީ ޒައިނާއަށް ހަދަން ބޭނުންވާ ޓެސްޓުތަކުގެ ނަން އެގުމުން ލޭ ނަގަން ފަށާފާނެކަމަށެވެ.\n“ލައްބަ” ޒައިނާއަށް ކަންތައް ކުރަންވީ ކިހިނެތްކަން ރޭކާލުމުން އަވަސްވެގަތެވެ. ހަދީޖާ އަތުން ލޭ ނަގާތަން ސާފުކޮށްލުމަށްފަހު ވިންދެއް ހޯދަން އިނގިލި ޖައްސާލިއެވެ. ޝަހާދަތް އިނގިލި ދުރުކުރަމުން ޒައިނާ ޓިއުބުގެ ކަށި އެދިމާލަށް ގެންދިޔައެވެ. ހުރިހާ ސަމާލުކަމެއް އެޔަށް ދީގެން ހުރި ޒައިނާ އަށް އުނދަގޫ ކުރުވީ ފަހަތުން ސާއިމްގެ ހިޔަނި އެޅުމުންނެވެ. ދުރަށް ޖެހިލުމަށް ބުނުމަށް ފަހަތަށް އެބުރިލި ވަގުތު ކިރިޔާ ދެ މީހުންގެ މޫނު ޖެހި ނުޖެހި ހުރީއެވެ. އެޔާއެކު ދެމީހުންނަށް ކުއްލިއަކަށް ފަހަތަށް ޖެހުނެވެ. ދެމީހުންގެ މޫނުމަތީ ވީ ހައިރާންކަމެވެ.\nއެމަންޒަރު ބަލަން ހުރި ހަދީޖާއަށް މީގޮތް ފެނި ކުޑަކޮށް ހެވުނެވެ.\n“ސޮރީ” ޒައިނާ މާފަށް އެދެމުން ހަދީޖާއާއި ދިމާލަށް އެބުރުނެވެ. އަދި އަނެއްކާވެސް ލޭ ނެގޭތޯ މަސައްކަތް ކުރަން ފެށިއެވެ. މިފަހަރު މިޖެހުނީ ވިންދު ހޯދާއިގެން އަލުން ފަށާށެވެ.\nޒައިނާގެ ކޮންމެ ހަރަކާތެއް ކައިރީގައި ހުރި ސާއިމް ދިޔައީ ބަލަމުންނެވެ. މިފަހަރު ތަންކޮޅެއް ދުރުގައި ހުއްޓަސް އެކަށި ހަދީޖާގެ އަތާއި ކައިރި ވާވަރަކަށް އޭނާގެ މޫނުވެސް އެދިމާލަށް ދަމަމުން ގެންދިޔަ ކަހަލައެވެ. މިކަން ޒައިނާއަށް ވީ އުނދަގުލަކަށެވެ. ހީވީ އޭނާއަށް މިކަން ކުރަން ނޭނގޭހެން ސާއިމްއަށް ހީވަނީހެންނެވެ.\n“ކިހިނެތްތޯ ވީ” ޒައިނާ ފަހަތުގައި ވިއްދާފައި ހުރި ސާއިމްއަށް ބަލާލަމުން ޒައިނާއަށް އަހާލެވުނީ ރުންކުރު ކޮށެވެ.\n“ކަމެއް ނުވޭ. ރަގަޅަށްތޯ ތިހަދަނީ ބަލާލަނީ” ދޮގު ނުހަދައި ސާއިމް ސީދާ ޖަވާބު ދިނެވެ.\n“އަޅުގަނޑު މީ..” ރައްދުގައި ވާހަކަ ދައްކާނަމޭ ފުރަތަމަ ހިތަށް އެރިޔަސް ޒައިނާ މެދު ކަނޑާލިއެވެ. ސާއިމް ޑޮކްޓަރަކަށް ވުމުން ކިޔޭނެ މާބޮޑު އެއްޗެއް ނެތީ ކަންނޭނގެއެވެ.\nފަރުވާތެރިކަމާއި އެކު ލޭ ނެގުމަށްފަހު ޓެސްޓު ކުރަން ލެބަށް ގެންދިޔުމަށް ޒައިނާ ތައްޔާރުކޮށްލިއެވެ. އެ ސާމްޕަލް ހިފައިގެން ލެބަށް ގެންދަން ހިނގައި ގަތަސް ޒައިނާ މަޑުކުރަން ޖެހުނީ ސާއިމްގެ އެދުމަށެވެ. ގަދަކަމުން ހިނިތުންވެލަމުން ޒައިނާ ދޮރު ކައިރީގައި ދެއަތް ޖޯޑުކޮށްލައިގެން މަޑުކޮށްލިއެވެ. ހަދީޖާ ދެން އަންނަންވީ ކޮން ދުވަހަކު ކަން ބުނެ ސާއިމް އޭނަ ފޮނުވާލިއެވެ.\n” ކޮން ނަމެއް ކިޔަނީ” ގަލަމުން މޭޒުމަތީ އޮތް ގަނޑެއްގައި ލިޔަމުން ސާއިމް އަހާލިއެވެ. އޭރު ހަދީޖާ އެތަނުން ނިކުމެގެން ހިގައްޖެއެވެ.\n“ޒައިނާ. އައިޝަތު ޒައިނާ” ކަރު ކެހިލުމަށްފަހު ޒައިނާ ޖަވާބު ދިނެވެ.\n“ޑިގްރީ ނިއްމައިގެންތަ ތިއައީ. ހިކާ އެކްސްޕީރިއަންސެއް އެބަހުރި” ތަހުގީގެއްގައި ސުވާލު ކުރާހެން ސާއިމްގެ ސުވާލުތައް ޒައިނާއަށް އަމާޒުވަމުން ދިޔައެވެ. ކޮންމެ ސުވާލަކާއި އެކު ޒައިނާއަށް ހީވަމުން ދިޔައީ ސާއިމް މިއަދު “އޮޅުމަކުން” ދިމާވި ކަންތަކާއި ހިތްހަމަ ނުޖެހިފައި ހުރިހެންނެވެ. އޭގައި އޭނާގެ އެއްވެސް ކުށެއް ނުވާއިރު ސާއިމް މިހާ ރުޅި އަންނަން ވީ އެއްވެސް ސަބަބެއް ނެތެވެ. މިޒާޖުގައި ރުންކުރުކަން ހުންނަ ޒައިނާއަށް ކެތް ލަވައިގެން ހުރުންވީ ދަތިކަމަކަށެވެ.\n“އަޅުގަނޑު އެއްވެސް ކުށެއް ނުކުރާއިރު ކީއްވެތޯ ތިހާ ގިނައިން ސުވާލު ކުރައްވަނީ” ހުރިހާ ޖަވާބަކަށްފަހު މިފަހަރު ޒައިނާ ކޮށްލީ ސުވާލެކެވެ. އަދަބުވެރިކަން ބަސްމަގުގައި ހުއްޓަސް ރާގުވީ ނުތަނަވަސްކަމެވެ. ސާއިމް އޭނާ ކުރަން އިން މަސައްކަތް މަޑު ޖައްސާލުމަށްފަހު ގޮނޑިން ތެދުވިއެވެ. އަދި ކުރިމަތީ ހުރި ޒައިނާއަށް ރަގަޅަށް ބަލާލިއެވެ.\n“އަހަރެން ބޭނުމެއް ނޫން އަހަރެންގެ އެއްވެސް ޕޭޝަންޓަކަށް ގެއްލުމެއް އެއްވެސް ގޮތަކުން ވާކަށް. ހާއްސަކޮށް އަހަރެންގެ ދަށުން މަސައްކަތްކުރާ ނަރުހެއްގެ ފަރާތުން ” ސާއިމްގެ މޫނުމަތީ ގައިވާ ސީރިއަސްކަން އޭނަގެ ރާގުގައިވެސް ހުއްޓެވެ.\n“ޒައިވެސް ނޫޅެމޭ ވަކި ޕޭޝަންޓަކަށް ގެއްލުމެއް ދޭކަށް. ޑޮކްޓަރަކަށް ވީމަ ހީވަނީ ދޯ ތިމީހުން އެކަންޏޭ ކެއާ ކުރަނީ. ގިނަ ފަހަރު ޕޭޝަންޓަށް ބޭސް ސިޓީ ދެނެއް ނުހަދާނެ ދަންނަ މީހަކަށްވެސް. މާ މޮޅަށް ކިޔެވިފަ މާ ލާރި ލިބޭތީ ބޮޑާވަނީ ދޯ. ބަލަ ނަރުހުންނޭ ތިބެނީ ބަލިމީހާ ކައިރީ އެމީހުންގެ ހިދުމަތުގަ ތިޔަ ޑޮކްޓަރުންނަށް ވުރެ ގިނައިން. އަހަރަމެންނަށް މާބޮޑަށް އެނގޭ ބަލިމީހާގެ އިހްސާސްތައް. ” ބަސްތައް ފައްޗަކަށް އަމުނާލަމުން ޒައިނާ ހަށަމްބަދެލިއެވެ. އެއީ ޒައިނާ ގަބޫލްކުރާ ގޮތެވެ. ޑޮކްޓަރުކަން ކިޔަވަން ފުރުސަތު ލިބުނަސް އެކަން ދޫކޮށްލީ މި “ފާޑު” ގެ ޑޮކްޓަރަކަށް ވެވިދާނެ ކަމަށް ބިރަށެވެ. ރުންކުރު މިޒާޖެއް ހުރިނަމަވެސް ޒައިނާއަކީ މީހުންނާއި ގުޅޭ ހިތްހެޔޮ ކުއްޖެކެވެ. ބަލި މީހެއް އޭނާއާއި ހަމައަށް އައުމަށްފަހު އެއްކޮށް ފަރުވާ ލިބެންދެން ހާލުބަލައި ވެވެން އޮތް ގޮތަކުން އެހީވެދީ ހަދައެވެ.\n“ދެން ދޭ. އެކަމަކު ރެސްޕެކް ކުރަން ދަސްކުރާތި” ސާއިމް ހިތްހަމަނުޖެހުމުގެ ރާގަކަށް ބުނެލިއެވެ. އަދި ކުރަން އިން މަސައްކަތައް އެބުރި ދިޔައެވެ.\nޒައިނާ ސާއިމްއާއި ދިމާލަށް ކުނި މޫނު ހަދައިލައިގެން އެތަނުން ނުކުތެވެ.\nސާއިމްއަށް ޒައިނާގެ ގޮތްގަނޑު ކަމަކު ނުދިޔައެވެ. ދުވާލު ހަތަރު ދަމު ބަލިމީހުންނަށް ފަރުވާ ދިނުމުގައި ހޭދަ ކުރާއިރު އެއީ އެއްމެން އޭނާއާއި ދޭތެރޭ ދެކޭގޮތް ކަމަށް ވެދާނެ ހެއްޔެވެ؟ އެއްވެސް މީހެއް އެފަދަ ގޮތަކަށް އޭނާއައީ ދޭތެރޭ ދެކުމަކީ ސާއިމް ބޭނުންވާ ގޮތެއް ނޫނެވެ. ލިބޭ ލާރިއަށްވުރެ ބޮޑަށް ސާއިމް ޑޮކްޓަރަކަށް ވުމުގެ މައިގަނޑު ސަބަބަކީ މީހުންނަށް ހިދުމަތް ދެވުމުން ލިބޭ އުފަލަށްޓަކައެވެ.\nޒައިނާ މޫނަށް ވައްތަރެއް ޖައްސަމުން ނިކުމެގެން ދިޔައިރު ސާއިމްގެ ނުރުހުން ހައްތާވީ އިތުރެވެ.\nމިއަދަށް ކްލިނިކުގެ ބަލިމީހުން ބަލާ ނިމުމުން ސާއިމް ކޮޓަރިން ނިކުތީ ގެޔަށް ގޮސް ތާޒާ ވެލުމަށެވެ. ކްލިނިކުގެ ދޮރުން ނިކުތް ސާއިމް އަށް ހުއްޓުން ގެނުވީ ފެނުނު މަންޒަރަކުންނެވެ.\nއިރުކޮޅެއް ކުރިން އޭނާއާއި ޒުވާބު ކުރި ޒައިނާ އެހެރީ ހަދީޖާ ގޮވައިގެން މަގުމަތީ ޓެކްސީއެއް ހޯދަދޭން އައިހެވެ.\nމަޑު ހިނގުމެއްގައި ގޮސް ސާއިމް ޒައިނާ ކައިރީ މަޑުކޮށްލިއެވެ. ޓެކްސީ އެހާ ގިނައިން ދަތުރު ކުރާ މަގަކަށް ނުވުމުން ޒައިނާއަށް ޓެކްސީއެއް ހޯދުން ވީ ދަތިކަމަކަށެވެ. ފެހި ސިގްނަލް ދިއްލާފައި ހުއްޓަސް ހުންނަނީ ނަމަކަށެވެ.\n“ދައްތާ . ހިނގާ އަޅުގަނޑު ގެޔަށް ލައިދޭނަން” ލުއި ހިނިތުންވުމަކާއި އެކީ ސާއިމް އެހެން ބުނެލީ ޒައިނާ ރުޅިއަރުވާލުމަށެވެ. ވީވެސް އެހެންނެވެ. ލޯ ކުޑަކޮށްލުމަށްފަހު ޖީބަށް އަތް ޖަހައިގެން ހުރި ސާއިމަށް ބަލާލިއިރު އެދޮން މޫނު އޮތީ ރުޅިން ރަތްވެލާފައެވެ.\n“ހިނގާ ދަމާ. 25 ރުފިޔާ ސަލާމަތް ވާނެއެއްނު” ހަދީޖާ އުފަލުން ބުނެލިއެވެ. ދެ ކުދިންގެ އެމަންމަ ގެ ކުދިން ބޮޑުވުމަށްފަހު އޭނާ ވަނީ ބާކީ ކޮށްލާފައެވެ. އުޅޭނެ ލާރިއެއް ހޯދަން މީހުން ގެޔަށް ގޮސް ނޯކަރީކަން ކޮށްދެއެވެ. އެވަރުން ކިރިޔާ އުޅޭ ކޮޓަރީގެ ކުއްލި ދެއްކޭ އިރު ތިން އިރުގެ ކޮއްތު ހަމަވަނީ ކިރިއާއެވެ. އެހެންކަމުން 25 ރުފިޔާއަކީ އޭނާ ފަދަ ނިކަމެތްޗަކަށް ވަރަށް ބޮޑު އެއްޗެކެވެ.\n“އާދޭ ދައްތާ! ” ސާއިމް ހަދީޖާއަށް މަގުން ތަން ދައްކަމުން އޭނާގެ ކާރު ޕާކުކޮށްފައި އޮތް ހިސާބަށް ގެންދިޔައެވެ. އަދި ފަހަތު ސީޓު ދޮރުހުޅުވާލުމަށްފަހު ހަދީޖާއަށް އިށީންނަން ފުރުސަތު ދިނެވެ. ކަރުގެ ކުރީ ސީޓަށް އެރުމުގެ ކުރިން ސާއިމް ޒައިނާއަށް ބަލައިލީ ޒައިނާއަށް ވެފައި ހުރި ވަރެއް ބަލާލުމަށެވެ. އޭރު ދެބުމަށް ގޮތް ޖަހާލައިގެން ހުރި ޒައިނާގެ މޫނުމަތީ ވީ ނުރުހުމެވެ.\nއެއްޗެކޭ ބުނެ ހަޅޭތްލަވައިގަންނާނެމޭ ހިތަށް އަރާ ފަހަރު މަދެއް ނޫނެވެ. ހީވަނީ ގަސްދުގައި އޭނަ ދެރަކޮށް ލައި ރުޅި އަރުވާލަން ސާއިމް ކުރާކަމެއް ހެންނެވެ. އެކަމަކު އޭނަ ރުޅި އަރުވާލައިގެން ސާޢިމްއަށް ލިބޭނީ ކޮން އުފަލެއް ހެއްޔެވެ؟ ކާމިޔާބު ހިނިތުން ވުމަކާއި އެކީ ސާޢިމް ކާރުގެ ހުންގާނުގައި ހިފައި ބާރަށް ދުއްވާލިއެވެ.\nހަދީޖާ ބުނި ގެޔާއި ހަމަވުން ސާއިމް ކާރު މަޑުކޮށްލިއެވެ.\n:މީތަ ދައްތަގެ ގެޔަކީ. އާއިލާ އެއްކޮށް ދޯ އުޅެނީ” ސާއިމް ބާވެފައިވާ އިމާރާތާޢި ދިމާލަށް ނަޒަރު ހިންގާލަމުން އަހާލިއެވެ.\n“އާން މީ ގެޔަކީ. އެކޮޔެ އާއިލާގެ ވާހަކަ ނުދައްކާ. ދަރިފުޅު ބަލާ މައިންބަފައިން އުފާކޮށްދެވޭތޯ. މިއަދު އެމީހުން ކުރާ ބުރަ މަސައްކަތް ނޭނގުނަސް އަމިއްލަ ދަރިން ލިބި އެ ތަކުލީފު އުފުލަން ޖެހުނީމަ ވިސްނޭނެ މައިންބަފައިންގެ އަގު. ވަރަށް ބޮޑަށް ޝުކުރިއްޔާ ގެޔަށް ލައިދިނީތީ” ސާއިމްއަށް އިތުރު ސުވާލެއް ކުރުމުގެ ފުރުސަތު ނުދީ ހަދީޖާ ކާރުން ފައިބައިގެން ދިޔައެވެ.\nހަދީޖާ އެދެއްކީ މީހުން ބުނާތީ އަބަދުވެސް ސާއިމްއަށް އިވޭ އަޑު ތަކެވެ. އެހެންނަމަވެސް އޭނާ ކަހަލަ މައިންބަފައިން ނޭނގޭ މީހުންނަށް ކޮށްދެވޭނީ ކޮން ކަމެއް ހެއްޔެވެ؟ ދަރިން މައިންބަފައިންނަށް އަދާކޮށްދޭން ޖެހޭ ހައްގުތަކޭ ކިޔާ އިރު މައިންބަފައިން ދަރިންނަށް އަދާކޮށްދޭން ޖެހޭ ހައްގުތަކެއް ނުވޭ ހެއްޔެވެ؟\nނިދަން އަރާ އޮތް ސާއިމްގެ ސިކުޑީގައި ދައުރު ވަމުންދާ ފިކުރުތަކުން ނިދިން ވަނީ މަހްރޫމް ވެފައެވެ. ކިތައްމެ ވަރަކަށް ބަދަލްކުރަން އުޅުނަސް އޭނާއަކީ ކާކުކަން ބަދަލުކުރެވޭ ކަށް ނެތެވެ. ހަޔާތުގައި އަޒުމް ކަނޑައަޅާ ކޮންމެ ކަމެއް މިހާތަނަށް ކުރަމުން އަޔަސް މައިންބަފައިންގެ ލޯތްބަކީ އޭނާއަށް ތަގުދީރު މަނާ ކޮށްފައިވާ އެއްޗެކެވެ. މަޔެއްގެ ކުލުނާއި ބަފައެއްގެ ރުހުމަކީ ފުރާނައިން އެދޭ ހުވަފެންތަކެވެ. އެއަސަރު މޭތެރޭ އަބަދަށްމެ އެދިއެދި ހުންނާނެއެވެ.\nassalaimalaikum and good morning readers of vaashe oaga hitha. here is the second ep. hope you will like it. if plz leaveacomment. if there are any mistakes help me improve. loves …\nSorry readers. Assu 8 years back eh noon ngey.6years back vaany. My mistake ?\nwow … stry v nice igey .. ..maroon.. when next part … waiting . next part.. lovely stry ♥♥♥…heheh thankx roon\nyeh sam first dhww heheh…… hehhe roon its ok ehnves vaane …\nYes you first dear.. next part saturdayga ngey.\nAnd u gave meanick name .. ROON ❤ lovely ☺\nahahah roon ah ok dhww ehn kiyass … thankx . happy vehje roon ah lovely name eh kiunymaa ♥♥\nHehehe sam… yeah roon is nice ?.. roon ves happy vejje\nv salhi .. maroon mi story nimendhen up kohdhechey.. kon dhuvahakun next part..\nThanku dear…sure maany nimendhn upkoh dheynan… next ep saturdayga.. see u then ?\nVv loabii story and keep it up gud morning B-)\nThanku sis ?\nWow dhen sam first dhw dhen sis3eh nun lovey rooney 😀 🙂\nYes sis 3rd.. thanku sis story kiyaalyma.. ?\nLove u baby ag tell mě love please\nVarah salhi.. ❤\nThanku kuddy ?\nNice story n dhigukoh genesdhey thee happy.☺ Thanks\nThanku xxxx ?\nHi! maroon..?Zeen ziyam dheke rulhi annanee eyee6years kurin zeen aa dhimaavi meehaa veematha?? Kuriah huri part thakun dw engeynee… nd alhugandah varah heevey zai aa shaaim aa gulheynehen evarakah noonviyyaerulhi annanee…?anyways story hama varah salhi..\nWaiting for next part..??\nHey adha. Yup kuriah huri baithakun egeyne … zai aai saae ge vaahakathahves kuriah othy hama.\nThanku v bodah story kiyaalaafa comment kollyma. See u next saturday.. ???\nThanku shii ?\nWoww. Nimunu iruves neyngunu. I was just lost in the story. Vvvvvvv reeethi. And mihaa dhigukoh komme faharakuves genesdhechey. 😀 and maroo. Thee girl eh tha?\nI will try my best dear.. thanku for reading nonns ?\nYes girl eh. Kihinei v anekkaa ?\nJust asked :D^ω^\nvarah salhi and dhigu kohgenesdhinyma thanks\nThanku dhaana ?\nWow masha allah v rythi mi muskulhi anhen myhaa aky saaim ge mom tha? N ziyam dheke zeem ehaarulhi annany kyvve?? Zainaa n saaim hyvany loabivaahen anyway stry v rythi speachless kon irakun nxt prt pls avas kollah chey plx n thanks maroon4the luvly stry ??❤???❤\nThanku kajjaa…saae ge mom fahun ngeyne. Vedhaane thi meeha ahves ?\nAnd ziyam dheke rulhi anna sababu hama neygunutha ?\nSaaii abd zai ge storythah othy.thanku dear ? next ep saturday\nJuz wanna ask that who r the main people of this story. Btw story varah habbu\nzaina. saim zeen and ziyam…thanku for reading..\nV nice mi partvex ingey Roon avahah next part up kohladehchey….\nThanku ainth. Sure dear read it on saturday ?\nYaa of cours….\nVarah reethi mibsives..\nThanku addu manje ?\nvloabi mi part ves. plus vmaja vesme. thank you maroonkolhu ??\nThanku sophie. Read next ep saturday\nNice varah mi story kuriah dhaagoiy ? keep it up dear ???\nThanku aisha… loves ??\nMaasha Allah thanks maroon mihaa dhigukoh upkoh dheythee n nimendhen up kohdhehchey\nHey shau… thanku… sure dear nimendhn upkoh dheynan ??\nThanku khadeeja. ?\nV reethi story adhi dhigu kon genes dhey thy varah kiyaa hih vey. Maroon?❤❤?\nThanku azuna.. ??\nRooo waahaka warah salhi ingeyh.. But next part when?\nThanku xaxa. Mihaaru innany up vefa ??\nލޯބިވެރިއެއް ތިނޫނީ މަށެއް ނޭދެމޭ..16\nހިތާމަ މަޖާ ލޯބި July 7, 2020\nއިމްތިޙާން (17ވަނަ ބައި)\nހިތާމަ ދީނީ ލޯބި November 30, 2018\nއިންތިޒާރުގައި ހުންނަމޭ ލޯބިން 48\nހިތާމަ ލޯބި October 10, 2018\nހާސިލް ވުމަށް އެދި ހިތް ރޮނީ 26\nލޯބި December 11, 2018\nލޯބިން އަންނާށޭ ކަލާ (ސޯޅަވަނަ ބައި)\nލޯބި September 2, 2017\nފުރަތަމަ ލޯބި (ފަހުބައި)\nލޯބި August 18, 2014


11 Haahahvureh gina booking cancel kuri iru 24 haahah vureh gina booking hahdhaifi\nއެގާރަ ހާހަށްވުރެ ގިނަ ބުކިން ކެންސަލް ކުރިއިރު 24 ހާހަށްވުރެ ގިނަ ބުކިން ހައްދައިފި\nކޮރޯނާ ވައިރަސްއާ ގުޅިގެން ރާއްޖެ އައުމަށް ބުކިން ހައްދާފައިވާ މީހުންގެ ތެރެއިން ބުކިން ކެންސަލް ކުރި މީހުންގެ އަދަދަށްވުރެ އިތުރަށް ބުކިން ހެއްދި މީހުންގެ އަދަދު އިތުރުވެފައިވާ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެއެވެ.\nރައީސް އޮފީހުގައި މިއަދު ހެނދުނު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ޓޫރިޒަމް މިނިސްޓަރު އަލީ ވަހީދު ވިދާޅުވީ ރާއްޖެ އައުމަށް ބުކިން ހައްދާފައިވާ މީހުންގެ ތެރެއިން ކެންސަލް ކޮށްފައި ވަނީ 11،115 ބުކިން ކަމަށެވެ. އަލީ ވަހީދު ވިދާޅުވީ ރާއްޖެ އައުމަށް އިތުރަށް 24،159 މީހަކު ބުކިން ހައްދާފައިވާ ކަމަށެވެ.\nއަލީ ވަހީދު ވިދާޅުވީ ކޮރޯނާ ވައިރަސް މުޅި ދުނިޔޭގައި ފެތުރެމުން އައި ނަމަވެސް ރާއްޖޭގެ ފަތުރުވެރި ކަމަށް އެކަމުން ގެއްލުމެއް ލިބިގެން ދާތަން ތަފާސް ހިސާބުތަކުން ނުދައްކާ ކަމަށެވެ. އެގޮތުން މިދިޔަ އަހަރުގެ މި މުއްދަތުގައި އައިސްފައިވާ ފަތުރުވެރިންގެ އަދަދަށްވުރެ މިއަހަރުގެ މި މުއްދަތުގައި އައިސްފައިވާ ފަތުރުވެރިންގެ އަދަދު އިތުރު ކަމަށް އަލީ ވަހީދު ވިދާޅުވިއެވެ.\nމިދިޔަ އަހަރުގެ މި މުއްދަތުގައި ރާއްޖެއަށް ޒިޔާރަތް ކޮށްފައިވަނީ 151،554 ފަތުރުވެރިންނެވެ. މިއަހަރުގެ މި މުއްދަތުގައި ރާއްޖެއަށް ވަނީ 173،874 ފަތުރުވެރިން ޒިޔާރަތްކޮށްފައެވެ. އެހެންނަމަވެސް އަލީ ވަހީދު ވިދާޅުވީ މިފަދަ ދަނޑިވަޅެއްގައި އަންނަ ލޮޅުން ބޮޑުވާނެ ކަމަށެވެ. އެހެންކަމުން އަރަމުން އަންނަ ލޮޅުންތައް ދިރާސާ ކުރަމުން އަންނަ ކަމަށް އަލީ ވަހީދު ވިދާޅުވިއެވެ. އެގޮތުން އޭނާ ވިދާޅުވީ ފަތުރުވެރި ކަމަށްވެސް ލޮޅުންތައް އަރާނެ ކަމަށެވެ. އެއީ ކޮރޯނާއާ ގުޅިގެން ދުނިޔޭގެ އެކި ކަންކޮޅުތަކުން އަޅަމުން އަންނަ ފިޔަވަޅުތަކުގެ ސަބަބުން ކަމަށް އޭނާ ވިދާޅުވިއެވެ.\nކޮރޯނާ ވައިރަހާއި ގުޅިގެން ރާއްޖެއަށް އަންނަ ޗައިނާގެ ސީދާ ދަތުރުތައް މިހާރު ވަނީ މެދުކަނޑާލާފައެވެ. އަދި ޗައިނާއިން ރާއްޖެ އައިސްފައިވާ ފަތުރުވެރިން ބަލާ މިދިޔަ ހުކުރު ދުވަހު ޗައިނާއިން ވަނީ ތިން ފްލައިޓެއް ރާއްޖެ އައިސްފައެވެ.


REPORT: Beyru kunfungnakah bodu faidhaa eh vaa tax islaahehe!\nބޭރު ކުންފުންޏަކަށް ބޮޑު ފައިދާއެއްވާ ގޮތަށް ޓެކުސް އިސްލާހެއް!\nރާއްޖޭގައި މަޝްރޫއެއް ކުރިއަށް ދަނީ: ބޭރުގެ ކުންފުނިތަކުން ޓެކްސްއަށް މަކަރު ހަދަން ތަފާތު އުކުޅުތައް ބޭނުން ކުރޭ -- ފޮޓޯ: އަވަސް\nރާއްޖޭގައި އިންކަމް ޓެކްސް ގާނޫނުގެ ވިތުހޯލްޑިން ޓެކްސްއާ ގުޅޭ މާއްދާއަކަށް ގެންނަން އުޅޭ ކުއްލި އިސްލާހެއްގެ ސަބަބުން، ބޭރު ގައުމެއްގެ ކުންފުންޏަކުން ދިވެހި ދައުލަތަށް ދައްކަން އޮތް ގިނަ އަދަދެއްގެ ޓެކްސް މައާފުވެ، ދިވެހި ދައުލަތަށް ބޮޑު ގެއްލުމެއް ލިބިގެން ދާނެ ގޮތެއް އެބަ މެދުވެރިވެ އެވެ.\nއަވަސް އަށް ކަށަވަރުވެފައިވާ ގޮތުގައި ދިވެހި ސަރުކާރުން ވިތުހޯލްޑިން ޓެކްސްއަށް ގެންނަ މި ބަދަލާއެކު އެންމެ ބޮޑު މަންފާއެއް ލިބިގެންދާނީ ރާއްޖޭގައި މަސައްކަތް ކުރާ ސްރީލަންކާގެ ކޮންޓްރެކްޓާ ކުންފުންޏަކަށެވެ. އެ މީހުނަނަކީ ސަންކެން ކޮންސްޓްރަކްޝަން އެވެ.\nމި ބޮޑު ނަފާ އެ ސަންކެންއަށް ލިބޭ ސަބަބަކީ އެ ކުންފުނިން ރާއްޖޭގައި ގިނަ މަޝްރޫއުތަކެއް ހިންގައި ވިތުހޯލްޑިން ޓެކްސްގެ ގޮތުގައި ދައުލަތަށް އެތައް ސަތޭކަ މިލިއަން ރުފިޔާއެއް ދައްކަން ޖެހި، އެ ފައިސާ ނުދައްކާ އޮތުމެވެ.\nދައުލަތަށް ލިބެން ޖެހޭ މި ފައިސާއަކީ ވޭތުވެދިޔަ ހަތަރު އަހަރެއްގެ ތެރޭގައި އެ ކުންފުނިން ރާއްޖޭގައި ހިންގި މަސައްކަތްތަކުގެ ތެރެއިން ވިތުހޯލްޑިން ޓެކްސްގެ ގޮތުގައި ދައްކަން ޖެހޭ ފައިސާ އެވެ. އެ ކުންފުނިން ރާއްޖޭގައި ރިސޯޓު ކޮންސްޓްރަކްޝަންގެ މަސައްކަތްތައް ކުރުމުގެ އިތުރުން މާލޭގެ ބޮޑެތި އިމާރާތް ތަކެއް އެޅުމުގެ މަސައްކަތް ވެސް ކޮށްފައިވެ އެވެ.\nނަމަވެސް އެ ކުންފުނިން ވަނީ ދައުލަތަށް ލިބެން ޖެހޭ ޓެކްހުގެ އެ ފައިސާ ނުދައްކާ ވޭތޯ ގިނަ މަަސައްކަތްތަކެއް ކޮށްފަ އެވެ. އެގޮތުން ޓެކްސް އެޕީލް ޓްރައިބިއުނަލް އާއި އެ ނޫންވެސް ސަރުކާރުގެ ބައެއް ވުޒާރާތަކާއި ދިމަ ދިމާއަށް ގޮސް ގިނަ މަސައްކަތްތަކެއް ކޮށްފައިވެ އެވެ. އަދި މިދިޔަ އަހަރުގެ ސެޕްޓެމްބަރު މަހުގެ ތެރޭގައި ފިނޭންސް މިނިސްޓަރު އިބްރާހިމް އަމީރުއަށް ސިޓީއެއް ވެސް ފޮނުވާފައިވެ އެވެ.\nމިނިސްޓަރުގެ ޖަވާބަކީ ޓެކްސް މައާފެއް ނުވާނެ!\nސްރީލަންކާގެ އެ ކުންފުނިން ވަނީ އެ މީހުންގެ އޮޑިޓްފާމް އަންސްޓަން އެންޑް ޔަންގް މެދުވެރިކޮށްކޮށް ޓެކްސް މައާފުކޮށް ދިނުމަށް އެދި ފިނޭންސް މިނިސްޓަރު އިބްރާހިމް އަމީރަށް ސިޓީ ފޮނުވާފަ އެވެ. ފޮނުވި އެ ސިޓީއެއްގެ ކޮޕީއެއް އަވަސްއަށް ލިބިފަ އެވެ. އެ ސިޓީގައި ފިނޭންސް މިނިސްޓަރު އަމީރު ވަނީ އިންކަމް ޓެކްސް ގާނޫނުގެ 55 މާއްދާއާ ހަވާލާދެއްވާފަ އެވެ. އޭނާ ސިޓީ މެދުވެރިކޮށް ވިދާޅުވި ގޮތުގައި އެ ފައިސާ މައާފުކޮށް ދެވޭކަށް ނެތެވެ. އަދި އެކަން އެ ކުންފުންޏަށް އަންގަ އެވެ.\nފިނޭންސް މިނިސްޓަރު އިބްރާހިމް އަމީރު ރައްޔިތުން މަޖިލީހުގައި ވާހަކަ ދައްކަވަނީ -- ފޮޓޯ: މަޖިލިސް\nއެ ކުންފުނިން ވިތު ހޯލްޑިން ޓެކްސް މައާފު ކުރަން ބޭނުން ވަނީ މި މަޝްރޫއަކީ މި އަހަރުގެ ޖެނުއަރީ މަހު ރާއްޖޭގައި އަމަލު ކުރަން ފެށި އިންކަމް ޓެކްސް ގާނޫނު އައުމުގެ ކުރީގައި ހިންގާފައިވާ މަަޝްރޫއެއް ކަމަށް ބުނެ އެވެ. ނަމަވެސް، އެ ގާނޫނު މިހާރު އޮތް ގޮތުން ކުރިން ހިންގި މަޝްރޫއެއް ނަމަވެސް ގާނޫނަށް އަމަލު ކުރަން ފެށުމާއެކު ވިތުހޯލްޑިން ޓެކްސް ދައްކަން ޖެހެ އެވެ. އެވެ. ރާއްޖޭގައި ވަޒަންވެރިވެފައި ނުވާ ފަރާތްތަކުން ރާއްޖޭގައި ވިޔަފާރި ކުރާނަމަ ވިތުހޯލްޑިންގް ޓެކުހުގެ ގޮތުގައި ދައްކަން ޖެހެނީ ޖުމްލަ ފައިދާ އިން 10 ޕަސެންޓެވެ.\nވިތުހޯލްޑިން ޓެކުހުގެ އިސްލާހު މިމަހު މަޖިލީހަށް\nރައްޔިތުންގެ މަޖިލީހުގެ ޖަލްސާއެއް ކުރިއަށް ދަނީ: އިންކަމް ޓެކްސް ބިލަށް ގެންނަ އިސްލާހު މިމަހު މަޖިލީހަށް ހުށަހަޅަން ވަނީ ނިންމާފަ -- ފޮޓޯ: މަޖިލީސް\nއަވަސްއަށް އެނގިފައިވާ ގޮތުގައި މި މަހުގެ ތެރޭގައި އިންކަމް ޓެކްސް ގާނޫނަށް ގެންނަ މި އިސްލާހުތައް މަޖިލީހަށް ހުށަހަޅާނެ އެވެ. ސަރުކާރުގެ މި ދައުރުގެ ލެޖިސްލޭޓިވް އެޖެންޑާގައި ބިލްތަކުގައި އެބައި ހިމަނާފައި ވެއެވެ. އަދި ދައުލަތުގެ ޓެކްސް އިދާރާ މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ވެސް ވަނީ އެކަން އަވަސް އަށް ޔަގީންކޮށް ދެ އެވެ.\nމީރާގެ ކޮމިޝަނާ ޖެނެރަލް އޮފް ޓެކްސޭޝަން (ސީޖީ) ފަތުހުﷲ ޖަމީލް އަވަސް އަށް ވިދާޅުވި ގޮތުގައި ގާނޫނަށް ގެންނަ އިސްލާހުތައް އެނގޭނީ ފިނޭންސް މިނިސްޓްރީ އަށެވެ.\n"މިހާރު އޮންނަ ގޮތުން ޕޮލިސީ ނިންމައި އެނގުމުން މީރާއަށް އެނގޭނީ. އެކަމަކު އިންކަމް ޓެކުސް ގާނޫނަށް އިސްލާހު ތަކެއް ގެނަންނަ އެބަ މަސައްކަތް ކުރައްވާ،" ފަތުހުﷲ ވިދާޅުވި އެވެ.\nފިނޭންސް މިނިސްޓްރީން ވެސް ވަނީ އިންކަމް ޓެކްސް ގާނޫނަށް އިސްލާހު ތަކެއް ގެންނަން މަސައްކަތް ކުރާ ކަމަށް ބުނެފަ އެވެ. އެ މިނިސްޓްރީގެ އޮފިޝަލަކު ވިދާޅުވި ގޮތުގައި އިސްލާހު ތަކެއް ގެންނަން ހުށަހަޅަން ނިންމާފައި ވެއެވެ. ނަމަވެސް ގެންނާނެ ބަދަލުތައް އަދި ބުނަން އެނގިވަޑައި ނުގަންނަވަ އެވެ.\nމިހާރު އޮންނަ ގޮތުން ޕޮލިސީ ނިންމައި އެނގުމުން މީރާ އަށް އެނގޭނީ. އިންކަމް ޓެކުހަށް އިސްލާހު ތަކެއް ގެނަންނަ މަސައްކަތް ކުރައްވާ\nކޮމިޝަނާ ޖެނެރަލް އޮފް ޓެކްސޭޝަން | ފަތުހުﷲ ޖަމީލް\nދައުލަތަށް ބޮޑު ގެއްލުމެއް ލިބިގެން ދާނެ\nސްރީލަންކާގެ މި ކުންފުނިން ޓެކްސް ބިލާ ހަމަށް ދިއުމުގެ ކުރިން މައާފު ކުރެވޭތޯ ގިނަ މަސައްކަތް ތަކެއް ކުރި އެވެ. އެކަމަކު އެކަން ވާގޮތެއް އަދި ނުވެ އެވެ. ނަމަވެސް މިހާރު ގެންނަ އިސްލާހާއެކު ދައުލަތަށް ލިބެން އޮތް ގިނަ އަދަދެއްގެ ފައިސާގެ ބޮޑު އަދަދެއް ގެއްލިގެން ދާނެ އެވެ. މި ކަމަކީ ދައުލަތަށް ބޮޑު ގެއްލުމެއް ވެގެން ދާނެ ކަމެއް ކަމަށް ގާނޫނީ ބޭފުޅުން މިހާރުވެސް ދަނީ ވިދާޅުވަމުންނެވެ.\nއަވަސް އަށް ވާހަކަ ދެއްކި ރާއްޖޭގެ މަޝްހޫރު ގާނޫނީ ވަކީލަކު ވަނީޫ އެކަން ފާހަަގަ ކުރައްވާފަ އެވެ. އަދި މި ކަމާމެދު ކަންބޮޑުވެ ރާއްޖޭގެ ބައެއް ވިޔަފާރިވެރިން ވެސް ދަނީ އެ ވާހަކަ ފެންމަތި ކުރައްވަމުންނެވެ. ބައެއް ވިޔަފާރިވެރިންގެ ޝުއޫރުތައް ވަނީ ސޯސަލް މީޑިއާގައި ވެސް ތިލަ ކުރައްވާފަ އެވެ.\nޓޫރިޒަމް ވިޔަފާރިވެރިއެއް ކަމަށްވާ އިނަ މޯލްޑިވްސްގެ އެއް ޑިރެކްޓަރު ކަމަށްވާ މުހައްމަދު ފިރާގު ވަނީ 800 މިލިއަން ޑޮލަރުގެ މަޝްރޫއެއް ރާއްޖޭގައި ހިންގުމަށްފަހު ބޭރު ކުންފުންޏަކުން ވިތުހޯލްޑިން ޓެކްސްގެ ގޮތުގައި ސަރުކާރަށް ދައްކަން ޖެހޭ ޓެކްސް މައާފު ކުރުމުން ދެން ވާނީ ކިހިނެއް ތޯ ސުވާލު ކުރައްވާފަ އެވެ.\nއިމާރާތެއްގެ މަސައްކަތް ކުރަނީ: ވިތުހޯލްޑިން ޓެކްސް އަށް އިސްލާހު ގެންނަން ދަނީ މަސައްކަތް ކުރަމުން -- ފޮޓޯ: އަވަސް\n"މި ދައްކަނީ [ޓެކްހުގެ ގޮތުގައި ދައްކަން ޖެހޭ] 180 މިލިއަން ޑޮލަރުގެ ވާހަކަ. ހަމަ ޔަގީން ރާއްޖޭގެ ރައީސުލް ޖުމްހޫރިއްޔާ އަދި މަޖިލީހުގެ ރައީސެއް މިފަދަ މުޑުދާރު، ދަށް ފެންވަރުގެ ކަމެއް ހިންގުމުގެ ފުރުސަތު ނުދޭނެކަން. ނެގި ބަޔަކު ހަތް މިލިއަން ޑޮލަރު ނަގައިގެން ކޮށްދޭނަމޭ ކިޔައިގެން ތިބެން ޖެހޭނީ، އެފަދަ ހިޔާނަތްތެއް މި ސަރުކާރުން ނުވާނެ. އަދި އަމުދުން ވެރިއަކު ބައިވެރި ނުވާނެ ފިނޭންސް މިނިސްޓަރު ވަރަށް ތަފުސީލުކޮށް ޖަބާވު ވަނީ ދެއްވާފައި. ކުރީ ސަރުކާރުން މި ފަދަ ބޮޑު ޖަރީމާއެއް ހިންގަފާނެ،" ފިރާގު ވިދާޅުވެފައިވެ އެވެ.\nއަވަސްއަށް ވާހަކަ ދެއްކެވި އެހެން ވިޔަފާރިވެރިއަކު ނަން ނުޖަހަން ޝަރުތުކޮށް ވިދާޅުވި ގޮތުގައި މިގޮތަށް އަމަލު ކޮށްފިނަމަ ދިވެހި ކުންފުނިތަކާއި ބޭރު ކުންފުނިތަކުގެ މެދުގައި އޮތް ހަމަހަމަކަން ގެއްލިގެން ދާނެ އެވެ.\n"މިގޮތަށް އިސްލާހު ގެންނަނަމަ އަޅުގަނޑަށް ފެނޭ މި މުއްދަތުގައި މުވައްޒަފުންގެ އަތުން ނެގި ޓެކްސް ވެސް އުނި ކުރަން ވެސް. ޓެކްސް ވެސް މައާފު ކޮށްދޭން. އަޅުގަނޑުމެން ބަރާ ބަރަށް ޓެކްސް ދައްކަން. އެކަމަކު ބޭރު މީހުންނަށް ޓެކްސް ދައްކަން ޖެހުނީމަ އެ ނުދައްކަން ސްޕޮންސާކޮށްގެން މަޖިލީހަށް ވަދެ ގާނޫނު އިސްލާހު ކުރަންވީ،" އޭނާ ދާޅުވި އެވެ. "މިއީ އެއްވެސް ގޮތެއް ނޫން. މިކަމުން ދައުލަތަށް ބޮޑު ގެއްލުމެއް ވެގެންދާނެ. ސަރުކާރުން އެބަޖެހޭ މިކަން ކުރަން އުޅޭ މީހުން ހުއްޓުވަން މަސައްކަތް ކުރަން."\nރައްޔިތުންގެ މަޖިލިސް ޓޫރިޒަމް ހިޔާނާތް + މިނިސްޓްރީ އޮފް އިކޮނޮމިކް ޑިވެލޮޕްެމަންޓް އާމްދަނީން ނަގާ ޓެކްސް ފޮރިން އިންވެސްޓްމެންޓް


Easa Ge Geveshi Aniyaage Massala eh Fuluhah - Vaguthu\nއީސަގެ ގެވެށި އަނިޔާގެ މައްސަލައެއް ފުލުހަށް\nރައްޔިތުންގެ މަޖިލީހުގެ ކެނދިކުޅުދޫ ދާއިރާގެ މެމްބަރު އަހުމަދު އީސައަށް ތުހުމަތު ކުރެވޭ ގެވެށި އަނިޔާގެ މައްސަލައެއް ފުލުހަށް ހުށައަޅައިފިއެވެ.\n"ވަގުތު" އަށް އެނގިފައިވާ ގޮތުން މި މައްސަލަ ފުލުހަށް ހުށައަޅާފައި ވަނީ ރޭގެ ވަގުތެއްގައެވެ. އީސާ ދިރިއުޅޭ އިމާރާތުގައި އުޅޭ މީހަކު ބުނީ، ރޭ ދަންވަރު އެކެއް ޖެހިހާއިރު އީސަގެ ދެމަފިރިން ދިރިއުޅުއްވާ އެޕާޓްމެންޓުން ހަޅޭކުގެ އަޑު އިވިގެން ބަޔަކު ފުލުހުންނަށް ރިޕޯޓްކުރި ކަމަށެވެ.\nއީސަ ކައިވެނި ބައްލަވައިގެން އުޅުއްވަނީ ނައިބްރައީސް ފައިސަލް ނަސީމްގެ ކޮއްކޮފުޅު އަސްރާ ނަސީމްއާއެވެ.\nފުލުހުންގެ އެހީގައި އިސާގެ އަނބިކަނބަލުން ޑޮކްޓަރަށް ވަޑައިގެންނެވި ކަމަށް ވެސް މައުލޫމާތު ދިން މީހާ ވަނީ ބުނެފައެވެ. އީސަގެ ފަރާތުން ބޮޑެތި އަނިޔާތަކެއް އޭނާގެ އަނބިކަނބަލުންނަށް ލިބިވަޑައިގެންފައިވާކަން ހޮސްޕިޓަލުން ހެދި ޓެސްޓުތަކުން ވަނީ އެނގިފައެވެ.\nމިކަމާއި ގުޅޭ ގޮތުން އީސައަށް ގުޅާލުމުގެ ފޯނަށް ޖަވާބުދެއްވާފައިނުވާތިވެ އިތުރު މައުލޫމާތު ސާފުވާގޮތް ވަނީ ނުވެފައެވެ. މައްސަލައާ ގުޅިގެން އީސަ ފުލުހަށް ހާޒިރުކުރި ކަމެއް އަދި މިހާތަނަށް އެނގިފައެއް ނުވެއެވެ. ނަމަވެސް މިއަދުގެ ވަގުތެއްގައި އޭނާ ހާޒިރުކުރާނެ ކަމަށް މައުލޫމާތު ލިބެއެވެ.\nތިޔަކަންތައްދާނީ ފަނުފުލުން އެއީ އީސައަކީ ލާދީނީ އެމްޑީޕީ ގުންޑާއެއްނު އެމީހުންގެ މައްޗަކަށް ޤާޏޫނެއްނުހިންގޭނެ މިސާލެއްގެ ގޮތުން ރޭޕް ކޭސް ވެގެންދިޔަގޮތް ހަމދާނަށްގެންނަމާ މިކަހަލަ އެތައްކަމެއް އެހެރީލޯމަތީގަ ރޯމާދުވާލު ކޮށްނިންމާލާފަ\nވިސްނާލާ. މިފަދަ ނުބައި އަމަލުތައް ހިނގާމީހުންގެވެސް ނަން ހާމަނުކުރާ ކަމަށް އެއޮތީ. އެކަމަކު ގާޒީއަކު އިމްލާކުށެއް ޖެހުނަސް، ސުލޫކީ މައްސަލަ ބަލާކަމަށް ބުނެ މުޅި ގައުމުގަ ނަން އިއްވާ.\nމެއި 19, 2021 18:36\nހަޑިގޮތްގޮތަށް އުޅޭ މީހެއް. ތަންކޮޅެއް ކުރިންވެސް މީނާގެ ޒާތެއްގެ ފޮޓޯތަކެއް އިންޓަރނެޓުގައި އެނބުރުނު. ބައެއް އާކައިވްތަކުގައި އެފޮޓޯތައް ހުންނާނެހެން ހީވަނީ.\nމެއި 19, 2021 18:37\nއަނިޔާވެރިކަން ހުއްޓުވުމުގެ ބިލު ފާސްނުވަނީސް ކުރަން ހުރި އަނިޔާތައް ކޮށް ނިންމާލަނީ ދޯ\nހިޔާނާތުގެ ލާރި ކައިފަ އޮތީމާ ހަދާނެ ނަހަދާނެ ގޮތެއް ނޭގިގެން ތިޔަ އުޅެނީ. ބޯގޮވީ ދޯ.\nމެއި 19, 2021 18:59\nއެއްވެސްމީހަކައް ނޭގޭނެ ވާނުވާއެއް ދިޔާއެއްޗެހިބޮވިފަހުންނައިރުގަ އެހެންނޫނަސް މިހާރުު ތިއީސައަކައްހަދާނެއްނުވާނެ ރީތިރަށުގަ ކޮޓަރިސާފުކުރަންއުޅުނުހަދާނެއް ތިމާމެންގެޕަވަރޭމިހާރުއޮތީހިތާ ދިވެހިނިކަމެތިރައްޔިތުންފަނާވާންދޫކޮއްލައިގެންތިބި ބައިގަޑެއްކަންމިހާރު އިގިއްޖެ...\nމިކަލޭގެ ވަޒީފާއިން ވަކިކުރަންޖެހޭ.\nޤާނޫނަށް ވުރެ މަތީގައި އެކަކަށް ވެސް ނޫޅެވޭނެ.\nކުޑަދަރިފުޅަށް ވެސް އަނިޔާ ކުރިއޭ ކިޔައޯ\nއީސައަށް ގެވެށި އަނިޔާ ހުއްދަވާނެ... އެއީ މަޑުކަށި މިހެކޯ....ގެވެށި އަނިޔާ ކުރުމަކީ ހަރުކަށި ފިކުރު މީހުންގެ ކަމެއް... ދެރައީ ތިކަން ނުބެލޭލެނެތީ... ޟީއީސަމެންގެ ދުނިޔެ.... ނާއިބުރައީސަކަސް ރީނދޫ ނޫންވީމާ ހަމ ހުންނަންޖެހޭނީ ނަށާގުމްރީގެ ގެ ފަހތުން މުގޯލިއަޅަން....\nމެއި 19, 2021 23:11\nރަށުތެރޭ ކިޔާއަޑު އިވޭ ބޮނީއޭ. ހަމައިގައެއް ނޫނޯ ހުންނަނީ.\nމެއި 20, 2021 10:32\nތިކުލައިގެ ބައިގަދު ހަމައިން ކަތައިގެން އެތައް ޖަރީމާއެއް އަދި ހިންގާނެ. ޜައްޔިތުންގެ ހައްޤުގަ


Adubarey Ah Jalu Hukumeh Kanda Alhai Dhinumah Edhijje - Vaguthu\nއަޑުބަރޭ، ބައްސާމް އަދި އަލީވަހީދު\nކުރީގެ ޓޫރިޒަމް މިނިސްޓަރު އަލީ ވަހީދުގެ ޕާސްޕޯޓު ހިފަހައްޓަން ނެރެފައިވާ އަމުރު ކްރިމިނަލް ކޯޓުން ބާތިލްކުރި މައްސަލާގައި ޖާމިނުވި ޔޫތު މިނިސްޓްރީގެ ސްޓޭޓް މިނިސްޓަރު އައްސަދު އަލީ (އަޑުބަރޭ) ޖާމިނު އެއްބަސްވުމާއި ހިލާފުވެފައިވާތީ އެކަމުގެ އަދަބެއްގެ ގޮތުގައި އޭނާގެ މައްޗަށް އަހަރު ދުވަހުގެ ޖަލު ހުކުމެއް ކަނޑައަޅައިދިނުމަށް ދައުލަތުން އެދިއްޖެއެވެ.\nޕީޖީ އޮފީހުގެ އޮފިޝަލަކު "ވަގުތު" އަށް ވިދާޅުވީ، އަޑުބަރޭގެ މައްޗަށް އަހަރު ދުވަހުގެ ޖަލު ހުކުމެއް ކަނޑައަޅައި ދިނުމަށް ދައުލަތުން އެދިފައިވަނީ ޖިނާއީ އިޖުރާއަތުގެ ގާނޫނުގެ 64 ވަނަ މާއްދާގެ (ޅ)ގެ ދަށުން ކަމަށެވެ.\nއެ ގާނޫނު ބުނާ ގޮތުން ޖާމިނުވާ މީހާ، އިގުރާރާ ހިލާފުވެއްޖެނަން ތިން އަދަބެއް ދެވޭނެއެވެ.\nއެއީ އެއް އަހަރު ދުވަހުގެ މުއްދަތަކަށް ޖަލަށް ލުން، ދެ އަހަރު ދުވަހަށްވުރެ ދިގު ނޫން މުއްދަތަކަށް ގޭގައި ބަންދު ކުރުން އަދި 15،000 ރުފިޔާއަށްވުރެ ބޮޑު ނޫން އަދަދަކުން ޖޫރިމަނާ ކުރުމެވެ.\nއޮފިޝަލް ވިދާޅުވީ، އަޑުބަރޭގެ މައްޗަށް އަހަރު ދުވަހުގެ ޖަލު ހުކުމެއް ކަނޑައަޅައިދިނުމުގެ އިތުރުން އަލީ ވަހީދުގެ މައްސަލައިގައި އަޑުއެހުމެއް ތާވަލު ކޮށްދިނުމަށް ވެސް ކްރިމިނަލް ކޯޓަށް އެދިފައިވާ ކަމަށެވެ.\nވަކި މުއްދަތެއް ނެތް ގޮތަށް އަލީ ވަހީދު ފުރުން މަނާކޮށްފައި އޮތް އަމުރު ކުރިމިނަލް ކޯޓުން ބާތިލްކުރިއިރު، އަޑުބަރޭ ވަނީ ހަތަރު މަސް ފަހުން އޭނާ ކޯޓަށް ހާޒިރުވާނެ ކަމުގެ ޔަގީންކަން ދެއްވާފަ އެވެ. ނަމަވެސް ހައިކޯޓަށް ހުށައެޅި މައްސަލާގައި އެ ކޯޓުން ކަނޑައެޅި ދުވަހަށް އަލީ ވަހީދު ހާޒިރުކުރެވިފައެއް ނުވެއެވެ.\nއަލީ ވަހީދުގެ ޝަރީއަތް މާދަމާ 15:00ގައި\nލަސްވެސް ވެއްޖެ ނޫން ތޯ މިހާރު؟